
Peggy Sue este o adol 
„abişnuită, dar cu un tal 
nemaipomenit: ea ved 
ir ile care fac tot felu 
Damenilor. Şi nu e vorba de 
nevinovate, nu, absolut delc 
Doar ea le poate pune pe fu 
Şi prin ce aventuri teribile tre 


Familia lui Peggy Sue s-a muta 
într-un orăşel plictisitor. Sau ce 
puțin aşa era, înainte de apă ia 
unui soare albastru pe cer. Li mina 
lui îi face pe toți mult mai inteligenţi, 
ceea ce dă naştere unui haos 
incredibil. Mai mult, animalele 7 
iph şi ele să comunice prin unde 
lepatice şi vor să se răzbune pe 

oameni. Doar Peggy Sue ştie că 

d în spatele întregii poveşti sunt 
fantomele, care vor să se distreze 
pe cinste. Cine o va ajuta oare 
să salveze oraşul? 

Pentru Peggy Me tchum 


antoma intră în clasă tocmai când Flora 

Mitcheli, profesoara de matematică, punea 
o întrebare la care numai Peggy Sue era în stare să 
răspundă. 

Adolescenta se strădui să nu tresară; era 
obişnuită de multă vreme cu incursiunile „Invizibililor” 
în viaţa de zi cu zi, totuşi, a se afla faţă în faţă cu unul 
dintre ei, era mereu o experienţă ex-tra-or-di-nar de 
dezagreabilă pentru ea. 


Creatura îşi trecuse capul prin uşă, ca şi cum 
aceasta ar fi fost făcută dintr-un material moale, uşor 
de străpuns. Era un personaj de talie mică, albicios, 
care părea sculptat în frişcă. 

— Peggy Sue, o strigă profesoara. Ai de gând să 
spui ceva? 

Adolescenta se pregătea să răspundă, când 
fantoma îi sări pe genunchi... şi-i puse mâna la gură 
ca s-o facă să tacă. Peggy încercă s-o dea la o parte, 


dar, vai, era imposibil! Invizibilii aveau o forţă înspăi- 
mântătoare, contra căreia se dovedea inutil să lupti. 
Era ca şi cum te-ai fi apucat să ridici un elefant în 
braţe! Peggy Sue ştia că are un aer stupid, cu gura 
căscată, mută... şi faţa învineţită, pentru că era gata 
să se sufoce! 

— Dac-aş vrea, rânji creatura lăptoasă, aş putea 
să ţin mâna nemişcată până te sufoci. Nimeni n-ar 
înţelege ce ţi se-ntâmplă şi te-ai prăbuşi pe pupitru, 
cu faţa înnegrită. Ar fi nostim, nu? 

Peggy Sue mai încercă o dată s-o alunge pe 
fantomă, dar mâinile îi trecură prin corpul mizerabil al 
omulețului. Fiinţele umane nu-i puteau atinge pe 
invizibili, era o regulă fundamentală. În schimb, Invi- 
zibilii aveau toată puterea asupra oamenilor. Puteau 
să-i frământe ca pe plastilină. De altfel, pentru Invizi- 
bili, întreaga lume era din plastilină. Peggy Sue îi 
văzuse pe unii turtind o maşină doar cu lovituri de 
pumni, fără dificultate. lar starea vehiculului a fost 
atribuită apoi unui accident rutier. 

Începea să-i fie frică. Spiriduşul înspăimântător 
n-o slăbea din strânsoare şi Peggy simţea cum 
sângele-i bubuie în tâmple. 

— Ştii c-aş putea să te omor? continuă să rân- 
jească fantoma. N-o s-o fac... pentru că astăzi sunt 
într-o dispoziţie bună şi mă simt ex-cep-ţio-nal de 
bun. 


Minţea. În parte numai. Peggy Sue ştia că 
Invizibilii nu puteau s-o omoare cu mâinile lor. O vrajă 
secretă puternică o apăra. O vrajă care-i făcea pe 
duşmanii ei să fiarbă de mânie. 

Faţa arătării nu înceta să se schimbe la fiecare 
replică. 

Invizibilii aveau această deplorabilă manie de 
a-şi schimba mereu înfăţişarea. Se lungeau, se 
micşorau, îşi modificau chipul sau chiar imitau forma 
unui obiect ori a unui animal, dacă aşa aveau chef. 
Cel care stătea pe genunchii lui Peggy Sue se distra 
adoptând pe rând înfăţişarea diferiților preşedinţi ai 
Statelor Unite, ale căror portrete decorau pereţii 
clasei. Era o senzaţie foarte tâmpită să-l ţii la piept fie 
pe George Washington, fie pe Abraham Lincoln, de 
mărimea unui copil de cinci ani. 

— Peggy Sue! interveni Flora Mitchell. Încetează 
să te mai strâmbi! Eşti congestionată, eşti sigură că 
te simţi bine? Vrei să te ducem la infirmerie? 

În clasă, băieţii râdeau. Nimeni nu putea 
pricepe ce se petrecea în realitate, pentru că doar 
Peggy avea tristul privilegiu de a-i vedea pe Invizibili. 
Pentru muritorii de rând, nu se întâmpla nimic neobiş- 
nuit, iar ora de clasă era la fel ca toate celelalte... în 
afară de faptul că Peggy Sue, care era dusă cu pluta, 
era din nou gata să facă o criză! 

În fine, creatura îşi ridică mâna de pe faţa 
adolescentei, lăsând-o să respire din nou. Fata 


sughiţă ca o înotătoare care-a stat prea multă vreme 
sub apă. Ceilalţi elevi îi aruncau priviri dezgustate. O 
considerau „ciudată“, „nesociabilă“. Comportamentul 
ei îi deruta pe cei de-o vârstă cu ea, dar şi pe adulţi. 

— Peggy? repetă d-na Mitchell, care începuse să 
se enerveze. Când o să încetezi să te dai în spectacol? 
Treci la tablă şi scrie formula pe care ţi-am cerut-o! 

Peggy ar fi vrut să-i dea ascultare, dar creatura 
aşezată pe genunchii ei refuza să se mişte, ţintuind-o 
în loc. Aşa erau Invizibilii: când erau uşori de cântă- 
reau mai puţin ca un fulg, când îşi modificau 
densitatea într-atât încât deveneau mai grei ca o 
stâncă. 

— Aştept! mormăi profesoara. 

Omuleţul lăptos acceptă în cele din urmă să se 
dea jos. Compoziţia lui ca de cauciuc îl făcu să sară 
ca o minge când puse picioarele pe pământ; parc-ar 
fi avut un arc sub pantofi... şi asta cu toate că n-avea 
pantofi. Ca şi semenii lui, nu purta haine. Ar fi fost 
imposibil să spui dacă era fată sau băiat. Invizibilii 
n-aveau sex. | se arătau lui Peggy Sue sub aspect 
mai mult sau mai puţin uman, şi asta mai mult din 
comoditate decât dintr-o necesitate genetică. 

Nimeni nu-i vedea... în afară de ea. Şi asta de 
când era foarte mică. 

— La tablă! tună d-na Mitchell şi-i întinse o bucată 
de cretă. Repede, crezi că toţi suntem la dispoziţia ta? 

Adolescenta apucă creta. Avea mâinile umede. 
Ştia formula; faptul de a o scrie nu punea nici o 
problemă, totuşi se întreba ce idee o să-i vină 
spiriduşului lăptos îngrămădit în spatele ei. 

Se ţinu după ea până la tablă şi se legănă 
lungindu-şi în mod grotesc unele părţi ale corpului. 
Braţul drept avea acum cinci metri lungime şi-l întin- 
sese până deasupra capului elevelor, ca s-o tragă de 
păr pe Linda Browning, care stătea lângă uşă. Era o 
tâmpenie. Glume de puşti obraznic! 

Peggy Sue se săturase. Ar fi vrut s-audă 
sunându-se sfârşitul orei şi s-o ia la fugă. Cu dege- 
tele crispate pe cretă, începu să scrie. Imediat, mâna 
Invizibilului se aşeză peste a ei şi o strânse s-o rupă. 
Adolescenta pricepu ce-avea să se-ntâmple şi gemu 
disperată. Creatura era gata s-o oblige să formeze 
litere, cuvinte pe care n-ar fi avut niciodată de gând să 
le scrie. 

În clasă izbucniră strigăte de surpriză. Îngrozită, 
Peggy Sue citea pe măsură ce creta scria pe tablă: 

Flora Mitchell este îndrăgostită la nebunie de 
director! 

Fetele pufneau în râs, băieţii se ţineau de burtă. 
Profa era lividă. Aruncându-se spre burete, se grăbi 
să şteargă afirmaţia care se întindea pe tablă cu litere 
enorme. 

— Lucrurile n-or să rămână aşa, gâfâi ea, cu un 
nod de furie în gât. O să te duci la consiliul de 
disciplină. O să cer să fii exmatriculată! 

Mâna Invizibilului, tot strânsă peste degetele lui 
Peggy Sue, o obligă să măâzgălească alte cuvinte, şi 
mai jignitoare. Adolescenta simţi cum lacrimile îi 
aburesc ochelarii, ochelarii ei groşi, de care toate 
fetele îşi băteau joc. 

— Destul! urlă profesoara. O iei razna! 

Creatura rânjea în urechea victimei lui. Invizibilii 
aveau o voce şuierătoare, comparabilă cu bâzâitul 
unei insecte. Vorbeau atât de repede, încât numai 
Peggy reuşea să descifreze cuvintele lor, din care 
oamenii obişnuiţi nu percepeau decât un bâzâit 
enervant, ca al unui ţânţar în acţiune. 

— Vezi, spunea monstrul. Vezi ce bine ne 
distrtăm? Dacă eram rău, te-aş fi făcut să scrii nişte 
orori care te-ar fi băgat la închisoare. Îţi imaginezi ce- 
am putea face noi pe zidurile oraşului cu o cariocă 
bună? Toate grozăviile pe care le-ai putea mâzgăli 
despre primar, despre şerif... Ar fi suficient să nu-ţi 
mai dau drumul la mână. 

— Nu, sfârşi adolescenta prin a-l implora, asta 
nu. 

Îşi muşcă buzele chiar la timp. Nimeni n-ar fi 
priceput la ce făcea aluzie. 


Ţipetele profesoarei îl atraseră pe responsabilul 
cu disciplina, care se precipită spre Peggy. Imediat, 
Invizibilul se-ndepărtă de victima lui, redându-i 
libertatea de mişcare. 


Ce a urmat după aceea nu se deosebi cu nimic 
de ce i se întâmplase fetei şi prin alte locuri. În toate 
şcolile unde o înscriau părinţii ei, era precedată de un 
aviz nefavorabil. Pentru psihologii şcolari, era 
exemplul clasic de adolescentă sărită, victimă a 
halucinaţiilor ei. Invizibilii se distrau pe cinste pe 
seama situaţiilor pe care ei le puneau în scenă. 
Strategia lor era pe cât de simplă, pe atât de eficientă: 
cu cât o împingeau pe Peggy Sue mai tare în ridicol, 
cu atât scădea riscul să creadă cineva ce spunea ea. 

Când era mai mică — în jur de şase ani — Peggy 
Sue făcuse greşeala să povestească celor din jurul ei 
despre ce vedea, ceea ce o făcuse să ajungă la doctor. 
— Nu-i grav, mormăi acesta din urmă. Copiii 
singuri trec printr-o perioadă de fabulaţie. inventează 
tovarăşi imaginari. Dar asta nu durează multă vreme. 
Dar, la Peggy Sue, mania asta supărătoare s-a 
instalat în mod permanent şi niciodată, absolut 
niciodată, n-a încetat să vadă fantome. 
„Fantomă“ e numele tâmpit pe care ni-l dau 
oamenii, îi explicase una dintre primele creaturi care 

i se arătase. În marea lor prostie, semenii tăi ne iau 
drept strigoi, morţi chitiţi să-i bântuie. Alţii văd în noi 
nişte extratereştri. Ceea ce-i o idioţenie totală. Nu 
suntem nici una, nici alta. 

— Atunci ce sunteţi? Cum puteţi fi numiţi? 
întrebase Peggy Sue. 

— „Invizibilii“ sau „Transparenţii“, uite cei doi ter- 
meni care ne convin. Cel de „fantomă“ ne dezgustă, 
este teribil de vulgar. 


Pedagogul general o conduse pe Peggy la 
psihologul şcolii. Nu era pentru prima oară. Adoles- 
centa trebui să meargă pe culoarele clădirii însoţită 
de privirile batjocoritoare ale liceenilor îngrămădiţi în 
faţa vestiarelor. 


Fata se aşeză zgribulită pe unul din scaunele de 
plastic din sala de aşteptare. Creatura care fusese la 
originea nenorocirilor ei dispăruse cu o clipă înainte, 
bătându-şi joc de ea şi ameninţând-o. 


Peggy Sue îşi scoase ochelarii ca să-i şteargă. 

Miopia i se trăgea de la răutăţile puse la cale de 
Transparenți. 

— Vrem să ne putem face farsele fără martor! îi 
strigase unul dintre ei. Nu ne convine să stai mereu 

pe capul nostru, să ne spionezi. Ştiu foarte bine că 
nimeni nu crede ce spui, dar tot e neplăcut! 

Şi proiectase în direcţia adolescentei un fascicul 
de lumină care îi înţepase retina. De la acea întâlnire, 
vederea lui Peggy nu înceta să slăbească. În fiecare 
an trebuia să-şi schimbe lentilele. Băieţii o porecleau 
„Cârtiţa“. Cu toate că era drăguță, n-avea prieten şi 
nimeni n-o invita niciodată la vreun bal al liceului. De 
fapt, nici un băiat nu ţinea să fie văzut în compania 
acestei fete ciudate, care-şi petrecea viaţa scrutând 
peisajul ca şi cum ar vedea desfăşurându-se spec- 
tacole invizibile pentru muritorii de rând. 


Peggy îşi aranjă ochelarii şi se duse până la 
fereastră. De cealaltă parte a peluzei se întindea 
oraşul Chatauga, un fost teritoriu indian unde mai 
existau câteva totemuri, pe jumătate devorate de 
termite. Afară, oamenii credeau că duc o existenţă 
normală, asupra căreia ei singuri hotărau. 

Se inşelau... 

Invizibilii erau peste tot. Chiar în momentul ăsta, 
Peggy Sue îi vedea trecând prin zidurile caselor, 
ieşind din şosea în mijlocul coloanelor de maşini. Ei 
se aflau la originea nenorocirilor oamenilor. Adesea, 
Peggy îi surprindea preocupaţi de organizarea 
accidentelor. Într-o intersecţie, săreau într-o maşină 
şi apucau volanul, punându-şi mâinile peste cele ale 

şoferului. Automobilistul pierdea atunci controlul 
vehiculului şi se buşea de un copac sau dădea peste 
un pieton. Apoi bâiguia îngrozit: 

— Nu înţeleg, volanul a început să mi se 
învârtească singur în mâini... 

Şi nimeni nu-i credea declaraţiile. În afară de 
Peggy Sue. 

Invizibilii aveau toată puterea asupra materiei. 
Puteau să-şi înfigă mâna în pieptul tău fără ca tu să-ţi 
dai seama. Acolo, le era uşor s-apuce inima victimei 
Şi s-o strângă, provocând astfel o criză cardiacă. 

„Sunt nişte asasini, îşi repeta Peggy Sue. În 
fiecare zi comit mii de crime perfecte şi nimeni nu le 
bănuieşte existenţa.“ 

Nimeni, în afară de ea, şi povara asta era greu 
de purtat. 


Îşi sprijini fruntea de geam. Oscila între furie şi 
disperare. Furia de a vedea lumea pe mâinile acestor 
creaturi periculoase, cu râs sadic, şi disperarea de a 
nu fi în stare să îndrepte lucrurile. 

Aveau oroare de ea. O detestau. Era singurul 
martor al blestemăţiilor pe care le făceau. Când un 
ucigaş nebun cobora în stradă ca să înjunghie 
trecătorii, în majoritatea cazurilor se întâmpla asta 
pentru că un Invizibil îi ghida gesturile. 


— Peggy Sue? se auzi vocea psihologului în 
spatele fetei. Mi s-a spus că s-a întâmplat un 
incident. Ai vrea să vorbim despre asta? 

Peggy Sue ridică atunci capul, ţinându-şi ochii 
plecaţi în continuare. Nu trebuia să-i descurajeze pe 
adulţi, în realitate atât de neştiutori. Pericolul avea să 
vină dacă începeau să gândească: „Este irecupe- 
rabilă, trebuie închisă înainte de a deveni periculoasă 
pentru anturajul ei.“ 

Aici voiau s-ajungă Invizibilii. 


Trei minute mai târziu, psihologul îi semnă un 
bilet ca să se poată duce acasă. Fata îi mulţumi. 
După toate cele întâmplate, nu ţinea să înfrunte 
ironiile colegilor. 

Strângându-şi cărţile la piept, părăsi liceul. 
Imediat, Transparenţii se adunară în jurul ei, formând 
o escortă. Îi adresau injurii, o batjocoreau. leşeau din 
pereţii caselor, chiar din trotuare. Unii erau mici ca 
nişte şoricei, alţii erau mari ca nişte elefanţi. Unii se 
străduiau să adopte o formă umană, alţii pluteau ca 
nişte baloane, dar toţi aveau în comun aceeaşi 
textură lăptoasă. Ca să se „distreze“, doi dintre ei 
apucară încheieturile fetei şi o obligară să gesticuleze 
în toate direcţiile, ca şi cum alunga nişte viespi 
imaginare. Cărţile şi caietele îi căzuseră pe jos, dar 
Peggy nu putu să le adune, pentru că Invizibilii o 

împingeau înainte. Trecătorii, jenaţi, se făceau că n-o 
remarcă pe fata în transă, care mergea dând din 
mâini pe deasupra capului, ca şi cum s-ar fi crezut un 
fluture uriaş, prea greu ca să-şi poată lua zborul. 

— E tot micuța Fairway, murmură o vânzătoare 
de la drogherie, biata copilă e gata să-şi piardă 
minţile. 

— Părinţii ei sunt totuşi oameni foarte la locul lor, 
oftă colega ei. 

Transparenţii o escortară pe Peggy prin tot 
oraşul. Deşi obişnuită cu umilirile de acest fel, fata se 
stăpâni extrem de greu să nu izbucnească în plâns. 

Ca s-o provoace, una dintre creaturi îi arătă doi 
invizibili care se pregăteau să declanşeze un 
incendiu într-un garaj. Odată, fata îi văzuse apucând 
teava unei carabine cu care un băiat trăgea în cutii de 
conserve şi obligându-l să îndrepte arma în direcţia 
prietenilor săi. În ziua aia, „farsa“ lor a făcut o victimă. 

— De ce sunteţi atât de răi? întrebă pentru a mia 
oară fata când Transparenţii, dându-i drumul în cele 
din urmă, se îndepărtau. 

— Nu suntem răi, răspunse una dintre creaturi. 
Ne plictisim şi simţim nevoia să ne distrâăm. Ce 
suntem noi de vină c-avem simţul umorului diferit 
de-al vostru? 

— Dar glumele voastre ne provoacă moartea, 
protestă Peggy Sue. Nu vă fac decât pe voi să râdeţi! 


— Şi asta-i tot ce contează! zise râzând 
zgomotos gnomul albicios înainte de a intra în 
pământ. 

Adolescenta oftă. Îşi pierduse cărţile de şcoală, 
dar n-avea curajul să se-ntoarcă să le adune. 

Ajunsese la marginea oraşului. Lanurile de 
porumb înconjurau Chatauga ca o coroană aurie, pe 
care vântul o legăna cu un fâşâit continuu. Acolo se 
afla tabăra de rulote, înconjurată cu o tentativă de 
gard. Rulote de toate mărimile erau parcate; unele, 
mâncate de rugină, nu mai porneau la drum. Oameni 
foarte diferiţi trăiau în ele. Unii n-aveau altă locuinţă, 
dar erau şi alţii care, ca şi părinţii lui Peggy Sue, al 
cărei tată era dulgher, umblau din şantier în şantier 
prin ţară. 


Fata îşi dădu seama că n-are nici un chef să 
se-ntoarcă acasă. Psihologul sigur o sunase pe 
mama ei şi nu avea să fie scutită de ţipetele 
disperate, ca de obicei. Ca să-ntârzie cât mai mult 
posibil acest moment, se adânci în lanul de porumb. 
Era o zonă frumoasă, un ţinut interesant, de ce 
trebuia ca lucrurile să fie aşa de complicate? Ar fi 
dorit atât de mult să fie o fată ca oricare alta, normală, 
să aibă după cum se obişnuieşte un prieten cu coşuri 
pe faţă şi cam prostuţ, care ar încerca s-o sărute 
conducând-o acasă după inevitabilul film de la 

cinema... Ar fi vrut să n-aibă altă grijă decât cea de 
a-şi alege rochia pentru balul de absolvire, pantofii 
asortaţi şi coafura potrivită. Era prea mică pentru a 
înfrunta asemenea probleme. Deseori, invidia feri- 
cirea liniştită a celor de vârsta ei, care, evident, se 
credeau nefericiţi! Imbecilii, ce-ar fi zis ei dac-ar fi fost 
nevoiţi să-nfrunte în permanenţă batjocura Transpa- 
renţilor, aşa cum făcea ea? 

Asculta frunzele foşnind, ştiind că acest 
moment de linişte o să dureze puţin. Nu se înşela. O 
bulă albicioasă se materializă la nivelul solului, 
semănând cu o ciupercă enormă. Apoi ciuperca 
crescu, palpită şi luă forma dublurii perfecte a lui 
Peggy. 

— E cumplit, nu-i aşa? spuse creatura. Nu te-ai 
săturat să fii ţap ispăşitor pentru ce facem noi? Ştii că 
oamenii au început să fie îngrijoraţi de comporta- 
mentul tău. Le e teamă. 

— De ce v-a picat pe mine aşa? întrebă fata. 

— Pentru că tu ne vezi, spuse cu o voce scârţâită 
Invizibilul. Privirea ta ne face rău. Ne arde. Vrem ca 
asta să înceteze. Te-ai gândit vreodată că viaţa ta ar 
putea reveni la normal dacă nu te-ai mai holba la noi? 

Peggy ridică din umeri. 

— Dar tot aş şti că sunteţi acolo, oftă ea. 

— La început, o corectă creatura. Dar, cu timpul, 
ai începe să uiţi. Ai reuşi chiar să te convingi că totul 

a fost doar un vis urât. Dacă încetezi să ne mai vezi, 
încetăm şi noi să te mai hărţuim. 

— Vrei să încheiem un fel de pact, nu-i aşa? 
întrebă adolescenta. 

Invizibilul se legănă. Cum îşi păstrase aspectul 
lui Peggy, se distra deformându-şi trăsăturile, pocind 
faţa fetei. 

„E ceva mai puternic decât ei, reflectă aceasta, 
chiar când vin ca ambasadori, nu se pot abţine să nu 
fie cruzi.“ 

Se forţă să privească transformările la care 
Transparentul o supunea pe dublura ei. Urechile îi 
atârnau, nasul se mărea. Apoi, statuia lăptoasă 
începu să-mbătrânească, luând aspectul unei babe, 
şi Peggy Sue putu vedea cum o să arate ea la 
şaptezeci de ani. 

— Nu-i prea nostim, nu-i aşa? rânji Invizibilul. 
Sunteţi atât de fragili, voi, oamenii. Un fleac vă poate 
omori. 

— Ce-mi propui? îl luă din scurt adolescenta. 
Dacă pentru asta te-au trimis, atunci vorbeşte! 

Creatura reveni o bulă de materie anonimă. 

— Dacă am putea să te omorâm, totul ar fi 
simplu. Am fi făcut-o de mult, spuse ea, dar uite: o 
putere magică te apără. Aşa că trebuie să facem pe 
diplomaţii, să încercăm să încheiem un pact. Pactul e 
limpede. Poate fi rezumat într-o frază: dacă tu accepţi 

să orbeşti, noi te lăsăm în pace. N-o să mai auzi 
niciodată vorbindu-se de noi şi o să duci o viaţă de 
fată normală. 

— O fată normală oarbă..., îl corectă Peggy. 

— Nu-i mai bine decât să ne vezi în permanenţă 
cum ne punem în scenă farsele? i-o întoarse Invizi- 
bilul. Gândeşte-te la asta. Acolo, în iarbă, o să 
găseşti un flacon cu pipetă. Conţine un elixir special. 
Este suficient să-ţi pui o picătură în fiecare ochi ca să 
orbeşti fără dureri. Imediat, o să încetăm să te 
persecutăm. 

— Şi ţie ţi se pare înţelegerea asta cinstită? râse 
cu amărăciune fata. N-ai impresia că mă tragi pe 
sfoară? 

— Nu, declară creatura. Cecitatea e mai bună 
decât o viaţă întreagă legată într-o celulă capitonată, 
într-un azil pentru nebuni. Or asta o să se-ntâmple 
dacă tu continui să ne spionezi. Gândeşte-te la ziua 
de azi. Mâine te-am putea forţa să iei un cuţit şi să-l 
înfigi în oricine. Mama ta, sora ta... 

(Încă o dată, minţea. Puterea vrăjită ce o apăra 
pe Peggy nu o lăsa să comită asemenea mârşăvii.) 

Peggy Sue făcu repede câţiva paşi, scotoci în 
iarbă cu vârful pantofului. Descoperi un flacon prăfuit, 
care părea că vine dintr-o epocă îndepărtată. 

— Este elixirul, îi şopti Transparentul la ureche. 
O picătură, nimic mai mult. N-o să te doară. O picătură 

în fiecare ochi şi o să scapi de prezenţa noastră. 
Gândeşte-te bine, merită sacrificiul. 

„Asta-i o păcăleală, nu un târg“, gândi Peggy 
ridicând din umeri. Şi, cu călcâiul, transformă flaconul 
în fărâmiţe. 

Când ridică apoi capul, fantoma dispăruse, 
profund jignită de reacţia ei. Fata consideră că era 
timpul să se-ntoarcă acasă. Pe când ieşea din 
porumb, dădu nas în nas cu sora ei mai mare, Julia, 
care venea din tabăra de rulote. Julia avea şapte- 
sprezece ani, cu trei mai mult decât Peggy Sue. 
Diferenţa asta de vârstă o făcea să se considere un 
adult şi să-i dea surorii mai mici ordine neplăcute. 

— Ah! şuieră ea, iată-te. Directorul liceului tocmai 
a telefonat. Eşti exmatriculată iar. Se pare că de data 
asta ai scris porcării despre profesoara de mate? 

Când se dezlănţuia, putea s-o ţină aşa o oră, pe 
acelaşi ton. Adora să facă pe tânăra responsabilă. 
Asta o apucase şi în ziua când a fusese aleasă cea 
mai bună angajată a lunii la fast-food-ul unde lucra. 
De atunci, visa să-şi facă propria firmă şi-i plăcea să 
lase impresia că duce pe umeri povara întregii 
omeniri. Era o fată înaltă, blonzie, urâţită de un nas 
prea lung. Se enerva uşor şi se antrena să zâm- 
bească în faţa oglinzii, ca s-o placă clienţii. 

Peggy Sue o lăsă să se-agite. Ştia că părinţilor 
ei le era ruşine cu fiica mai mică. Erau oameni simpli. 

Cinstiţi şi mai degrabă convenţionali. Marele lor 
proiect era să se retragă în Nebraska imediat ce fetele 
se măritau şi să-şi construiască un ranch unde să-şi 
omoare timpul crescând cai. Nimic nu-i îndemna la 
extravagante. „Crizele“ lui Peggy Sue îi şocau. 

— Nu pricep de ce se poartă aşa, se văita cu 
regularitate mami. Nici măcar n-are vreo gaşcă deo- 
cheată. După cum spun profesorii, n-are prieteni. 

— Nu mai poate continua aşa, întărea aproape 
mecanic Julia. O să ne facă o reputaţie jalnică... şi o 
să-mi ruineze cariera pe viitor. Cum o să-mi mai fac 
propria firmă? Nici un bancher n-o să vrea să dea 
bani surorii unei nebune. 

Peggy Sue suferea din cauza asta. Vedea bine 
că mama ei nu îndrăznea s-o privească în faţă sau că 
vorbea cu ea pe un ton cu care se vorbea, în general, 
copiilor colerici, de ale căror capricii te temi. 

Tati dădea dovadă de şi mai puţină răbdare. Era 
un om bun, dar dur, mai deprins să se plimbe în 
echilibru pe o grindă de oţel, la o sută de metri 
deasupra pământului, decât să descâlcească stările 
sufleteşti ale puştoaicelor. Fetele, în general, i se 
păreau „prea complicate“. De departe ar fi preferat ca 
soţia să-i fi făcut băieţi cu care ar fi putut bea bere şi 
ar fi vorbit despre baseball. Agitaţia fetei mai mici îl 
indispunea. Se bârfea în oraş. În câţiva ani, devenise 
„tatăl puştoaicei într-o ureche, cu ochelari groși“. 

— Eşti exasperantă! începu să urle Julia. 

Când furtuna se abătea asupra ei, Peggy nu 
încerca niciodată să se apere. Dac-ar fi amintit de 
invizibili n-ar fi folosit decât să-şi convingă familia că 
se ţicnise definitiv. 

Epuizată de propriul discurs interminabil, în cele 
din urmă Julia tăcu. Punând braţele pe umerii surorii 
sale, o împinse spre tabăra de rulote. 

— Haide, oftă ea. Să ne-ntoarcem. Încearcă 
măcar de data asta să n-o faci pe mama să plângă 
prea tare. 


Lucrurile merseră exact atât de prost pe cât 
prevăzuse. Maggy Fairway, mama ei, izbucnise în 
hohote de plâns de cum păşise pragul. Incidentele 
deveniseră atât de dese, că nu mai avea curajul să 
se-nfurie. Îi aruncă fetei mai mici o privire dezolată şi 
murmură: 

— Micuța mea, nu ştiu ce-o să ne facem cu tine. 

— Du-te în camera ta, porunci Julia care, atunci 
când tata era plecat, lua din ce în ce mai des frâiele 
autorităţii în familie. 

Peggy Sue se supuse. Caravana era formată 
dintr-un vagon lung, din metal. „Camerele“ semănau 
mai mult cu cabinele unui submarin decât cu o ade- 
vărată încăpere de locuit. Puştimea din oraş găsea 
asta „super“, dar lui Peggy i-ar fi plăcut să locuiască 


într-o casă ai cărei pereţi să fie din cărămidă, nu din 
tablă ruginită. 

Se izolă în compartimentul ei, un loc pătrat cu 
latura de un metru şi jumătate. Patul era atât de mic, 
încât trebuia să-şi îndoaie picioarele ca să încapă în el! 

Neliniştită, dădu de-o parte perdeaua care 
ascundea hubloul ce ţinea loc de fereastră. Transpa- 
renţii erau acolo, în incinta taberei. Se strecurau în 
rulote trecând prin pereţii metalici. O sfidau. Unul 
dintre ei îi arătă cât de uşor o să-i fie să facă să cadă 
un cablu electric într-o mică piscină gonflabilă în care 
se bălăceau nişte copii. 

Îngrozită, Peggy Sue îl fixă cu o intensitate 
ieşită din comun, sperând ca privirea ei să ardă 
„pielea“ creaturii. Aproape imediat, percepu un miros 
de zahăr ars. Era semnul că Transparentul nu se 
simţea prea bine. De altfel, se îndepărta scuturân- 
du-se. 

„Nu sunt nici eu total dezarmată, gândi fata. Pot 
şi eu să le fac rău. Grav e că, de fiecare dată când îi 
ard, îmi obosesc ochii.“ 

Îşi scoase ochelarii. Primele semne de migrenă 
începeau s-o înjunghie între sprâncene. Ce vânător 
de fantome jalnic mai era şi ea! 

P eggy Sue se trezi în zori, când ceața 
dimineţii scălda lanurile de porumb. Simţi 
dintr-odată nevoia să meargă să se plimbe în pădure, 
ca să profite de acest scurt moment de linişte, şi 
părăsi caravana în vârful picioarelor. 

Nici nu intră bine în luminiş, că o voce bâzâită îi 
zgârie urechile. 

— Ai refuzat înțelegerea noastră, spuse fantoma 
jignită. Ţi-am întins prieteneşte mâna, cinstit, iar tu ai 
zdrobit flaconul fermecat. Ai lăsat să treacă şansa pe 
lângă tine. Nu se poate spune c-ai făcut alegerea 
potrivită. Nu eşti prea curajoasă... Faptul de a orbi 
este nimic faţă de ce te-aşteaptă. Pentru că vrei să-ţi 
păstrezi vederea, pot să te asigur c-ai să vezi stele 
verzi. 

Peggy Sue se răsuci pe călcâie. Invizibilul se 
prelingea pe un trunchi de copac. 

„Parc-ar fi picături care se scurg din arborele de 
cauciuc“, gândi fata. Creatura se distra luându-şi 

chipul Juliei. Dădu trăsăturilor surorii lui Peggy o 
expresie de râutate caricaturală. 

— Încă nu eşti conştientă de puterea noastră, 
spuse creatura lăptoasă care pâlpâia între copaci. În 
comparaţie cu voi, noi suntem nişte zei. Noi am creat 
Pământul, noi l-am populat ca să ne distrăm. Eram şi 
eu acolo când au fost fosilizaţi dinozaurii, într-o după-a- 
miază ploioasă când ne cam plictiseam. Făceam 
animalele astea mari ca să vedem cum se comportă. 
Ne întreceam să inventăm animalele cele mai nos- 
time... Asta ne-a amuzat câteva mii de ani, apoi ne-a 
cuprins sila şi am decis să le distrugem. Devenise 
monoton să le vedem cum se sfâşie între ele. 

— Spui prostii! şuieră Peggy Sue, încercând să 
facă pe curajoasa. 

— Ştii foarte bine că nu, spuse Invizibilul. Noi 
suntem cei care am aruncat peste uriaşele reptile 
meteoritul ce le-a transformat în cenuşă. Atunci am 
creat o specie mai inteligentă, crezând c-o să fie mai 
amuzantă... şi am modelat Omul. Cel puţin, primii 
reprezentanţi. Asta ne ţinea ocupați. Aşa cum copiii 
oamenilor cresc şoricei albi într-un acvariu. 

Peggy Sue simţi cum groaza pune stăpânire pe 
ea. Pricepu că fantoma spune adevărul. Invizibilul şi 
ai lui fuseseră întotdeauna acolo, de la începutul 
lumii, de la apariţia oamenilor. 

— V-am dat totul, adăugă creatura. Chiar şi 
Ştiinţa. V-am dăruit cele mai mari dintre descoperirile 

voastre! Ceea ce credeţi c-aţi inventat voi noi v-am 
suflat la ureche. Străfulgerările de geniu care trec prin 
mintea savanților voştri de noi sunt fabricate. Ne 
distrează să vedem ce faceţi cu ele. Noi v-am dat 
bomba atomică, rachetele... toată panoplia necesară 
autodistrugerii voastre. Aşteptăm să vedem dacă o 
să mergeţi până la capăt. Punem pariuri. Unii cred că 
n-o să mai supravieţuiţi multă vreme... Este intere- 
sant. Asta ne distrează. 

— Ne folosiţi ca pe nişte păpuşi trase de sfori, 
aşa-i? întrebă Peggy. 

— Da, admise Invizibilul. Ne place să credem că 
Terra este lada noastră cu jucării. 

— Şi dacă rasa umană se autodistruge, ce-o să 
faceţi”? 

— O să creăm alta, răspunse spectrul. Unii dintre 
prietenii mei cred că Omul s-a demodat şi că e timpul 
să trecem la altceva. lată de ce împing lumea în 
haos, ca să-i grăbească sfârşitul. Sunt nerăbdători să 
meşterească o rasă nouă. Multe proiecte sunt în 
studiu. Ne adunăm seara, în luminişuri, ca să dez- 
batem înfăţişarea pe care o s-o aibă cei ce vă vor 
urma. Este pasionant. 

— Sunteţi ca nişte copii, şuieră Peggy. Vreţi o 
jucărie nouă, dar o s-o distrugeţi ca pe precedenta, 
imediat ce vă obişnuiţi cu ea. 

Invizibilul ridică din umeri. 

— Fără îndoială, încuviinţă el, dar ăsta-i tot hazul 
jocului. 

Adolescenta era pe cale să-i răspundă, când 
sora ei răsări dintre tufişuri. Îşi trăsese un imper- 
meabil peste cămaşa de noapte, iar în picioare îşi 
pusese nişte bascheţi cu şireturile desfăcute. 

— Ce naiba faci aici? o repezi ea pe un ton iritat. 
Te căutăm de-o oră. Mama e deja convinsă c-ai fugit. 

Gesticula fără să-şi dea seama că, aşa cum era 
îmbrăcată, avea aerul c-ar fi scăpat dintr-un ospiciu. 

Peggy Sue o luă resemnată spre tabără. Julia 
tot nu se calma. Invizibilul se deplasa alături de ele 
rânjind. Le imita mimica, străduindu-se s-o facă şi 
mai grotescă. Din când în când, se distra ridicând 
poalele cămăşii de noapte a fetei mai mari, ca să le 
arate fundul locuitorilor campingului care, crezând 
că-i numai efectul vântului, pufneau în râs. 

Mami aştepta în faţa rulotei, supărată. Îi făcu 
semn Juliei să tacă din gură ca să nu-i agite şi pe 
vecini. 

— Vezi, şuieră Transparentul la urechea lui 
Peggy Sue, mereu o să fie aşa... O să trăieşti un 
infern. 

Apoi, apucând mâna lui Peggy între degetele lui 
translucide, o ridică în aer şi o izbi de faţa Juliei. 
Adolescenta nu avu timp să reacționeze şi palma 
pocni cu violenţă peste obrazul surorii ei, căreia i se 

tăie respiraţia. Mami scoase un geamăt de groază. 
Toţi locuitorii campingului spuneau că Peggy Sue a 
pocnit-o pe Julia aşa de tare, că era să-i smulgă 
capul de pe umeri. Nimeni nu putea bănui amestecul 
Transparentului. 

— Ai... ai văzut, bâigui Julia, luându-şi mama de 
martor. E... e nebună. Într-o zi o să ne omoare în 
somn. 

— lată! rânji Invizibilul la urechea lui Peggy Sue, 
bună idee! Şi n-o să mire pe nimeni! 

— Destul, interveni mami. V-aţi dat destul în 
spectacol. Îmbrăcaţi-vă şi urcați în maşină! Plecăm. Nu 
se pune problema să mai rămânem aici după tot ce s-a 
întâmplat. M-am săturat să fiu arătată cu degetul la 
supermarket ca fiind mama unei extraterestre! 

Peggy lăsă capul în jos şi se supuse. În 
momentul când urcă în rulotă, Invizibilul o apucă de 
marginea T-shirtului. 

— O să ai o surpriză frumoasă, şuieră el. Oriunde 
vei merge, o să fim acolo ca să te întâmpinăm. 
Suntem gata să punem la cale o glumă formidabilă, în 
care o să fii actorul principal. 

Fata se eliberă cu o mişcare bruscă. Invizibilul 
rânji încântat. 

— Drum bun! râse el în hohote. Cred că va fi 
frumos. Dacă intri într-o drogherie, nu uita să-ţi 
cumperi o loţiune contra arsurilor de soare. 

ltimele formalităţi îndeplinite, părăsiră 
campingul. 

Dna Fairway se instală la volan, în timp ce 
surorile se strecurară pe bancheta din spate. Peggy 
aruncă o privire spre Julia. Palma ei lăsase o urmă 
roşie pe obrazul fetei. 

„N-o să mă ierte niciodată, gândi ea. Mai mult, 
dacă părăsim oraşul, o să-şi piardă slujba de la 
fast-food." 

O linişte grea se aşternu în maşină. Peggy 
simţea că, dincolo de faptul că erau supăraţi pe ea, 
se şi temeau destul de tare. „Sunt pe cale să devin 
duşmanul lor, îşi spuse ea, cu inima strânsă. Ei nu 
înțeleg de ce mă comport aşa.“ 


* 


Pe drum, Peggy Sue atipi. Cum i se întâmpla 
adesea, visă prima întâlnire pe care o avusese cu zâna... 


32 


Tocmai Îîmplinea şase ani şi mami o dusese la 
un optician ca să probeze prima ei pereche de 
ochelari. Deodată intrase zâmbind o femeie cu părul 
roşu. Era foarte frumoasă, cu gesturi de o eleganţă 
rară. O privise pe Peggy, îi făcuse cu ochiul şi cu ară- 
tătorul schiţase un semn cabalistic ciudat. În aer se 
stârnise un tremur albăstrui. Imediat, ca şi cum se 
transformaseră în piatră, toţi cei prezenţi în magazin 
înlemniseră. Pleoapele li se închiseseră şi adormiseră 
în picioare, cu mâinile înţepenite în mijlocul unui gest. 

— Ascultă, spusese doamna cu părul roşu, aşe- 
zându-se în faţa lui Peggy Sue. N-avem prea mult 
timp, pentru că vin de la celălalt capăt al cosmosului 
şi nu pot să-mi păstrez multă vreme forma pe care am 
luat-o ca să apar în faţa ta. Mă numesc Azena. Ştiu că 
vezi fantome, ai fost aleasă pentru această misiune 
de oamenii care încearcă să salveze Universul. N-o 
să fie uşor, dar este important să se opună cineva 
Invizibililor. Tu ai puterea asta. Pentru moment, nu 
este foarte intensă, dar o să se dezvolte pe măsură 
ce-o să creşti. O s-o transmiţi copiilor tăi, şi aşa mai 
departe. Într-o zi o să fiţi destul de numeroşi şi destul 
de puternici ca să contracaraţi uneltirile spectrelor. Da, 
într-o zi..., dar până atunci o să fii singură încă multă 
vreme şi o să trebuiască să suporţi. Invizibilii te vor uri 
şi vor încerca chiar să te omoare..., totuşi n-or să 
reuşească pentru că am aruncat asupra ta o vrajă 

care te apără. O vrajă puternică. Atenţie! Asta nu 
înseamnă totuşi că eşti nemuritoare. Fantomele sunt 
îngrozitor de rele şi se vor chinui să te facă să te 
sinucizi sau vor organiza accidente ca să te elimine. 
Când spun că nu te pot omori, vreau să zic că nu te 
pot sugruma cu propriile mâini şi nu te pot împinge în 
gol de la înălţimea unei faleze. Totuşi, le rămâne 
posibilitatea de a convinge pe cineva s-o facă în locul 
lor sau de a provoaca prăbuşirea falezei sub picioarele 
(ale. Pricepi? Diferenţa e subtilă, dar de ea depinde 
supraviețuirea ta. La fel, nu te pot forţa să faci lucruri 
grave: de exemplu să omori pe cineva. 

Era complicat! Peggy Sue dăduse din cap. Lângă 
ea, mami dormea în continuare. 

— Ştiu că ţi s-a făcut un cadou urât, oftase încă 
o dată doamna cu părul roşu. Trebuia să aleagă un 
copil şi hazardul te-a desemnat pe tine. Ochii tăi au 
puterea să le facă rău Invizibililor. Puterea asta va 
creşte cu timpul... dacă nu orbeşti de acum încolo. 
Pentru că fantomele o ştiu şi or să se străduiască să 
te facă să-ţi pierzi vederea. Aşteptând să creşti, nu-ţi 
risipi energia vizuală, învaţă să te foloseşti de ea cu 
economie. Ai răbdare! 

— De ce sunt răi Invizibilii? întrebase Peggy. 

— Pentru că asta este natura lor, răspunsese 
tristă Azena. Când or să existe mai mulţi oameni ca 
tine, n-o să le mai fie atât de uşor să se distreze pe 

seama altora. Tu eşti prima, trebuie să fii curajoasă. 
Nu întotdeauna este o încântare să fii eroină. O să ne 
revedem de fiecare dată când va trebui să-ţi schimbi 
ochelarii, în locuri ca ăsta. 

Scosese din buzunar o pereche de ochelari şi-i 
schimbase cu cei pe care opticianul se pregătea să-i 
pună pe nasul lui Peggy Sue. 

— Nu sunt ochelari obişnuiţi, îi explicase ea. Sunt 
aproape vii şi vor fi aliaţii tăi fideli în lupta pe care o s-o 
duci. Lentilele sunt în realitate cristale extraterestre, 
cu funcţia de a-ţi amplifica puterea vizuală. Când 
cristalele mor, o să vin să-ţi aduc unii noi. 

Femeia cu părul roşu se ridicase, ciufulise cu 
tandreţe părul lui Peggy, apoi pocnise din degete. 
Imediat, viaţa îşi reluase cursul, oamenii din magazin 
redeschiseseră ochii. Nu-şi dăduseră seama de nimic. 


Ca urmare, de câte ori Peggy Sue trebuia să 
schimbe lentilele corectoare, Azena apărea ca să se 
substituie opticianului. Lucrurile se petreceau mereu 
la fel: întrerupea viaţa lumii pocnind din degete, apoi 
examina ochii lui Peggy, înainte de a-i pune noi lentile 
magice. 

În timpul ultimei lor întâlniri, Peggy Sue fusese 
frapată de mina obosită a Azenei. O întrebase dacă 
se simte bine. 

— Călătoriile astea în spaţiu mă epuizează, 
recunoscuse ea coborându-şi ochii. În realitate, mă 

consumă şi-mi scurtează viaţa cu mai mulţi ani. 
De-acum trebuie să-nţelegi că n-o să mai fiu mereu 
aici ca să te apăr. 


Familia Fairway merse toată ziua de-a lungul 
câmpurilor pustii, care se întindeau până la linia ori- 
zontului. Julia se smiorcăia pufnind, mami nu deschi- 
dea gura, iar Peggy Sue încerca să-şi amintească 
ultimele cuvinte pe care i le aruncase Invizibilul 
înainte de a dispărea. 

Ceva în legătură cu soarele ? Nu, ceva despre o 
loțiune protectoare... despre o ecranare totală sau 
ceva de genul ăsta. 

Ceva lipsit de orice sens. 


Seara se culcară în rulotă, la marginea 
drumului. În ziua următoare, la fel, şi tot aşa. Peggy 
pricepu că mami voia să se depărteze cât mai mult 
de Chatauga, ca să scape de bârfe. Atmosfera era 
neplăcută, pentru că nimeni nu vorbea. 

Invizibilii rămâneau... invizibili! De când pleca- 
seră din tabăra de rulote, fata nu mai văzuse nici unul. 

„Este adevărat că-i întâlneşti foarte rar în zonele 
de deşert, îşi spunea ea. Acolo unde nu există 
oameni, nu există nici perspectiva unor glume bune." 


Ajunseră în sfârşit la Point Bluff, un târguşor cu 
case cu flori. Exista acolo o veche pompă de benzină 
cu mâner şi un indian din lemn pictat în culori 
țipătoare în faţa farmaciei. Era cald, vântul lua cu el 
un praf galben, care izbea pielea. În clipa aia, pneul 
din dreapta-faţă pocni. Aplecându-se la roată, dna 
Fairway murmură ceva printre dinţi: 

— Ciudat, e ca şi cum un animal ar fi muşcat din 
cauciuc destul de tare ca să înţepe camera. Se văd 
urmele de colți. 

Peggy privi în jurul ei. Ghici fără dificultate ce se 
petrecuse: un Invizibil ţâşnise din pământ chiar în faţa 
maşinii, ca să spargă pneul cu dinţii. 

„Speră să ne oprim aici, conchise ea. Deci în 
orăşelul ăsta au de gând fantomele să-şi pună în 
aplicare viitoarea farsă.“ 

Nu era deloc liniştită, pentru că bănuia că 
Transparenţii doreau să dea marea lovitură înainte de 
venirea iernii. 

— Cu atât mai rău, mormăi mami. Nu mai 
mergem mai departe. Locul pare destul de bun. O 
să-l sun pe tatăl vostru ca să-l anunţ că ne-am 
instalat aici. 

— E mic, se văicări Julia. Niciodată n-o să 
reuşesc să deschid o mare afacere în paragina asta. 

Găsiră fără dificultate un nou loc pentru 
camping. 

Julia se angajă la fast-food-ul de lângă cinema- 
tograful în aer liber, mami o duse pe Peggy la liceul 
din oraş şi discută despre înscrierea ei cu directorul. 
Acesta se arătă reticent. Dosarul şcolar al adolescen- 
tei îl îngrozea. Telefonul dat la liceul din Chatauga 
nu-l liniştise deloc. 

— Point Bluff e un oraş liniştit, repeta el, cu 
privirea în altă parte. Aici nu există nici drogaţi, nici 
scandalagii. Elevii noştri sunt nişte copii drăguțţi. 

Mami fu nevoită să-l implore. Directorul se lăsă 
convins, cu condiţia ca Peggy să fie exmatriculată 
fără preaviz, la prima abatere. 

A doua zi, adolescenta se aşeză în clasă printre 
noii ei colegi. Absența Invizibililor o descumpănea. 
Ce puneau la cale? Nu înceta să se uite în jurul ei, 
încercând să-i repereze, dar în zadar. 

— Cauţi pe cineva? o întrebă Sonia Lewine, o 
fată roşcată cu faţa acoperită de pistrui, care îi 
observase neliniştea. 

— N... nu, bâigui Peggy. 

— Haide, şopti Sonia. Mama ta te-a adus aici ca 
să te despartă de iubitul tău, nu-i aşa? Şi tu speri să-ţi 
dea de urmă. 


Sonia adora comploturile amoroase. Era gata 
s-ajute pe oricine era încurcat într-o pasiune 
interzisă. 

— Era mai mare ca tine, nu-i aşa? insistă ea. Oh! 
te-nţeleg. O fată de aici, Monica Greyhold, a păţit 
acelaşi lucru. Părinţii ei nu-l plăceau pe boyfriend, au 
exilat-o într-un internat, la mii de kilometri de Point 
Bluff. Şi-a fost atât de nefericită, c-a slăbit şase kile... 
şi când s-a întors în vacanţa de Crăciun, mi-a dat 
toate rochiile ei. 


După două săptămâni, Peggy Sue realiză c-o 
place foarte mult pe Sonia. Erau ani de când nimeni 
nu-i mai arătase nici cel mai mic semn de prietenie. 
Aici, în Point Bluff, încă n-o considerau o nebună 
periculoasă, o fată cu care nu trebuie să ai relaţii. 
Absența Invizibililor îi permitea să se destindă şi să 
se comporte normal, fără să tresară în fiecare clipă. 

Nu ştia cât o să dureze asta, dar era foarte 
plăcut. Se surprindea râzând la glumele prosteşti ale 
băieţilor, ca toate fetele de vârsta ei. Erau Mike, 
Stanley, Hopkins, Dudley... care cu toţii încercau să-i 
intre în graţii. Dudley era incredibil de drăguţ, exact 
atât de timid cât trebuia ca s-arate că, deşi era băiat, 
era amabil. Se străduia din răsputeri s-o facă pe 
Peggy să râdă, făcea din ce în ce mai multe glume 
(adesea nu foarte nostime!). Era foarte mişcător şi 


fata se făcea că se prăpădeşte de râs în modul cel 
mai convingător posibil. 


La Point Bluff, Peggy era considerată o fată 
care a călătorit enorm, pentru că adolescenţii din 
orăşel nu luaseră niciodată autobuzul. Tot o întrebau: 
„Cum este în altă parte?', şi ea trebuia să se-abţină 
să răspundă: 

— În altă parte e îngrozitor..., pentru că acolo 
sunt Invizibilii. 

— Ăsta, mormăi Sonia Lewine, e oraşul plictiselii. 
Nu-i nimic de făcut, nu se întâmplă niciodată nimic. 

— Şi n-o să se-ntâmple niciodată nimic! întăriră 
băieţii în cor. 

Peggy Sue simţi cum i se strânge inima. Ce 
naivi erau... ce inocenți! Ar fi vrut să le împărtăşească 
seninătatea, să nu aibă decât problemele neînsem- 
nate care-i preocupau pe ei: Cineva a invitat pe 
cineva la cinematograful în aer liber? X chiar l-a 
sărutat pe Y la ultimul bal? 

— Văd limpede în ochii tăi că eşti nefericită, îi 
şopti Sonia Lewine. Te gândeşti la iubitul tău? Dacă 
te gândeşti foarte intens la el, până la urmă te va 
găsi, te asigur, e ceva magic. lubirea este ca o emisie 
radiofonică. Sunteţi ca două telefoane mobile care 
funcţionează pe aceeaşi frecvenţă şi nimeni altcineva 
n-o poate capta. 

Era adorabilă şi Peggy Sue nu îndrăznea 
s-o dezamăgească. Şi apoi nu-i displăcea să-şi 
inventeze un iubit, ea, de care întotdeauna fugiseră 
băieţii. 


Totuşi, tabloul era umbrit de ceva. La liceu, un 
anume profesor de matematică, numit Seth Brunch, 
se dovedea odios. 

Era un bărbat înalt, chel, îngrozitor de slab şi 
care-i zdrobea pe elevi cu disprețul lui. 

— A primit un premiu pentru matematici când era 
tânăr, îi explică Sonia. De-atunci, s-a scrântit la 
creier. Se crede omul cel mai inteligent din ţinut. 

Nu mintea, lui Seth Brunch îi plăcea să-şi umi- 
lească elevii scoţându-i la tablă ca să rezolve 
probleme de neînțeles. În timp ce nefericiţii transpirau, 
cu degetele înţepenite pe o cretă inutilă, el rânjea la 
intervale de timp calculate. După un moment, striga: 
„Destul!“, şi rezolva exerciţiul în trei secunde. 

— Sunteţi prea proşti, ofta el. Îţi vine să plângi de 
disperare. Sunt sigur că, dacă le-aş preda câinilor 
vagabonzi din oraş sau vacilor care rumegă prin 
preajmă, aş obţine rezultate mai bune. Un şoarece de 
laborator este mai inteligent ca voi. Probabil c-aţi fost 
iradiaţi din greşeală când eraţi bebeluşi. Trebuie că 
vă lipseşte o bucată din creier. 

Adopta apoi o expresie îngrijorată şi adăuga: 

— Poate nu sunteţi chiar umani? 

Părea că-i foarte satisfăcut de glumele astea de 
prost-gust. Peggy Sue îl găsea antipatic. Se ferea 
totuşi să emită o părere definitivă. Unii profesori, în 
secret îngroziţi de elevii lor, se purtau astfel ca să-şi 
ascundă frica, şi ea ştia lucrul ăsta. 

Într-o seară, ieşind de la liceu, îşi întrebă noii 
colegi dacă nu consideră că Seth Brunch a depăşit 
măsura. 

Sonia Lewine ridică din umeri. 

— Deh! oftă ea, nu greşeşte chiar de tot, ştii. 
Este adevărat că-i genial şi că toţi ceilalţi sunt cam 
cretini. Este în stare să joace zece partide de şah în 
acelaşi timp, legat la ochi, şi noi, cum se spune, n-am 
inventat apa caldă. Sigur nu-i asta regiunea inteligen- 
tei, asta se ştie deja. 

Peggy Sue nu-i împărtăşea defetismul. 

Totuşi, viaţa ei nu era uşoară. Se ştia frumoasă 
(când îşi scotea blestemaţii de ochelari!), dar asta 
nu-i folosea la mare lucru, băieţii se temeau de ea. 
Regula generală e că detestau fetele complicate, iar 
ea, din nenorocire, intra în categoria asta. Pe dea- 
supra, avea atâtea griji, că-i era greu să se-arate la 
fel de veselă, de amuzantă ca tovarăşele ei de clasă. 

— Nu eşti cool! îi spuneau adesea adolescenţii. 
Chiar n-ai nimic cool! Laşi impresia că stai în perma- 
nenţă pe o bombă gata să explodeze! 

Cum ar fi putut să le dovedească faptul că era 
exact aşa? 

Şi apoi mai era şi familia ei. Mami, Julia, care o 
priveau ca pe un animal ciudat. Tati, mereu absent, 
mereu obosit... Se simţea deseori foarte singură. 

Dar nu-şi pierdea curajul. Ştia că departe, 
undeva în alt capăt al universului, nişte oamenii 
contau pe ea. Mai ales Azena, zâna cu părul roşu. 

Într-o după-amiază, după ore, Peggy Sue, 
Sonia şi băieţii coborâră la râu şi se schimbară în 
costume de baie. 

— Nu putem să ne scăldăm pentru că sunt 
curenţi periculoşi, explică fata roşcată, dar te bronzezi 
mai bine aici datorită nisipului alb care reflectă razele 
soarelui. Astfel, reuşeşti să te bronzezi şi sub bărbie. 
Vino, o să-ţi dau loţiunea mea solară. 

Peggy simţi o lovitură bruscă în stomac. 
Cuvintele „loţiune solară“ îi aminteau de cele rostite 
de Invizibilul care venise s-o amenințe, chiar înainte 
de a pleca din Chatauga. Încercă să-şi ascundă 
indispoziţia. Fără îndoială, era vorba de o simplă 
coincidenţă? 

— Mereu ai un aer misterios, îi şopti Sonia 
despăturind un prosop de baie. Se vede clar că eşti 
una dintre fetele care au trecut prin multe. Poate 
într-o zi o să-mi spui secretele tale? 

„Mai bine nu, gândi cu tristeţe Peggy, sau o 
să-ncetezi imediat să mai râzi... şi pentru totdeauna.“ 

Sonia se-ntinse, deschise o carte de matema- 
tică şi o puse pe frunte, ca s-o apere de soare. 

— lată, conchise ea, ce numesc eu să nu te 
bronzezi prosteşte. 

În aceeaşi clipă, Peggy crezu că aude în spatele 
ei un ricanat. Tresări. Ar fi recunoscut acest râs 
dintr-o mie... era cel al unui Invizibil. 


A doua zi, la liceu, profesorul de matematică, 
fidel obiceiului său, luă la rând, unul câte unul, 
culoarele care despărţeau băncile. Din trei în trei paşi 
se apleca spre un elev şi bătea cu degetul îndoit în 
capul acestuia. 

— Toc, toc! râdea el, e ceva înăuntru? N-ai zice, 
sună a gol. 

Când îi veni rândul, Sonia Lewine se înroşi de 
ruşine. Evident, se lupta să nu izbucnească în lacrimi. 

În timpul weekendului, Seth Brunch se dădu în 
spectacol în sala mare de şedinţe a primăriei, unde 
avea loc un concurs de şah. Acolo, legat la ochi, jucă 
„orbeşte“ contra cincisprezece adversari. Totul era 
stocat în memoria lui. Câştigă toate cele cincispre- 
zece partide cu ochii închişi. 

— Ce minte! se auzea în sală. 


Peggy Sue, care venise să asiste la spectacol 
însoţită de mama şi de sora ei, avu impresia că 
oamenii erau, în acelaşi timp, mândri şi ruşinaţi de 
prezenţa lui Seth Brunch printre ei. Mândri pentru că 
inteligența profesorului aurea blazonul comunităţii, 
ruşinaţi pentru că toţi se simțeau proşti în comparaţie 
cu el. De altfel, Brunch nu ştia să triumfe cu mo- 
destie. Avea un rânjet dispreţuitor pe buze, ca şi cum 
ar fi gândit: „E prea simplu, voi sunteţi nişte jucători 
atât de slabi.“ 

În dimineaţa următoare, soarele groazei se 
materializă pe cer, fix peste Point Bluff, chiar dea- 
supra primăriei. 

O altă partidă începea: de data asta era rândul 
Invizibililor să mute pionii pe tabla de şah a terorii. 

p» Sue îşi dădu seama când ieşi din 
rulotă că strălucea ceva anormal printre 
nori, ca un ciob de oglindă aruncat pe cer. 

— O să fie frumos! exclamau oamenii din 
camping. Rareori soarele străluceşte în felul ăsta aşa 
de dimineaţă. 

Se înşelau, nu soarele era cel care strălucea 
astfel... 

„Ai zice că deasupra capetelor noastre pluteşte 
o sferă, gândi Peggy Sue. O bulă luminoasă, care 
parcă s-a aşezat între soarele adevărat şi noi.“ 

Luă ochelarii negri de la Sonia Lewine ca să 
observe mai bine fenomenul. | se păru că descoperă 
turbulenţe ciudate, ca şi cum o formă zbuciumată şi 
lăptoasă ar încerca să spargă o gaură în mijlocul 
norilor. 

„Seamănă cu un vârtej, îşi spuse ea. O spirală de 
lumină. Am impresia că, dacă o s-o fixez mai mult de 
cinci minute, o să mă hipnotizeze până la urmă.“ 


— Încă îţi mai cauţi iubitul? glumi Sonia. Crezi 
c-o să sară cu paraşuta în curtea liceului? Ar fi hiper- 
romantic! 

— Nu ţi se pare că-i prea multă lumină? o întrebă 
Peggy, curioasă. Ai zice că suntem sub un proiector. 
Uită-te la umbrele noastre, parcă sunt pictate pe 
pământ. 

— Adevărat, admise Sonia. O să se facă îngro- 
zitor de cald. Apoi îşi îndreptă atenţia spre băieţii care 
veneau şi încercă încă o dată să afle care dintre ei 
era „cel mai drăguţ. Era sportul ei favorit, putea 
petrece ore întregi examinând comparativ defectele 
şi calităţile fiecăruia dintre colegi. 

Peggy Sue acordă o atenţie distrată diverşilor 
profesori. Soarele ăsta clandestin o neliniştea. Nu-i 
plăcea culoarea lui; îi amintea prea mult de cea a 
Invizibililor. Oare ce se petrecea? 

În clasă se făcea foarte cald şi chiar Seth 
Brunch, aşa slăbănog cum era, nu înceta să se 
şteargă cu o batistă mare. Mulţi moţăiau. Picotind, 
Dudley Martin şi Steve Petersky adormiră cu obrazul 
pe pupitru. La ora 10, responsabilul cu disciplina făcu 
un anunţ prin difuzor. Le atrăgea elevilor atenţia 
asupra riscurilor insolaţiei pe care puteau s-o facă din 

cauza acestei canicule neaşteptate. Pe străzile 
oraşului, adjunctul şerifului patrula cu megafonul în 
mână şi sfătuia persoanele în vârstă să rămână la 
umbră. 

— Protejaţi-vă capul! repeta el. Nu ieşiţi fără 
pălărie sau umbrelă. 

Acum, Peggy Sue îşi putea îndrepta cu greu 
privirea înspre soarele clandestin care strălucea 
printre nori. Lumina lui albăstrie căpătase o nuanţă 
total ireală. 

„Nu se află la o înălţime firească, observă ea. 
Nu-i un astru normal. Abia dacă pluteşte puţin mai 
sus decât un elicopter. Razele lui aproape că nu 
depăşesc marginile Point Bluff. Este un soare în 
miniatură, care străluceşte pentru noi..., dar cu ce 
scop?“ 


Enervat de indolența elevilor lui, Seth Brunch 
hotărî să-i pedepsească trântindu-le o serie de 
exerciții pentru a doua zi. 

— Chimia, declară el, a dovedit că temperatura 
crescută grăbeşte reacțiile şi, deci, activează proce- 
sele. O să vedem dacă o să vă stimuleze activitatea 
cerebrală canicula! 

Îşi marcă vorbele cu rânjetul lui etern, îşi luă 
sacoşa şi plecă. 


La sfârşitul orelor, Peggy, Mike, Sonia şi Dudley 
rămaseră nemişcaţi în hol, ezitând să iasă din zona 
umbroasă care îi mai apăra încă de soare. Afară, 
lumina întărea contururile cu o precizie uimitoare. Cel 
mai mic obiect metalic strălucea ca şi cum fusese 
lustruit pentru paradă. Maşinile păreau pe punctul de 
a se lichefia. Străzile erau goale. Puţinii adulţi care 
mai mergeau prin oraş purtau pălării gen cowboy sau 
umbrele. 

— Nu mergem la râu? propuse Dudley. Măcar 
acolo o să fie răcoare. 

Supraveghetorul general se grăbi spre cei patru 
prieteni, ca să le ceară să-şi acopere capul. Ajutat de 
cei de la pază, împărțea caschete vechi de baseball, 
recuperate dintr-un depozit. 

— Puneţi-vă astea! porunci el. Dacă nu, soarele 
o să vă fiarbă creierii ca pe-o supă. 

— Domnul Brunch v-ar explica sigur că nu riscaţi 
nimic... pentru că sunt capete goale! replică Sonia 
Lewine. 

Şi făcu un salt afară, în lumina puternică. Peggy 
Sue luă cascheta pe care i-o întindea supraveghe- 
torul şi o puse pe cap. Ceilalţi o imitară. 

— Ce urâţi sunteţi aşa! râse Sonia când se întâl- 
niră din nou. 

Insistară în zadar, ea refuză să caute ceva care 
să-i acopere părul roşu. Era îngrozitor de cald. 

O căldură duşmănoasă, care părea că vrea să te 
fiarbă de viu. Peggy Sue nu s-ar fi mirat deloc dac-ar 
fi văzut părul prietenei ei luând foc. Adulmecă 
mâneca jachetei: mirosea a pâriit. 

Un câine traversă strada în fugă, temându-se 
parcă să nu-i ia blana foc. 


Ajunşi pe malul râului, se grăbiră spre apa rece 
ca să se stropească, apoi băieţii se retraseră la 
umbra stâncilor. Peggy Sue îi urmă; numai Sonia se 
încăpăţâna să rămână în soare. Scosese un tub cu 
loțiune solară din geantă şi-şi tot ungea braţele, 
umerii. 

— Sunteţi nişte fraieri, le şuieră ea. Eu o să mă 
bronzez ca un star de la Hollywood, iar voi o să fiţi cu 
toţii geloşi când o să mă vedeţi aşa de frumoasă! 

— Aşa o fi, mormăi Dudley, dar mai trebuie şi să 
facem exerciţiile date de Brunch, dacă nu, ne ucide 
mâine dimineaţă. 

În timp ce Sonia lenevea la soare, Peggy şi 
băieţii se cufundară în cercetarea problemelor, dar nu 
izbutiră să găsească vreun răspuns. Două ore 
trecură, fără nici un rezultat, lăsându-i descurajaţi. 
Tocmai atunci, Sonia, de care şi uitaseră, puse capăt 
siestei. Avea o expresie ciudată, ca şi cum ar fi avut 
febră. Avea pupilele anormal de dilatate. 

— [i-e bine? o întrebă Peggy, îngrijorată. 

— Da, răspunse fata. Am adormit, asta-i tot. 


— Te prăjeai acolo fericită, în timp ce aici se 
muncea din greu, mormăi Dudley. 

Sonia ridică din umeri, ceea ce însemna că n-o 
interesează chestia asta. Avea o expresie absentă... 
ca şi cum, în timpul acelei simple sieste, ar fi îmbă- 
trânit brusc. 

„Are aerul unui adult, realiză Peggy Sue. Da, 
asta e. Are aceeaşi privire ca profu’ de mate.“ 

— Eu mă-ntorc, decise Sonia. Mă plictisesc aici. 

Peggy Sue încruntă din sprâncene. Ceva nu era 
în regulă. Sonia Lewine se schimbase. A fost destul 
să doarmă la soare ca să-şi schimbe personalitatea. 
Peggy fu pe punctul de a le atrage atenţia şi prietenilor 
ei, dar se răzgândi. 

Hotărâră să se-ntoarcă. Atmosfera era încăr- 
cată. La venirea serii, căldura se potoli şi aproape se 
făcu frig. Când ridică ochii, Peggy Sue observă că 
bula opalescentă plutea încă deasupra oraşului; nu 
mai lumina deloc. 

„Are nevoie de soare ca să strălucească, gândi 
ea. Este o lupă care deformează razele solare şi le 
transformă în ceva rău.“ 

Sonia se duse să-şi bage capul în apă şi se 
aşeză să se pieptene. 

— Deci? o întrebă îngrijorată Peggy Sue. Cum te 
simţi? 

— Nu ştiu, bâigui fata. Mă doare capul şi simt că 
mi se-ntoarce stomacul pe dos. Haideţi, să mergem. 

După ce urcară spre strada principală, trecură 
prin faţa localului Cindy's Coffee. Era aglomeraţie, 
pentru că oamenii, fugind de caniculă, îşi găsiseră 
refugiul în faţa ţapilor de bere sau a sifonului. 

Seth Brunch profitase de asta ca să facă una 
din celebrele lui „performanţe“, în timpul cărora juca 
legat la ochi cu toţi şahiştii din Point Bluff. Adoles- 
cenţii se apropiară de intrare ca să privească în sală. 
Nici unul dintre ei nu ştia să joace jocul ăsta, care li 
se părea tuturor îngrozitor de respingător. 

— S-o ştergem, gemu Dudley. Dacă profu’ de 
mate ne vede, din nou o să-şi bată joc de noi. 

Peggy Sue schiţă un gest ca să-l urmeze, dar 
Sonia nu se mişcă deloc. Cu sprâncenele încruntate, 
urmărea mutările pionilor pe pătrăţelele diferitelor 
table de şah. 

— Ce te-a apucat? se nelinişti Mike. 

— Învăţ să joc, răspunse fata. Este simplu... Oh! 
cât de prost joacă... Taica Donovan o să piardă 
partida din trei mişcări... şi ăla de acolo n-a văzut 
capcana pe care i-a întins-o Brunch. 

— Termină! se enervă Dudley. Ce încerci să ne 
faci să credem? Tu pierzi tot timpul şi la „x şi 0“. N-ai 
avut cum învăţa şah în mai puţin de un minut, doar 
privind prin vitrină la oamenii care joacă. 

„La naiba! gândi Peggy Sue, alarmată. Ş; dacă 
spune adevărul?“ 

Fără să-i mai pese de tovarăşii ei, Sonia deja 
intrase în cafenea. Se aşeză la o masă şi ceru un 
şah, ceea ce-i făcu pe adulţi să chicotească, pentru 
că micuța Lewine nu era cunoscută în Point Bluff 
pentru vioiciunea minţii ei. 

Mike o prinse pe Peggy de mână. 

— Crezi c-o să...? se bâlbâi el. 

— Da, spuse adolescenta, pe un ton neliniştit. 
Cred c-o să-i bată, pe toţi. 

— Haide, şuieră Dudley, e imposibil! 

Dar seara se desfăşură aşa cum prevăzuse 
Peggy Sue. 


Seth Brunch, care se plimba printre mese legat 
la ochi, îi făcu repede şah mat pe ceilalţi jucători. 
Încetă să mai zâmbească atunci când se găsi faţă în 
faţă cu Sonia, singura rămasă în luptă. Se juca cu el, 
inventa tot felul de strategii şi-l urmărea până-n 
pânzele albe. De fiecare dată când ea îşi anunţa 
mişcarea cu voce tare, Brunch strângea din dinţi. 

— Încă nu şi-a dat seama că-i Sonia, remarcă 
Dudley. Aţi priceput? Îşi schimbă vocea când îşi 
anunţă mutările. 

Profesorul de matematică începu să transpire. 
Picături de sudoare îi curgeau pe frunte şi udau 
legătura caraghioasă pe care se-ncăpăţâna s-o 
poarte la ochi. 

În sală, toţi adulţii îşi ţineau respiraţia. Cronicarul 
ziarului local nu înceta să ia notite. Mergea de la unul 
la altul, încercând să afle cine era jucătoarea genială 
de care nu auzise vorbindu-se. 

— E un nimeni, îi şopti una din barmaniţe. Doar 
o gâsculiţă de la liceu. O puicuţă fără creier. Nu 
pricep cum face să trişeze. 

— Tocmai asta-i frumuseţea, gâfâi ziaristul. Nu 
(rişează! 

Curând Seth Brunch fu făcut şah mat. Umilit, 
nebun de furie, îşi smulse legătura. Îşi privea adver- 
sarul ca şi cum dintr-odată descoperea un monstru 
bubos de cealaltă parte a tablei de şah. 

— Sonia..., bolborosi el. Sonia Lewine! 

Şi asta sună în gura lui ca o insultă dintre cele 
mai urâte. Se clătină, livid. Mergând împleticit până la 
uşă, dispăru în noapte. Imediat ce se făcu nevăzut, 
mulţimea se grăbi spre câştigătoare şi o copleşi cu 
întrebări tehnice. Sonia le răspunse cu un aer de 
superioritate. Anunţă c-o să ţină o conferinţă de presă 
a doua zi dimineaţa, în acelaşi loc, la deschiderea 
cafenelei. Îi fu însă greu să scape. Peggy Sue şi 
Dudley se văzură nevoiţi să intervină ca s-o smulgă 
din mijlocul admiratorilor. 

— Cum ai făcut? repeta fără încetare Mike. De 
unde ai ştiut? 


Sonia nu răspunse. Părea că nu vede nimic. 
Înainta ca o somnambulă. 

— Ştiu ce ţi s-a întâmplat, îi şopti Peggy Sue, 
luându-şi prietena de mână. Soarele este de vină... Ai 
fost singura dintre noi care nu şi-a pus cascheta. 
Razele lui ţi-au încălzit capul timp de două ore. Nu 
ştiu de ce, dar razele ţi-au pătruns în cutia craniană 
şi au accelerat funcţiile creierului. Ai făcut un fel de 
insolaţie care, pe moment, ţi-a dezvoltat inteligenţa. 

Îşi muşcă limba, regretând deja că vorbise prea 
mult. Era atât de obişnuită să trăiască în mijlocul 
întâmplărilor extraordinare, încât, în cele din urmă, 
ajunsese să le considere perfec banale. 

„Ce idioată sunt! gândi ea, gata să izbucnească 
în plâns. Acum o să mă ia de nebună şi n-o să vrea 
să mai vorbească nimeni cu mine. Şi totuşi sunt con- 
vinsă că am dreptate!“ 

Într-adevăr, adolescenţii o cercetau curioşi. Dar 
nu păreau ostili. 

— E ciudat ce spui, şopti Dudley. Dar tocmai mă 
gândeam şi eu la acelaşi lucru. 

Atunci, lui Peggy i se păru mai adorabil ca 
niciodată şi abia se abţinu să nu-i sară de gât. 

— Este adevărat, adăugă Mike. Este ciudat 
soarele ăsta. Nu-i o lumină normală. Aţi văzut? Totul 
părea albastru... Ai fi zis că eşti în zăpadă sau sub un 
ghețar. 

Cu toate că seara era blândă, adolescentilor li 
se făcu pielea găinii. Peggy Sue privi în jurul ei. 
Oraşul, golit de trecătorii obişnuiţi, avea ceva dintr-un 
oraş-fantomă. Animalele — câini, pisici —, ascunse pe 
sub maşini şi şarete, lăsau impresia că aşteaptă un 
ciclon care va smulge casele rând pe rând. 

— Şi dacă Peggy Sue are dreptate? îşi zise ca 
prin vis Sonia Lewine. Dacă într-adevăr soarele m-a 
făcut inteligentă? La naiba! Toată lumea ştie că sunt 
lipsită de minte, şi eu la fel. Dacă eram în starea mea 
normală, n-aş fi fost niciodată în stare să-l bat pe 
Seth Brunch la şah. Abia dacă reuşesc să-mi aduc 
aminte regulile de la Monopoly! 

instinctiv, ridicară toţi capul ca să cerceteze 
astrul a cărui strălucire umplea cerul cu o pulsaţie 
aproape vie. 

— Nu-i adevăratul soare, murmură Peggy Sue. 
Este ceva care pluteşte deasupra oraşului. Un fel de 
meteorit... sau cam aşa ceva. 

— Atunci vreau să profit de asta! exclamă Sonia, 
ridicându-se. Este singura şansă care mi s-a dat 
vreodată ca să devin genială. Seth Brunch şi-a bătut 
prea des joc de mine, o să-l pun la zid! Vreau să 
devin mai inteligentă decât el. 

— Nu, o imploră Peggy Sue. Aminteşte-ţi cum 
te-a durut imediat capul mai adineauri. 

— Lipsă de antrenament, declară Sonia. Creierul 
este ca un muşchi, la începutul antrenamentului are 
crampe. 

Începu să danseze în lumină, ciufulindu-şi părul. 

— Soarele trebuie să-mi pătrundă până la pielea 
capului, spuse ea. Mâine o să mă ocup din nou de 
asta, şi după două ore o să fiu în stare să construiesc 
un calculator cu ochii închişi! 

Gluma nu păru amuzantă nimănui. 

— Eşti nebună, şopti Mike. O să cazi moartă de 
insolaţie. 

— Chestia asta sigur e periculoasă, bâigui Dudley. 
E ca un soi de dopare, nu? După părerea mea, nu 
poate duce la nimic bun. 

— Oricum, suspină Mike, oricui i-am spune n-o 
să ne creadă. 

Peggy Sue îşi stăpâni un zâmbet trist. Cunoştea 
bine problema. 

Fără un cuvânt, o însoţiră pe Sonia până acasă 
şi se despărţiră. Când Peggy încercă să-şi sune 
prietena din campingul de rulote, mama fetei îi 
răspunse că Sonia avea migrenă şi nu voia să 
vorbească la telefon cu nimeni. 


*% 
Dis-de-dimineaţă, jurnaliştii de la postul de radio 


local se postară sub ferestrele Soniei Lewine, 
pregătiţi să-i ia un interviu. Dar fură decepţionaţi. 

Vedeta din Point Bluff, adolescenta care l-a bătut măr 
pe marele Seth Brunch, părea că nu pricepe nimic 
din întrebările lor. După doar o noapte de somn şi trei 
aspirine, toate cunoştinţele ei de şah dispăruseră ca 
prin farmec. Peggy Sue o găsi pe Sonia plângând, 
aşezată pe marginea patului, cu faţa descompusă. 

— M-am... m-am prostit din nou, suspina fata, 
ghemuindu-se lângă Peggy. În dimineaţa asta, la 
sculare... Nu mai ştiam nimic. Mă revedeam aseară, 
la cafenea, în faţa şahului... dar aş fi incapabilă să-ţi 
explic ce făceam. E ca şi cum, timp de o seară, mi 
s-ar fi dat puterea să vorbesc chinezeşte, şi acum am 
uitat şi ultimul cuvânt din această limbă, în somn. 

Gemu şi se agăţă de umerii lui Peggy Sue. 

— O să fiu ridicolă, se văicări ea. Toată lumea o să 
mă creadă mai inteligentă decât sunt. O să fie groaznic. 
Oh! Niciodată nu m-am simţit atât de proastă. 

Când cele două fete coborâră în bucătărie, 
observară că dna Lewine era stânjenită. Vecinii îi 
povestiseră aventurile fiicei sale pe parcursul 
concursului de şah, dar ei îi venea destul de greu să 
creadă. Descoperind maşinile presei oprite sub 
fereastră, intrase imediat în panică, iar această 
panică se transforma acum în furie. 

— Nu ştiu ce-aţi pus voi la cale, fetelor, mormăi 
ea, dar nu-mi place. Dacă aţi pregătit o farsă cu care 
să vă ridiculizaţi profesorul, o să iasă râu şi vă 


sfătuiesc să mergeţi cât mai repede să vă cereţi 
scuze. Văd că sunteţi la strâmtoare, nu încercaţi să 
mă păcăliţi. 

— Ooh! oftă Sonia, ieşind din casă. Dac-aş 
putea să-mi pun un sac în cap! 


Mai târziu, când se întâlniră cu Dudley şi Mike, 
Sonia recunoscu sincer că era deprimată. 

— Înainte, spuse ea, nu mă deranja că sunt 
proastă, acum e altceva. Am gustat din inteligenţă şi 
ştiu ce efect are. Mai vreau. 

— Te auzi ce spui? suspină Dudley, vorbeşti ca o 
drogată. Mă sperii. 

— Nu poţi să înţelegi, şuieră Sonia ridicând din 
umeri dispreţuitor. Mai vreau... Mai vreau o dată. Nu 
pot să rămân aşa. 

— Cum adică „aşa“? ţipă Mike. 

— Aşa proastă ca tine! urlă Sonia. Na! Dacă voiai 
să ştii! 

Atunci începură să ţipe unii la alţii şi Peggy Sue 
trebui să intervină. Băieţii o îmbrânciră; era gata să-şi 
piardă ochelarii. 

— Terminaţi! strigă ea. În loc să ne certăm, mai 
bine să încercăm să cercetăm problema. 

instinctiv, ridicară cu toţii capul în direcţia 
cerului. Era acoperit. Un abur cald ascundea sfera 
luminoasă, plutind pe deasupra Point Bluff şi-i inter- 
cepta razele. 


„Măcar suntem protejaţi, gândi Peggy Sue. 
Pentru moment...“ 

— Nu trebuie s-o luăm de la capăt, se încă- 
păţână Dudley. Este hiper-periculos. Cât se poate de 
sigur! 

— Ba nu, ripostă Sonia. Sunt sigură că ne putem 
obişnui şi că migrenele or să dispară în timp. Nu 
pricepi că ni se dă o şansă şi că trebuie să profităm 
de ea? Inteligența asta artificială care ne cade din cer 
este un fel de comoară, trebuie s-o înhăţțăm. 

— Cum? zise tropăind pe loc Mike. Şi de ce? 

— Pentru că suntem nişte bieţi cretini, tu şi cu 
mine! strigă Sonia gata să plângă. Dacă ne îndopăm 
cu inteligenţă dimineaţa devreme, avem o şansă să 
ne schimbăm cursul vieţii în timpul zilei. 

Peggy Sue încruntă din sprâncene. Începea să 
priceapă unde voia s-ajungă prietena ei. 

— Vrei să spui, făcu ea, că ai încerca să profiţi de 
deşteptăciunea pe care ţi-o dă soarele ca să devii 
bogată înainte de venirea nopţii... înainte ca somnul 
să te facă aşa cum te-a lăsat natura? 

— Da, murmură Sonia. Stând la soare dimineaţa 
devreme, poţi deveni inteligent pe la ora 10 şi chiar 
genial la prânz. Ar fi timp destul ca să inventezi ceva... 
nu ştiu ce: o maşinărie incredibilă, un mega-calculator. 
Invenţia asta poate fi brevetată şi devii super-bogat 
vânzând-o unei firme mari. 


— Genial, bogat şi din nou idiot, în aceeaşi zi, 
rânji Dudley, ce program! 

Peggy Sue dădu din cap. Vedea clar cum se 
profilează pericolul. Sonia gustase din ceva care o 
depăşea, cunoscuse ameţeala înălțimilor şi nu mai 
putea trece de asta. 

— Toate astea sunt nişte trăsnăi, o întrerupse 
Mike. Mai bine ne prefacem că nu s-a întâmplat nimic 
niciodată. 

— Vorbeşte pentru tine, nimic ce eşti! îi aruncă 
Sonia, întorcându-i spatele. 

(E imp de trei zile, ceața acoperi soarele 
albastru. Căldura rămase totuşi apăsă- 


toare, dar măcar razele nefaste nu mai bombardau 
capetele trecătorilor. În oraş, continua să fie evocat 
ciudatul caz al Soniei Lewine, această adolescentă 
care strălucise pentru o seară, ca apoi să recadă 
într-un anonimat complet. 


La liceu, atmosfera la orele de matematică era 
încordată, iar biata Sonia nici nu mai îndrăznea să-l 
privească în ochi pe Seth Brunch. 

— Nici n-ai idee, îi mărturisi ea într-o seară lui 
Peggy. Simt că toată lumea mă examinează ca pe un 
animal ciudat. Aşteaptă ceva de la mine... Revistele 
de şah sună într-una acasă, profesorii de facultate la 
fel... organizatorii de concursuri... Ar vrea să accept 
să mă produc în public, mă imploră să scriu un tratat, 
să dau sfaturi cititorilor lor... Şi ce-ar trebui să le 
răspund eu? Că în realitate mi-e greu să câştig la „x 

şi 0“ şi că sunt genială doar din când în când? E 
îngrozitor. Niciodată n-aş fi crezut c-o să fie aşa greu. 
Trebuie ca soarele să se-ntoarcă. Soarele albastru. 
Am nevoie de el. 

O: joi, ceața se risipi şi totul o luă de la 
capăt. 


Un copil de patru ani, care, scăpând de sub 
supravegherea mamei sale, se expusese razelor, 
prezenta simptome asemănătoare cu cele ale Soniei 
Lewine. Calculatorul tatălui său se stricase şi el îl 
reparase folosind circuitul integrat al unei foste cărţi 
de credit expirate! Noutatea făcu senzaţie. Mulţi 
spuseră că-i o farsă, dar doctorul din Point Bluff se 
înfiinţă la domiciliul părinţilor, ca să-l examineze pe 
puşti. Carl Bluster, şeriful, îl însoţise. 

— Nu-i imposibil să avem de-a face cu o febră 
meningiană, mormăi doctorul. A fost cazul micuţei 
Lewine, acum acesta... O suprasolicitare mentală 
care slăbeşte după câteva ore. Este ciudat. Ar trebui 
făcute nişte teste, să ne asigurăm că nu lasă sechele. 

— E nenorocitul ăsta de soare, mârâi şeriful. El 
declanşează insolaţii în serie. Trebuie să fie avertizaţi 
toţi oamenii care se plimbă fără pălărie. 


În ce-o priveşte pe Sonia, ea devenise de 
nestăpânit. Peggy Sue simţea clar că prietena ei nu 
va rezista multă vreme să nu se expună razelor 
nocive ale soarelui albastru. Încercase din răsputeri s- 
o facă să-nţeleagă, fără nici un rezultat. Sonia deve- 
nea din ce în ce mai irascibilă, ceda crizelor bruşte de 
răutate şi se dădea cu capul de pereţi, strigând: 

— Auzi? Auzi cum sună a gol? 

Disperarea ei creştea. Într-o după-amiază, 
scăpă de sub supravegherea prietenilor şi dispăru. 
Când Peggy Sue şi băieţii o găsiră pe malul râului, 
fata era schimbată. Broboane de sudoare îi acope- 
reau fruntea şi avea pupilele dilatate. 

„Aproape ţi se face frică, gândi Peggy, schiţând 
gestul de a da înapoi. Ai zice că-i o vrăjitoare.“ 

— La naiba! şuieră ea, câtă vreme ai stat la 
soare? Te căutăm de la prânz. 

Dar Sonia se mulţumi să rânjească. Îşi luase din 
nou aerul de superioritate, tratându-şi prietenii ca o 
regină care-şi descoperă  dintr-odată sclavii 
deranjanţi. 

— Mi-e foame..., spuse ea cu o voce schimbată. 

— Trebuie să-mi fi rămas nişte biscuiţi cu 
ciocolată, îi propuse Dudley. 

— Idiotule! şuieră Sonia. Mi-e foame de cunoaş- 
tere. Am ca o gaură în minte... O senzaţie de 


hămeseală. Da. Asta e. Creierul meu are nevoie de 
hrană, are nevoie să gândească. 

Nu glumea. Avea trăsăturile crispate. Peggy 
Sue pricepu că inteligenţa disproporţionată care se 
afla acum în cutia ei craniană se învârtea în gol... şi 
suferea. 

„Are dreptate, gândi ea. Este ca un stomac gol. 
La început, senzaţia de foame este plăcută, apoi 
devine insuportabilă, dureroasă... şi începe să moară 
de foame.“ 

Întorcându-se spre băieţii năuciţi, strigă: 

— Repede! Trebuie să-i dăm ceva la care să se 
gândească; dacă nu, creierul ei o să se autodevoreze. 

— Ce? bâigui Dudley, făcând ochii mari. 

— Creierul ei funcţionează acum ca un stomac. 
Are nevoie de hrană intelectuală, trebuie să-i dăm 
ceva să digere, ceva chiar dificil, foarte complicat, 
care o să-l țină ocupat ore întregi, dacă nu, se va 
mânca singur. 

— Nu-i adevărat, îngăimă Mike. Cred că-ncepi 
să fii la fel de nebună ca ea! 

Cum nici unul, nici celălalt nu se mişcau, Peggy 
Sue deschise ghiozdanul ca să scoată două manuale, 
unul de chimie, altul de fizică. Le aruncă pe genunchii 
Soniei. 

— Uite, îi spuse ea, învaţă-le pe dinafară şi fă 
toate exerciţiile. 


— E prea simplu, suspină Sonia. Nu-mi ia decât 
un sfert de oră. 

— Trebuie să mergem la biblioteca liceului, 
decise Peggy. O să te punem la o masă şi o să-ţi dăm 
să devorezi tot ce-o să găsim pe rafturi. Chestiile cele 
mai complicate... manuale de medicină, de astrono- 
mie, de geologie. 

— Este o secţie dedicată informaticii şi electro- 
nicii, se hazardă Mike. 

— E bine, făcu Peggy Sue. Cu cât va fi mai 
complicat, cu atât va fi mai bine. Creierul ei trebuie să 
facă indigestie. 

Se întoarseră la liceu cât de repede putură. Biblio- 
tecara, dra Suzie Wainstrop, ridică din sprâncene 
când îi văzu trecând. Nu-i mai fusese dat să vadă 
până atunci elevi atât de grăbiţi să meargă să lucreze 
şi care să se-arunce pe cărţi cu o asemenea... 
lăcomie. 

O instalară pe Sonia într-un colţ izolat, unde să 
nu stârnească prea mare mirare celor care o zăreau 
răsfoind lucrări care nu erau în programă. Peggy 
Sue, Mike şi Dudley se apucară apoi să dea din 
mână în mână cărţi, furnizându-i fetei hrana necesară 
pentru satisfacerea exigenţelor creierului ei. Nu era 
uşor, căci Sonia rezolva problemele cu o viteză 
fenomenală şi cerea întruna altele. Peggy avu ideea 
de a-i da mai multe metode de iniţiere în diverse limbi 

străine, cu dicționarele aferente, şi-i porunci să le 
înveţe pe dinafară. 

— Asta poate o să ne lase timp să respirăm, îi 
spuse lui Dudley. 

Cei doi băieţi erau palizi. Le era teamă şi o 
priveau pe Sonia pe furiş. 

— Când o să se termine toate astea? murmură 
Mike. Dacă o să-nghită tot conţinutul bibliotecii? Cum 
poate să facă asta? În locul ei, mie mi-ar fi explodat 
capul. 

Nu de asta se temea Peggy Sue. Ea se gândea 
mai degrabă la o implozie. Dacă Sonia se pomenea 
fără hrană pentru minte, creierul i s-ar fi transformat 
într-un fel de gaură neagră cosmică, aspirând tot ce 
o înconjura. Fata ar fi dispărut înghițită de acest puț de 
antimaterie. Ar fi fost victima foamei ei de cunoaştere. 

— Pe mine mă sperie, recunoscu Dudley. Nu mai 
e Sonia pe care o ştiam noi. l-ai văzut ochii? Ne 
priveşte ca şi cum am fi nişte câini morți. 

Dar nu avură timp să spună mai multe, că Sonia 
înlătură teancul de cărţi pe care le terminase de 
parcurs şi spuse ceva de neînțeles. 

Peggy Sue avu nevoie de două secunde ca să 
priceapă că prietena ei vorbea în japoneză. Nu-i 
trebuise nici măcar o oră ca să ajungă să stăpâ- 
nească această limbă; vorbit şi scris. 

— Repede, porunci Peggy. Să-i găsim altceva, 
mai complicat. Unde sunt lucrările de electronică? 


Deşi încercaseră să fie discreţi, manevra lor nu 
trecuse neobservată şi dra Wainstrop veni repede să 
vadă ce luaseră. Bifând titlurile volumelor care se 
îngrămădeau în braţele lui Peggy Sue, întrebă: 

— Ce faceţi voi cu manualele astea? Sunteţi mult 
prea tineri ca să pricepeţi asemenea lucruri. De-a ce 
vă jucaţi? E o glumă? Un pariu prostesc? 

— Nu..., se bâlbâi adolescenta, este... este pentru 
un concurs! Da, un concurs de cultură generală! 
Încercăm să găsim răspunsurile corecte... 

— Hmm, făcu bibliotecara. Aş putea să vă ajut? 

— Mulţumim, spuse Peggy, sunteţi foarte drăguță, 
dar asta ar însemna să trişăm. Preferăm să ne 
descurcăm singuri. 

— Bine, bine, cum vreţi, capitulă dra Wainstrop, 
îndepărtându-se. 

Dar se vedea că nu era convinsă. 


Astfel se scurse după-amiaza, într-o atmosferă 
de panică ascunsă. Din cauza drei Wainstrop, trebuia 
să pară zâmbitori şi să se prefacă binedispuşi. În 
realitate, Peggy Sue tremura la gândul s-o vadă pe 
Sonia prăbuşindu-se, cu sângele curgându-i prin 
urechi. Nimic nu reuşea să stăvilească nemaipome- 
nita ei foame de cunoaştere. Înghiţea tot, indiferent 
ce: geologie, teoriile matematice cele mai complicate, 
manuale de anatomie pentru uzul studenţilor la 


medicină (nu-i trebuiră decât treizeci de secunde ca 
să înveţe pe dinafară lista oaselor scheletului uman şi 
să fie în stare să le repete în mare viteză). 

Totul îi părea simplu... prea simplu. 

Voia mereu ceva şi mai complicat şi se plângea 
de încetineala tovarăşilor ei. 

— Am impresia că sunt chelner într-un restaurant, 
mormăi Dudley. Nu transport cărţi, ci farfurii de 
spaghete cu perişoare de carne! 


Spre ora 5, Sonia avu o ameţeală. Era gata să 
leşine. Era palidă, transpira. Mâinile îi tremurau. 

— O să moară, se văicări Mike. Asta e, creierul 
ei e pe cale să pocnească. 

— Nu, făcu Peggy Sue. Cred că ştiu ce este. 
Face hipoglicemie. Creierul consumă zahăr, iar ea a 
muncit atât de mult, încât s-a terminat carburantul. 
Are nevoie de bomboane, de sucuri, de prăjituri. Tot 
ce conţine zahăr. 

Se văzură nevoiţi să plece în căutare de dulciuri 
şi să devalizeze aparatele din hol. Ascunseră mân- 
carea sub haine, pentru că era interzis să mănânci în 
incinta bibliotecii. Sonia avea o faţă îngrozitoare, 
palidă, cu cearcăne. Ai fi zis că-i gata să moară de 
hemoragie. 

— Este formidabil, mormăi ea. Înţeleg lucrurile... 
Universul... încep să văd cum funcţionează. N-aveţi idee. 

Vorbea foarte repede. Folosea una după alta 
japoneza, greaca veche, latina. Gândurile ei o luau 
razna, sărea de la un subiect la altul. Îşi luase notițe 
folosind ideogramele chinezeşti. Dar le citea cu voce 
tare, traducând în germană. 

„Parc-ar avea o sută de ani, gândi Peggy Sue, 
cu un frison. Are o privire de femeie bătrână.“ 

Când începu să scotocească în pungile cu 
bomboane, Sonia Lewine se simţi mai bine şi se puse 
pe treabă şi mai abitir. 

Hotărâse să-şi inventeze propria limbă, spunea 
ea, care să-ngăduie exprimări mai performante. 
Tovarâăşii ei schimbau priviri neliniştite. Ora închiderii 
se apropia şi dra Wainstrop o să-i dea afară; ce se va 
întâmpla când n-o să mai aibă ce să-i dea să rumege 
creierului înfometat al Soniei? 

„Trebuie să-l ţinem ocupat, gândi Peggy. Să-i 
dăm să dezlege enigme de nerezolvat. Perpetuum 
mobile, poate? Sau să-i cerem să inventeze ceva 
imposibil. Motorul cu apă? Piatra filozofală care 
schimbă plumbul în aur?“ 

Da, poate era o soluţie. În minutele care 
urmară, puseră la cale mii de şmecherii ca să-i atragă 
atenţia prietenei lor. 

— Sigur ai devenit mai inteligentă ca noi, rânji 
ea, dar ai fi capabilă să inventezi un motor de maşină 

care să funcţioneze cu apă de la robinet? Ei? Pariez 


că nu. 

Spera ca Sonia, ofensată, să accepte provo- 
carea. Cee ce se şi întâmplă. 

Imediat, Sonia se lansă în calcule şi desene 
complicate. În acelaşi moment, soneria anunţă 
închiderea bibliotecii. Erau nevoiţi s-o ia din loc. 
Sonia se lăsă dusă de prieteni. Era într-o stare total 
nefirească şi mormăia în timp ce lua notițe. Când nu 
mai avu hârtie, începu să-şi scrie pe mâini, pe haine. 

Prietenii se grăbiră s-o ducă acasă. Din fericire, 
mama ei era de gardă la spital. 

— Ce ne facem dacă tatăl ei ne ia la întrebări? 
întrebă Peggy. 

— E agent comercial, răspunse Mike, nu vine 
acasă decât la cincisprezece zile. 

Pe scări, se văzură nevoiţi s-o sprijine pe Sonia. 
Părea epuizată. Odată întinsă în pat, ea închise ochii 
şi adormi imediat. 

— Asta o s-o liniştească, se hazardă Dudley. 
Data trecută totul a încetat la apusul soarelui. 

Peggy Sue îşi arătă îndoiala printr-o strâm- 
bătură. 

— Depinde de doza de radiaţii pe care a absor- 
bit-o, observă ea. Cred c-a stat ore bune sub soarele 
din ce în ce mai puternic, asta-i problema. Este ca un 
acumulator, care trebuie să fie pus la reîncărcat atunci 
când se consumă. 


Se aşezară pe mochetă, în jurul patului. Şi ei se 
simțeau foarte obosiţi. Sonia dormea, dar mâna ei cu 
degetele crispate pe un pix continua să scrie pe cear- 
şafuri, acoperind țesătura cu ecuaţii de nepriceput. 

— Dacă va continua, gemu Dudley, va descoperi 
cu siguranţă secretul motorului care merge cu apă de 
la robinet! 

Peggy Sue nu răspunse. Era îngrozită de starea 
prietenei ei. Fata trebuie că slăbise cu vreo zece 
kilograme în timpul după-amiezii. Prodigioasa activi- 
tate cerebrală a cărei victimă fusese se hrănise din 
trupul ei, luându-şi carburantul de oriunde putuse. 

— Organismul ei este la capătul puterilor, dar 
creierul nu reuşeşte să-şi încetinească activitatea, 
şopti ea. Continuă calculele în somn. E ca şi cum ar 
fi somnambulă. 

— O somnambulă care trece examenele ca să 
devină inginer specialist în atom! rânji Mike, pentru 
a-şi ascunde frica. 

Nu mai era pastă în pixul cu bilă, dar Sonia 
continua să scrie fără să-şi dea seama că pixul zgâria 
cearşaful degeaba. În fine, în jur de miezul nopţii, 
mâna încetă să se mai mişte. Cei trei adolescenţi 
schimbară o privire. Peggy Sue se aplecă spre 
prietena ei, ca să verifice dacă mai respira. 

— Doarme, anunţă ea, cu o voce nesigură. Gata, 
în sfârşit! Creierul ei a terminat rezerva de energie. 

— La naiba! şopti Dudley. Dacă n-aveai prezenţa 
de spirit s-o încurci cu povestea asta cu motorul cu 
apă, cred că era moartă acum. 

„E foarte posibil“, gândi Peggy, ridicându-se. 

Cei trei prieteni coborâră scara în linişte. 

— Părinţii noştri probabil că ne caută peste tot, 
se văită Mike. Am pierdut complet noţiunea timpului. 
Ce scandal o să-mi facă! 

Se despărţiră, ştiind că n-aveau nici un alibi 
serios ca să-şi scuze întârzierea. 

Pa.“ 
[ n zilele care urmară, „miracolele“ au fost din 


ce în ce mai frecvente; ceva anormal era pe 
cale să se întâmple. Cazul Sonia Lewine nu mai era 
ceva izolat. Copii de vârstă mică, distribuitori de pizza 
se transformau brusc în înspăimântătoare genii 
capabile să bată viteza calculatoarelor. Ipoteza febrei 
meningiene fusese adoptată de autorităţi, chiar dacă 
medicul din Point Bluff nu era decât pe jumătate 
convins de această explicaţie. 

La liceu, elevii începeau să vorbească tot mai 
mult despre „misterul Lewine“. Unii băieţi se arătau 
foarte interesaţi de experienţă. 

— Un fel de insolaţie, mumurau ei. Te loveşte 
direct în cap şi pe urmă devii mai inteligent ca un 
inginer de la NASA. 

— Ar fi super, ca să treci examenele, adăugau 
amicii lor. Te bronzezi zece minute, te-ntorci în clasă 
şi poţi să răspunzi la întrebările care ţi se pun, fără să 
fi învăţat vreodată ceva! 

Pe deasupra, perspectiva de a-i bate pe profesori 
în propriul lor teren îi incita în mod special pe liceeni. 
Astfel că „epidemia de inteligenţă spontană“ luă 
amploare. Mulţi elevi luaseră obiceiul să se expună la 
soare ca să-şi ofere plăcerea de a-şi sfida profesorii. 
Cu creierul clocotind, se întorceau în clasă şi se distrau 
sfidând profesorii de matematică, de fizică sau de 
chimie, calculând mai repede decât ei. În curte, puteau 
fi văzuţi acum băieţi — care până atunci nu citiseră nici- 
odată altceva decât benzi desenate — gata să înghită 
lucrări de matematici superioare, luate de la bibliotecă. 

O exaltare, asemănătoare celei pe care o 
cunoscuse Sonia, punea stăpânire pe ei şi, timp de o 
oră, acopereau tabla cu ecuaţii care-l lăsau mască pe 
Seth Brunch. 

— Trişaţi! urlă el într-o zi. Cunoştinţele voastre 
dispar o dată cu noaptea şi vă treziţi la fel de proşti 
ca înainte de a sta la soare. N-aveţi decât o falsă 
inteligenţă... nimic mai mult. Şi se termină pe măsură 
ce-o folosiţi, ca benzina dintr-un motor. 

— Ce contează, rânji Jude Hopkins, un elev ce 
era cunoscut ca leneş, dacă putem face din nou 
plinul fără probleme! 

Şi, cu o mişcare a degetului, arătă spre soarele 
care strălucea deasupra Point Bluff-ului. 

Acest duel verbal anunţă începutul unui scandal 
adevărat, căci profesorii, care nu mai suportau să fie 
umiliti, deciseră şi ei să stea la soare. 

— Este un caz de legitimă apărare! tună Seth 
Brunch. Nu se pune problema să ne lăsăm călcaţi în 
picioare de nişte imbecili care-şi dopează creierul cu 
razele soarelui! Trebuie să fim în stare să le dăm 
replica! De asta depinde onoarea corpului profesoral. 

De atunci, profii puteau fi văzuţi cum se grăbeau 
în curte imediat ce soarele albastru îşi făcea apariţia. 
Seth Brunch, chel, era foarte avantajat, se bronza 
foarte repede. Colegii lui, din nefericire dotați cu păr, 
nu ezitară să se radă în cap, arătându-şi „bilele tunse 
zero“ cel puţin surprinzătoare. 

— E o nebunie, observă Peggy Sue. Nu vedeţi 
că totul este gata să se ducă de râpă? Trebuie oprită 
chestia asta. 

Dar nimeni n-o asculta. În clasă, puteai asista la 
dueluri îngrozitoare, luptători de geniu îşi aruncau în 
faţă ecuaţii şi teorii ştiinţifice. Peggy, Dudley şi Mike, 
care continuau să se apere de soare, nu pricepeau 
nimic din ce se vorbea. Cât despre Sonia, după 
după-amiaza delirantă de la bibliotecă, se oprise, 
prizonieră a unui soi de somnambulism din care nimic 
nu putea s-o scoată. 

— Mă-ntreb dacă creierul nu i-a fost afectat, îi 
mărturisi Peggy Sue lui Dudley. Ai observat cât e de... 
bleagă? 

— Da, recunoscu băiatul. Îşi caută cuvintele. leri 
dimineaţă, nu-şi amintea cum mă cheamă. 

— Asta o să li se-ntâmple TUTUROR! explodă 
Peggy, arătând spre elevii şi profesorii ocupați să se 
bronzeze în curte. Creierele noastre nu sunt conce- 
pute să suporte atâta tensiune. Se uzează ca pneurile 
unei maşini care merge cu o viteză extrem de mare. 

În oraş se instală o atmosferă ciudată. Dacă unii 
se fereau să creadă povestea cu soarele miraculos, 
mulţi începeau să considere că era ceva adevărat în 
toate astea. 

La drogherie, Peggy fu martoră la o conversaţie 
ciudată între un vânzător şi una dintre cliente. 

— De ce-ar trebui să rămâi prost când inteligenţa 
e la îndemâna tuturor? bombănea el. Părinţii mei 
n-au fost bogaţi ca să mă dea la facultate, dar văd 
limpede că aceia care au studii au astăzi buzunarele 
pline. Acest soare albastru e un adevărat chilipir 
pentru noi, cei săraci, ne dă o şansă, restabileşte 
dreptatea! (Prinzând-o de umeri pe biata femeie 
care-l asculta, vociferă:) Nu v-ar plăcea, doamnă 
Bowers, să construiți rachete spaţiale în loc să vă 
ocupați de gospodărie? 

— Rachete spaţiale? se miră bătrâna doamnă. 

— Soarele albastru este revanşa noastră, mormăi 
comerciantul. Nu trebuie scăpată. Pentru oamenii din 
Point Bluff străluceşte, nu pentru alţii. Este un chilipir, 
v-am spus. Un chilipir curat! 

Cu toate că maşina şerifului continua să 
patruleze repetând că era interzis prin decret să ieşi 
afară fără pălărie, Peggy Sue vedea din ce în ce mai 
mulţi oameni care se hazardau să treacă pragul casei 
cu capul descoperit. Înaintau timid, priveau în sus, 
apoi îşi scoteau cascheta de baseball sau pălăria de 
cowboy. În primul moment, rămâneau încordaţi; apoi 
— constatând că părul nu le ia foc! —, se relaxau şi 
rămâneau acolo, cu pălăria sau cascheta în mână, 
lăsând razele soarelui albăstrui să-i pătrundă. 

În general, nu se grăbeau deloc şi intrau în casă 
numai când îi obliga şeriful. 

— Funcţionează! i se confesă bătrâna dră Lizzie 
lui Peggy. Nu credeam, dar am rămas un sfert de oră 
cu capul gol ieri după-masă. Când am intrat, am 
rezolvat toate cuvintele încrucişate în zece minute. 
La vârsta mea, e un miracol. Pentru oamenii bătrâni 
ca mine, care-şi pierd memoria, acest soare albastru 
e o binefacere. 

Într-o dimineață, pe când ieşea din rulotă, 
Peggy detectă mişcarea fluidă a unui Invizibil în 
spatele unui copac. Se grăbi spre el. Râsetele răută- 
cioase o conduseră în mijlocul unui luminiş. Un grup 
de Transparenţi o aşteptau acolo. Se distrau luând 
aspectul prietenilor adolescentei. 


79 


Folosindu-se de plasticitatea formelor lor, 
modelară o Sonia, un Mike şi un Dudley lăptoşi ca 
ectoplasma. Peggy Sue făcu o mişcare îndărăt. Timp 
de o secundă, avu iluzia că admiră fantomele tova- 
răşilor ei. Nu era o senzaţie foarte plăcută. Ochii lor 
albi o fixau cu o expresie morbidă, ca şi cum proprie- 
tarii lor reveneau din morți. 

— Destul! se adresă ea Invizibililor, nu mă speriaţi. 

(Nu putea să fie sinceră în privinţa asta.) 

Transparenţii continuară totuşi oribila scenetă şi 
chiar se distrau legănându-se cum ar fi făcut-o nişte 
morţi vii. Peggy Sue se strădui să ascundă că i se 
făcea rău privindu-i. 

— Bineînţeles că voi aţi fabricat soarele albastru, 
nu-i aşa? şuieră ea. 

— Bineînţeles, hohoti unul dintre Invizibili. Te-am 
prevenit că punem la cale o farsă de mare anvergură. 
Ceva ca un super Halloween. 

— Asta o să degenereze, oftă ea. Ştiţi foarte bine 
că situaţia o să se degradeze. 

— Exact, făcu fantoma Soniei. Asta ne şi 
distrează. Să asistăm la explozia finală, să vedem 
cum oamenii din rasa ta se devorează între ei. 

— Sunteţi mizerabili! le aruncă în faţă adolescenta. 

— Noi suntem Invizibili, ripostă creatura. Ne 
distrăm în felul nostru... Pe deasupra, voi aţi inventat 
pescuitul, vânătoarea. Oare aceste „jocuri“ ale 

oamenilor sunt mai puţin crude decât ale noastre? Nu 
sunt foarte sigur. Totul depinde de unghiul din care 
priveşti: din cel al vânătorului sau din cel al vânatului. 

— Presupun că-i inutil să vă implor? spuse 
Peggy Sue. N-o să renunţaţi? 

— Bineînţeles că nu! strigă fantoma lui Dudley. O 
să fie o brambureală. Lucrurile sunt atât de bine puse 
la punct! Ai văzut? Războiul a început. Profesorii ăia 
Şi elevii care se bat pe inteligenţă sunt teribil de 
nostimi! O să te zbaţi în zadar, o să-ncerci să-i 
convingi, dar nimeni n-o să te-asculte... Nu ai decât 
paisprezece ani, de ce-ar asculta o fată atât de mică? 
N-o s-accepte să le dai tu lecţii. 

Fata se răsuci pe călcâie. Era inutil să le cadă 
în genunchi, n-ar fi obţinut nimic. 

Disperată, se-ntoarse în camping. 

Mama ei o aştepta lângă maşină, neliniştită. 

— Nu-mi place deloc ce se petrece aici. Am 
încercat să dau de tatăl vostru la şantier, dar liniile 
telefonice sunt tăiate. Nici chiar mobilele nu funcţio- 
nează. Nu ştiu ce se pune la cale, dar toate astea mă 
sperie. Când am fost la cumpărături, am întâlnit 
oameni care mi-au spus lucruri ciudate. Poveşti 
incredibile despre soarele albastru. 

Îşi frângea mâinile şi o privea pe Peggy Sue 
chiondorâş, ca şi cum ea era vinovată de întorsătura 
evenimentelor. Adolescenta se urcă în rulotă. Sora ei, 

Julia, o aştepta înăuntru, mâncând în silă dintr-un 
sandvici. 

— E adevărat ce se povesteşte? atacă ea. Că-i 
suficient să te expui la soare ca să devii genial? (Fără 
să-i lase lui Peggy timp să răspundă, adăugă:) Ştii, 
mi-a venit o idee. Dacă m-aş bronza câteva ore, 
poate aş deveni destul de deşteaptă ca să descopăr 
metoda de a face avere, nu? 

— Este periculos, şopti Peggy. E adevărat că 
creierul este ca şi dopat, dar imediat dă înapoi, ca un 
sufleu cu brânză, şi nu-şi mai aminteşte nici una 
dintre ideile geniale pe care le-a avut. 

Julia se strâmbă. Cu un gest de enervare, puse 
sandviciul pe farfurie. 

— Zici aşa ca să mă descurajezi, şuieră ea. În 
realitate, nu-ţi pică bine să reuşesc eu. Ai prefera să 
rămân chelneriţă la fast-food toată viaţa. 

Peggy Sue îşi puse mâna pe cea a surorii ei. 

— Nu vreau să-ţi pierzi minţile, spuse ea cu 
blândeţe. Asta-i tot. Nu-i asculta pe oamenii din oraş. 
E periculos. E o capcană. Cât ai clipi din ochi, totul o 
să dispară. 

Julia îşi trase mâna şi plecă bosumflată în 
celălalt capăt al caravanei. 

Mami se-ntoarse în rulota. 

— M-am hotărât să plecăm mâine în zori, anunţă 
ea. Nu vreau să-mi asum nici un risc. Nu ştiu ce 

străluceşte pe cer deasupra Point Bluff-ului, dar mă 
tem că-i vorba de o porcărie nucleară. Dacă ar fi aici, 
tatăl vostru mi-ar da dreptate. O să coborâm spre 
sud, ca să-l găsim pe şantier. 


Se duseră la culcare. Peggy Sue nu reuşea să 
adoarmă. Îi venea foarte greu să-şi abandoneze 
prietenii. Nu ştia cum să-şi convingă mama să 
rămână. De altfel, ştia că mami luase o decizie 
înțeleaptă. A rămâne în preajma soarelui albastru ar 
fi însemnat o nebunie. 


A doua zi dimineaţa, familia Fairway părăsi 
campingul. Dar, pe drumul care ducea la şoseaua 
principală, dădură de un baraj pus de-a curmezişul. 
Unul dintre adjuncţii şerifului făcea de pază alături, cu 
puşca pe umăr. 

— Regret, doamnă, spuse el ameninţător, nimeni 
nu părăseşte Point Bluff fără autorizaţie specială. 

— Cum?! exclamă Mami. Ce vrea să însemne 
asta? Nu trăim într-o ţară liberă? 

— Îmi pare rău, doamnă, replică adjunctul, dar e 
în legătură cu această epidemie de febră menin- 
giană. S-au primit directive ca bolnavii să fie ţinuţi 
într-un anume perimetru. Nimeni nu trebuie să treacă 
de cordonul sanitar. 

— Dar nici eu, nici fetele mele nu suntem 
bolnave! protestă mami. 

— N-aveţi de unde şti, doamnă, rânji adjunctul. 
Asta numai doctorul v-ar putea spune. Până atunci, 
faceţi cale-ntoarsă şi intraţi în camping. 

Nu glumea deloc. Dna Fairway făcu deci 
cale-ntoarsă. 

— Ce se-ntâmplă? se agită Julia, rozându-şi 
unghiile. Credeam c-o să tragă în noi. 

— Nu ştiu, oftă mami, dar şi mie mi-e frică. 

— Nu pricepeţi, spuse Peggy. Oamenii din Point 
Bluff nu vor ca asta să se ştie. Vor să rămână singurii 
care să profite de „binefacerile“ soarelui albastru. 


8 


Po Sue constată că adulţii prindeau 
curaj. Observând că nu le exploda creierul 
după cincisprezece minute de expunere la soare, 
lungeau în fiecare zi şedinţele de bronzat. Facultăţile 
mintale li se dezvoltau proporţional cu timpul petrecut 
cu capul gol la soare şi deveneau din ce în ce mai 
ambiţioşi. La început, se mulţumeau să citească 
lucrări complicate, să-şi repare singuri televizorul, 
calculatorul..., apoi, foarte repede, foamea de 
cunoaştere punea stăpânire pe ei, voiau să ştie mai 
mult. Peggy Sue îi văzuse pe factorul poştal şi pe 
băcan bătându-se la secţia de „lucrări tehnice“, 
pentru a obţine un manual de astronomie legat de 
calculul curburii spaţiu-timp. 

— Asta-i pentru mine! urla băcanul, tu nu pricepi 
nimic din ea! 

— Nu-i adevărat! vocifera factorul poştal, sunt 
mult mai bine bronzat decât tine! 

Cu cât se expuneau la soare mai mult, cu atât 
oamenii deveneau mai albaştri. Pielea lor bătea spre 
indigo. Începea de la cap şi se întindea pe restul 
corpului. Ai fi zis c-au căzut într-un cazan cu vopsea 
sau că un vopsitor de caroserii i-a stropit din greşeală 
cu pistolul de vopsit. 


Mai multe familii hotărâseră să părăsească 
oraşul forțând barajele sau tăind-o direct prin pădure. 
Asta se termina de fiecare dată prost. 

— Familia Borowsky, murmură Dudley într-o 
dimineaţă. Au murit. Tatăl, mama şi cei doi fii. Maşina 
a ieşit de pe drum şi s-a ciocnit de un copac. A luat 
foc. Este îngrozitor. Au încercat să fugă. A fost de 
parcă asta ar fi trebuit să-i împiedice. 

— Şi n-a fost vina paznicilor, adăugă Mike. Tata 
era acolo când s-a întâmplat. Spune c-a văzut maşina 
cum ieşea singură de pe drum, uite-aşa. În mod 
inexplicabil. Ca şi cum şoferul a ales de bunăvoie să 
se izbească de copac. 

Peggy Sue îşi muşcă buzele. Nu-i era greu să 
priceapă ce se întâmplase. O dată în plus, Invizibilii 
erau stăpâni pe situaţie. Strecurându-se în interiorul 
maşinii, apucaseră volanul ca să provoace accidentul. 

„Vor să ne împiedice să fugim, gândi ea. Nu le 
convine ca partida să se termine din lipsă de jucători. 
Toţi cei care vor încerca să scape o să fie omorâţi.“ 


Două zile mai târziu, avu loc un alt accident 
mortal. O familie, care încercase să fugă la volanul 
unei camionete, se răsturnase într-un canion fără ca 
nimeni să poată înţelege cum putuse şoferul să 
piardă controlul maşinii. 

De fapt, agitația din oraş era atât de mare, că le 
păsa prea puţin de asemenea fleacuri. 

— La urma urmei, râse băcanul, există şi oameni 
destul de proşti ca să întoarcă spatele norocului. Îi 
priveşte! 


Se formară două tabere: cei care, speriaţi de 
fenomen, refuzau cu încăpățânare să se expună la 
soare... şi ceilalţi, care abuzau de el. Primii mergeau 
cu pălării, cu cămăşi cu mânecă lungă şi mănuşi de 
bumbac, ceilalţi se plimbau în costum de baie, bikini 
Şi deveneau... albaştri. 

— Este simplu, decretă băcanul, care bătea, şi el, 
în albastru. În câtva timp, în Point Bluff vor fi două 
grupuri: elita şi proştii. Proștii nu vor avea nici o scuză, 
pentru că, de data asta, au ales să fie aşa. Nimic nu 
justifică obscurantismul, când e suficient să-ţi scoţi 
pălăria în fiecare dimineaţă şi să simţi cum devii genial. 

— Sunt cu toţii pe cale să-şi piardă minţile, gemu 
mama lui Peggy. Este îngrozitor. Şi nici nu există 
vreun mijloc de comunicare cu exteriorul. Între timp, 
vă interzic să vă expuneţi la soare. Pricepeţi? Dacă 

pe una dintre voi o s-o tenteze să se facă albastră, o 
să aibă de-a face cu mine! 

Julia se strâmbă. 

— Mami, se smiorcăi ea. Nu poţi să-mi ceri asta. 
Este un noroc care n-o să se mai repete. Nu aveţi 
destui bani ca să mă trimiteţi la facultate. OK, pricep, 
dar astăzi, când mi se oferă posibilitatea de a scăpa 
de slujba de chelneriţă, nu vreau să spun nu! 

— Nu-i ceva firesc, zise supărată dna Fairway. 
l-ai văzut pe toţi oamenii ăia care se fac albaştri? 

— Tocmai sunt gata să-şi ia partea leului! insistă 
Julia. Mai devreme sau mai târziu, unul dintre ei va 
face o descoperire genială, care va valora mult, iar el 
va avea averea asigurată. Apoi, o să poată deveni la 
loc idiot în linişte, ce mai contează câtă vreme şi-a 
vândut invenţia pe bani buni?! 

— Nu inventează nimic serios, observă Peggy. 

— Bine! miorlăi Julia. Deocamdată bâjbâie, dar 
n-o să dureze. Scânteia se va produce şi unul dintre 
ei va lua potul cel mare. Tot ce mă interesează este 
să mă umplu de ştiinţă o zi, atât cât trebuie ca să 
inventez o chestie formidabilă şi să-i schiţez 
planurile. A doua zi, o să iau un brevet pe planurile 
astea şi o să le vând unei firme mari. 

— O zi, spuse încetişor Peggy Sue, este sufi- 
cientă ca să-ţi prăjeşti creierul. Dacă nu mă crezi, n-ai 
decât să te duci s-o vezi pe prietena mea, Sonia 
Lewine. Nu mai ştie nici să-şi scrie numele. 


— Oh! Ce mă enervezi! i-o trânti Julia. Dacă vrei 
să faci parte dintre idioţi, te priveşte, dar nu conta pe 
mine să-ţi mai dau bună ziua când o să te întâlnesc 
pe stradă. 

Şi plecă trântind uşa. 

— O să facă o prostie, se văită mami. Ah! de-ar 
fi fost aici tatăl vostru. 


Peggy Sue îl auzi pe Berkovitch, instalatorul, 
declarând: 

— Nu ştiu ce-am inventat chiar ieri, dar părea al 
naibii de complicat. Azi dimineaţă, nu puteam nici 
măcar să intru în bucătărie, blestemata aia de 
maşinărie ocupa tot locul! Am examinat-o atent pe 
toate părţile! N-a fost chip să aflu la ce foloseşte. Un 
adevărat mister. 

Majoritatea „inventatorilor' duceau o cursă 
contra cronometru, străduindu-se să pună capăt 
muncii înainte ca somnul ignoranței să şteargă totul. 
Asta îi făcea să mâzgălească planuri şi calcule 
llizibile, care ai fi zis că ieşeau din mâna unui 
cimpanzeu. Vai, maşinile, abandonate fără nici o indi- 
caţie de folosire utilizabilă, lăsau pe toată lumea 
perplexă. Nimeni nu îndrăznea să le atingă, de frică 
să nu declanşeze o catastrofă. 

Invențiile erau destul de neobişnuite. 


— Astăzi instalatorul face o maşină care, în loc 
de benzină, consumă banane! anunţă Dudley. 

— Poştaşul a decis să-şi transforme casa în 
navă spaţială, spuse Mike. E aproape gata să insta- 
leze reactoarele în cele patru colţuri ale căsuţei. 

— Şi farmacistul vrea să pună la punct o baterie 
electrică inepuizabilă, încheie Peggy Sue. Mâine, o 
să aibă fiecare altă toană. 

Totul se dezorganiza. La liceu, majoritatea 
claselor rămâneau goale. De ce s-ar mai fi predat 
cursuri elevilor care se dovedeau mai inteligenţi ca 
profesorii? Nici chiar Seth Brunch nu mai venea. Se 
hotărâse să nu mai iasă din casă decât la venirea 
nopţii. Refuza, după spusele lui, să „devină mutant'. 

Peggy Sue şi prietenii ei umblau prin localurile 
goale. De o săptămână, încercau s-o înveţe din nou 
pe Sonia să citească, care nici măcar nu mai ştia să 
descifreze literele alfabetului. Era jalnic s-o vezi pe 
fata roşcată buchisind ca un copilaş abecedarele 
folosite la grădiniţă. Uita totul. 

— Ce-i intră pe-o ureche îi iese imediat pe cealaltă, 
oftă Dudley trist. Nu cred să mai revină la normal. 

— Nu se poate şti, decretă Peggy. Trebuie conti- 
nuat. Poate nu-i decât o confuzie trecătoare. 

— Ceea ce mă sperie, şopti Mike, este că, 
refuzând să ne expunem la soare, ajungem de râsul 
tuturor. Până la urmă, o să ne considere nişte animale. 
Mi-e cam ruşine să fac parte dintre cei care nu 


inventează nimic. Şi dacă ceilalţi sunt cei care au 
dreptate? Dacă noi lăsăm să treacă pe lângă noi 
şansa vieţii noastre? 

— Întreab-o pe Sonia care-i este părerea, spuse 
încetişor Peggy Sue. 

Mike lăsă ochii în jos, ruşinat. 


* 


Într-o seară, când Peggy Sue se aşeză la masă 
pentru a lua cina în familiei, constată că sora ei, Julia, 
se albăstrea. 

— Fără comentarii! se răsti aceasta din urmă. 
V-am prevenit, nu se pune problema să rămân pe 
peron câtă vreme trenul norocului se îndepărtează. 

Nu mai era nimic de replicat. 


* 


Peter Boyle, fermierul „cosmonaut“, muri într-un 
accident cu tractorul zburător pe care-l inventase. 
Maşina lui continua să meargă în zigzag prin aer, 
căzând uneori ca un bombardier nebun, apoi prindea 
din nou altitudine, în ultima secundă. Cu carburantul 
terminat, sfârşi prin a se zdrobi de câmpul de 
porumb, spre uşurarea generală. 

În fine, Billy Downing, ajutorul farmacistului, 
făcu descoperirea secolului: cu ajutorul unui lichid 
misterios, reuşea să schimbe metalul cel mai banal în 
aur pur! 


Făcu o demonstraţie în piaţa primăriei, în faţa 
tuturor locuitorilor adunaţi acolo, şi transformă vechea 
lui maşină rablagită într-o sculptură în aur masiv. 

— Este formidabil! bâigui primarul. lată, în fine, 
ceva util comunităţii. Sper că ţi-ai notat bine formula 
şi c-o să fii în stare să fabrici un nou bidon mâine 
dimineaţă. 

— Stati liniştiţi, făcu Billy. Asta o să pot s-o fac, 
nu aici e problema. 

— Ah, da? mormăi primarul încruntând din 
sprâncene. Atunci unde? 

— În durata fenomenului, explică ajutorul farma- 
cistului ruşinat. Transformarea nu-i durabilă. Când 
apune soarele, obiectul îşi recapătă aspectul iniţial. 
Asta înseamnă că, dacă facem lingouri din cărămizi 
obişnuite, va trebui să le vindem înainte de venirea 
serii. 

Mulțimea scoase un oftat decepţionat. 

— Evident, e o mare problemă, admise primarul. 
Dacă vindem aurul ăsta o să devenim nişte escroci. 

Urmă o discuţie înflăcărată, fiecare încăpăţâ- 
nându-se să-şi susţină punctul de vedere. Cearta se 
înteţi şi curând se încăierară. Peggy Sue şi prietenii 
ei se retraseră, considerând că văzuseră deja destul. 

Se despărţiră. Pe drumul care ducea la cam- 
ping, Peggy îi auzi râzând pe Invizibili. Spectacolul 
din seara aceea îi distrase grozav. 

eea ce trebuia să se-ntâmple se întâmplă. 

Din dorinţa de a-şi dezvolta inteligenţa, 
locuitorii din Point Bluff îşi arseră neuronii. Creierele 
lor, epuizate de acumularea atâtor cunoştinţe, făcură 
scurtcircuit. Erau văzuţi bântuind pe străzi, cu privirile 
goale, uitându-şi până şi numele. Mulţi nu mai ştiau 
nici să citească, nici să numere, unii se dovedeau 
incapabili să vorbească. Creierul lor, ars din cauza 
exceselor, redevenise cel al unui nou-născut. 

— Toate astea trebuie oprite, imploră doctorul 
într-una din adunările consiliului municipal. Nebunia 
asta nu mai poate dura. Mergând tot aşa, în Point Bluff 
n-o să mai fie decât amnezici. Spitalul este plin! Toţi 
aceşti oameni au creierul spălat. Pornesc de la zero, 
ca nişte copii mici. Va trebui să reînveţe totul. Şi unii 
dintre ei nici măcar nu sunt sigur că mai sunt în stare. 

Adunarea protestă, nemulțumită. Atracția câşti- 
gului îi determina pe oameni să continue pe drumul 
invențiilor nebuneşti. Mai era şi povestea asta cu 
cărămizile schimbate în lingouri de aur... 

Oare chiar trebuia renunţat la toate astea? 

— Mai daţi-ne un răgaz, negocie băcanul. Ştiţi 
foarte bine că suntem aproape de lovitura cea mare. 
Până acum, Point Bluff era un orăşel amărât, plin de 
oameni sărmani, condamnaţi să bată pasul pe loc. 
Epidemia asta de febră meningiană este singura 
şansă pe care o vom avea vreodată ca să scăpăm de 
mediocritate. Nu trebuie să ne speriem de cele 
câteva rebuturi care s-au făcut. Şeriful n-are decât să 
împiedice excesele, să reglementeze timpul de 
expunere la soare. 


— Orice ar inventa, îi spuse Peggy lui Dudley, o 
să fie ca lingourile de aur ale ajutorului de farmacist, 
care or să devină la loc cărămizi în mai puţin de 
douăsprezece ore. Nimic nu va merge. 


* 


Băcanul fu găsit prăbuşit în „laboratorul“ lui, cu 
sângele curgându-i din urechi. Gângurea ca un 
bebeluş şi nu era în stare să se ţină pe picioare. 
Ajutorul de farmacist muri de congestie cerebrală. 
Cumetrele care asistaseră la sfârşitul lui pretindeau 
c-au văzut cum i se aprinsese părul în cap. 

— Creierul i-a luat foc! tot trăncănea bătrâna 
doamnă Pickins. Aşa cum vă spun. De altfel, fumul îi 
ieşea prin nări. 


În consiliu, Seth Brunch propunea să se ceară 
ajutorul guvernului. 

— Toate liniile telefonice sunt tăiate, se văită 
şeriful. Undele sunt bruiate. Emiţător-receptorul meu 
nu prinde nici o frecvenţă. 

— Atunci trebuie trimis un mesager, pe jos, mârâi 
profesorul de matematici, prin pădure. Îi încredinţăm 
o scrisoare contrasemnată de primar, de doctor... şi 
de mine, ca să facă o bună impresie. Nu trebuie 
decât să ajungă până în comitatul învecinat şi s-o 
dea şerifului de acolo. 

Ideea stârni un entuziasm moderat. Fără să 
îndrăznească s-o spună, mulţi se gândeau la ce li s-a 
întâmplat oamenilor care încercaseră să fugă din oraş. 
Toate accidentele astea de maşină, atât de nefireşiti... 
Ar fi avut un mesager mai multe şanse să treacă de 
bariera nevăzută care părea să închidă Point Bluff? 


O ordonanţă a primarului fu lipită pe clădiri. 
De-acum, era interzisă expunerea la soare. Cei care 
nu respectau ordinul erau închişi. 

— Este inadmisibil! tună Julia, tocmai când eram 
gata să-mi termin lucrarea. 

— Cred că-i mai bine aşa, zise Mami, cu voce 
tremurândă. Uită-te cum arăţi. Ai zice că eşti o 
marțiană dintr-un film din alea vechi care se dădeau 
la televizor. 

— Sigur! şuieră Julia. Dacă te uitai mai bine la 
filmele în chestiune, te bucurai mai puţin de decizia 
primarului. Vrei să ştii ce-o să se-ntâmple? Armata va 
încerculi teritoriul, apoi o să fim închişi într-un laborator 
secret, ca să facă experienţe pe noi. O să ni se taie 
creierul felii ca să se determine ce ni s-a întâmplat. 
Da, aşa se va întâmpla şi n-o să-ţi mai ardă de glume 
când nişte tipi în bluze albe o să înceapă să-ţi taie 
cutia craniană! Sigur că după asta o să faci economie 
la coafor! 

— Încetează să mai spui grozăvii! ţipă mami, 
care se albise la faţă. 


Trebuia desemnat un mesager. Şeriful propuse 
să fie organizată printre adjuncţi o tragere la sorţi, 
pentru că nici unul dintre ei nu se oferise voluntar. 

Un anume Tommy Balfour se trezi însărcinat cu 
delicata misiune de a traversa pădurea ca să ajungă 
la şosea. Fusese sfătuit să nu plece cu maşina. 
Peggy Sue remarcă faptul că nimeni nu îndrăznea să 
vorbească despre pericolul care părea că pândeşte 
la marginea oraşului Point Bluff. 

„Presimt că-i ceva, îşi spuse ea, dar n-au curajul 
să vorbească despre asta. Îi înspăimântă, deşi se 
încăpăţânează să nu recunoască.“ 

Era o atitudine obişnuită pentru nişte adulţi, 
observase ea. În cazul de faţă, ştia că pericolul era 


real. Invizibilii nu acceptau niciodată ca vreo iniţiativă 
umană să strice spectacolul pe care ei se străduiseră 
atât de tare să-l pună în scenă. Cu stomacul strâns, 
îl privi pe bietul Tommy Balfour. Era un tânăr înalt, 
puţin arogant (ca majoritatea băieţilor!), care încerca 
să zâmbească mereu cu toată gura, dând asigurări 
că o să fie la înălţime. 

| se înmână un document oficial, semnat de 
autorităţile din Point Bluff. Un SOS care — măcar aşa 
sperau — o să fie luat în serios de locuitorii comitatului 
vecin. 

— Oamenii ăştia nu ne iubesc prea tare, mormăi 
bătrâna dnă Pickins, şi n-am avut niciodată legături 
cu ei. Nu văd de ce ne-ar veni astăzi în ajutor. 

Majoritatea populaţiei din Point Bluff nu se 
amesteca. Oamenii nu erau foarte convinşi de 
pretinsul „pericol“ despre care vorbeau Seth Brunch 
ŞI primarul. 


Se adunară ca să asiste la plecarea lui Tommy 
Balfour. Tânărul, jenat să fie în centrul atenţiei, făcu 
stângaci cu mâna şi o tăie peste câmp, ca să ajungă 
în pădure. 

— Crezi c-o să reuşească? şopti Dudley la 
urechea lui Peggy Sue. 

Adolescenta ridică din umeri. Se aştepta la ce 
era mai rău. Cu coada ochiului, observă feţele din 

jurul ei. Îngrijorarea mulţimii era evidentă. Toţi ştiau 
că în pădure exista ceva ameninţător, care încercuia 
oraşul. Ceva care, puţin mai târziu, o să-l hăituiască 
pe Tommy Balfour ca pe un amărât de iepure... şi o 
să-i pregătească o soartă crudă. 

ÎI auzi pe şerif şoptindu-i lui Seth Brunch: 

— Tommy este înarmat. Nu l-am lăsat să plece 
fără muniţie. Şi-a luat pistolul de serviciu şi cincizeci 
de cartuşe. Am încredere, este un bun trăgător. N-o 
să i se-ntâmple nimic. În patruzeci şi opt de ore, toată 
această poveste se va aranja. 

Mulțimea rămase pe loc, chiar şi după ce 
Tommy dispăruse prin porumb. Aştepta îngrijorată. 
Şeriful fu nevoit să ordone oamenilor să se împrăștie. 

— Şi nimeni să nu iasă fără pălărie! urlă el. Sunt 
cu ochii pe voi! Dacă peste trei zile cineva mai 
prezintă urme de bronz albastru, o să aibă de-a face 
cu mine. 

Câţiva comentară. Povestea asta cu bronzarea 
îi plictisea pe şmecherii care sperau să continue să 
facă băi de soare pe ascuns. 


* 


Peggy Sue şi Dudley se duseră să-i facă o vizită 
Soniei. Fata îi recunoscu şi păru bucuroasă să-i 
vadă. Începea din nou să vorbească, dar conversaţia 
ei era cea a unui copil de cinci ani. Mama ei le spuse 


că-şi petrece multă vreme privind casete video pentru 
copii foarte mici şi că se străduia, mai mult sau mai 
puţin încântată, să fredoneze refrene. 

Spunând astea, dna Lewine avea lacrimi în 
ochi. 

— O să dureze, dar o să câştige terenul pierdut, 
o asigură Peggy Sue, cu părere de rău. 

Cei doi adolescenţi petrecură după-amiaza cu 
Sonia, dar comunicarea se dovedi dificilă. Fata 
roşcată devenise capricioasă şi se enerva că nu era 
înțeleasă destul de repede. Vru să se joace cu 
păpuşa, apoi se jucară de-a masa. Peggy Sue îi 
blestemă pe Invizibili că i-au adus prietena într-o 
asemenea stare de infantilism. 

„Oare când se va stinge soarele albastru, gândi 
ea, lucrurile vor reveni la normal?“ 

Oare până atunci va mai rămâne vreo fiinţă vie 
în Point Bluff? 


Douăsprezece ore mai târziu, avu o surpriză 
urâtă. leşind din birou ca să-şi facă primul rond, şeriful 
distinse o formă neobişnuită în vârful unui copac. 
Punându-şi binoclul, îşi înăbuşi un strigăt de groază. 

Pata înfiptă în vârful unui pin înalt era corpul lui 
Tommy Balfour. Tânărul era agăţat acolo, ca un spân- 
zurat, cu braţele bălăbănindu-se, cu bărbia atingându-i 


pieptul. După unghiul nefiresc pe care-l făcea capul, 
se ghicea fără greutate că-i fusese sucit gâtul. Cineva 
îl omorâse de cum intrase în pădure. 

Vestea făcu turul oraşului, umplându-i pe 
locuitori de groază. Acum nu se mai putea nega: 
exista, evident, cineva în pădure. Un duşman miste- 
rios care veghea ca nimeni să nu poată fugi din Point 
Bluff. 

Mai mult ca orice, îngrozea modul în care fusese 
executat Tommy. 

— Cine a putut să-l agațe atât de sus? se şoptea. 
Copacul ăla măsoară douăzeci de metri! 

Numai Peggy Sue ştia că, pentru Invizibili, acest 
tur de forță nu prezenta nici o dificultate. 

— La naiba! oftă şeriful. Suntem încercuiți... 

— Nu se pune problema să stăm cu braţele 
încrucişate, comentă Seth Brunch. O să constituim o 
miliție din bărbaţi înarmaţi şi o să explorăm pădurea. 
Dacă se ascunde acolo un ucigaş, o să-l găsim... şi o 
să scăpăm de el cât ai bate din palme! 

Lui Peggy Sue i se păru jalnic. N-avea nici o 
idee despre cine era vorba. Avea chef să strige: „Nu 
faceţi asta! Dacă trimiteţi oameni în pădure, o să fie 
ucişi ca Tommy! Nu în felul ăsta se poate lupta contra 
Invizibililor.“ 

Dar cine ar fi ascultat-o? 

Propunerile profesorului de matematici răma- 
seră fără nici un ecou. Nimeni n-avea chef să calce 
în pădure. Şerifului i-a fost, de altfel, foarte greu să-şi 
convingă subalternii să meargă să ia rămăşiţele lui 
Tommy. 

Când coborâră cadavrul, găsiră o scrisoare în 
buzunarul lui. Faimosul SOS pe care avea misiunea 
să-l ducă în oraşul vecin. Misiva fusese ruptă în mii 
de bucățele. 

„Este răspunsul Invizibililor, gândi Peggy Sue. 
Ne fac să înţelegem c-ar fi inutil s-o luăm de la capăt.“ 

L a insistențele lui Seth Brunch, şeriful tri- 
mise în pădure o trupă de bărbați înarmaţi. 
Peggy Sue îi privi disperată cum pleacă. O oră mai 
târziu, focuri de armă izbucniră ca şi cum se dădea o 
bătălie în frunziş. 

Cu toată distanţa, se auzeau ţipetele de groază 
ale patrulelor. Apoi împuşcăturile se răriră şi liniştea 
se aşternu. 

„Sunt morţi cu toţii, gândi adolescenta. De data 
asta, Invizibilii au ţinut să lovească dur, ca să ne dea 
o lecţie.“ 

Un singur om ieşi din pădure, cu faţa şi hainele 
sfâşiate. Se bălăbânea de-a lungul câmpului de 
porumb, buimac, şi se prăbuşi când ajunse la marginea 
oraşului. Când îl ridicară, nu reuşi decât să îngaime: 

— Crea... creaturile invizibile... ele ne-au atacat... 
Apar din neant... 

— Şi ceilalţi băieți? întrebă Seth Brunch. Unde 


sunt ceilalţi? 

— Morţi..., se bâlbâi omul. Toţi sunt morți. 

ÎI ridicară. Toată seara se zvârcoli, pradă 
delirului, explicând medicului de la căpătâiul lui că 
vedea spectre ieşind din pereţi. Spectre care-şi 
băteau joc de el. Apoi muri, fără îndoială de frică. 

— De data asta, este sigur, spuse şeriful. Suntem 
încercuiți. Există în pădure ceva care ne vrea pielea. 


* 


Străzile se goliră, toți se baricadară. Peste tot 
se îmbulzeau în spatele obloanelor ca să vadă ce-o 
să apară dintre copaci. 


În campingul de rulote, mami îşi frângea mâinile 
de disperare. 

— Nu suntem în siguranţă în fierătaniile astea 
vechi, se văita ea. Oh! Ne-ar trebui o casă adevărată. 

Peggy Sue se mulţumi să ridice din umeri. O 
casă adevărată n-ar servi la nimic, pentru că Invizibilii 
puteau trece de orice obstacol. De altfel, „fantomele“ 
nu luau cu asalt Point Bluff. Ceea ce doreau Invizibilii 
nu era decât să rămână îngrămădiţi în pădure, în lanul 
de porumb, ca spectatorii din gradenele unei arene. 

„Vor să privească urmarea coridei, gândi ado- 
lescenta. Până la moartea victimelor.“ 

Ceea ce încă nu ştia era forma pe care o va lua 
această trimitere la moarte. 

În adunarea consiliului, Seth Brunch sublinie că 
acum era necesar să se organizeze o tabără 
fortificată. Point Bluff trebuia să se transforme într-o 
fortăreață capabilă să reziste asaltului duşmanului. 

— Este esenţial să încetăm expunerea la soare, 
decretă el. O să inversăm obiceiurile. Începând de 
mâine, o să dormim ziua şi o să lucrăm noaptea. 
Astfel, razele nefaste n-or să ne mai tulbure creierele; 
oamenii or să redevină normali. Toate invențiile 
absurde care umplu străzile vor trebui distruse. 

— Să trăim noaptea? şopti Dudley la urechea lui 
Peggy. Ca vampirii? 

— O să punem santinele la marginile oraşului, 
hotări Seth Brunch ca şi cum devenise stăpân pe 
Point Bluff. În afară de paznici, nimeni n-are dreptul 
să umble pe străzi în timpul zilei. Toţi cei care vor fi 
prinşi vor fi împuşcaţi. 

Discursul fu întâmpinat cu un val de proteste. 
Seth Brunch bătu cu pumnul în birou. 

— Cer aplicarea legii marţiale! tună el. Cei care 
fac parte din Garda naţională trebuie să se prezinte 
în uniformă de acum într-o oră, în sala de festivități. 

— Lucrurile iau o întorsătură proastă, mormăi 
Dudley. Presimt că n-o să ne distrăm foarte tare în 
săptămânile care urmează. 

Mami, Julia şi Peggy Sue se văzură nevoite să 
părăsească totuşi campingul. Fu evacuat pentru că 
şeriful îl considera situat într-o zonă prea expusă 
„creaturilor pădurii“. Se decise ca sala de festivități să 
fie transformată în dormitor. Paturile de campanie se 
înşirau de la un capăt la altul al sălii, separate de mici 
paravane. Ambianţa n-avea nimic încântător. 

— Ai văzut? murmură Julia, arătând spre ferestre. 
Ţicnitul ăsta de Brunch a pus să fie vopsite geamurile 
în albastru închis. La naiba! Nu se mai vede nimic. 

În obsesia lui legată de soare, profesorul de 
matematică convinsese autorităţile din Point Bluff că 
toate ochiurile de geam trebuie să fie vopsite cu o 
vopsea opacă, pentru a împiedica razele nocive să 
pătrundă în clădire. Majoritatea ferestrelor fură astfel 
camuflate. Gărzile care patrulau pe-afară purtau 
salopete, în întregime din pânză albă. O cagulă şi 
nişte ochelari groşi negri completau această 
neliniştitoare deghizare. 

— Ai crede că eşti într-un oraş contaminat de 
radiaţii atomice, mormăi Julia. Nu ştiu de cine trebuie 
să ne fie mai frică... de creaturile din pădure sau de 
Seth Brunch. 

Peggy Sue ştia că măsurile luate de profesorul 
de matematică erau inutile, nu făceau decât să 
amplifice climatul de îngrijorare din oraş. 

Prizonieri în propriile case, oamenii deveneau 
morocănoşi. Mulţi, lipsiţi de trăsnăile ştiinţifice pe 
care soarele albastru îi făcuse să le descopere, 
aveau imense dificultăţi să-şi reia viaţa normală. 

— Întotdeauna am fost un elev prost, mormăi 
bătrâna dnă Pickins. Detestam şcoala, nu mi-am ima- 
ginat niciodată că a învăţa este atât de fascinant. 
Astăzi, sunt obligată să recunosc că-mi lipseşte 
teribil. 


Trăiau în semiintunericul întreţinut de ferestrele 
opace, în mijlocul sforăiturilor celorlalţi refugiaţi. 
Trebuia să se obişnuiască să doarmă ziua, încon- 
juraţi de o mulţime de necunoscuţi. Nu era deloc 
plăcut. Bronzul Juliei se ducea. Toate deschiderile 
spre exterior erau încuiate, nu se scoteau lacătele 
decât noaptea, ca să-i lase pe prizonieri să-şi 
exercite ocupațiile profesionale. 

Era destul de ciudat să vezi oraşul rămas 
luminat până la primele raze ale zorilor. Pe câmp, 
fermierii munceau la lumina lâmpilor sau a 
proiectoarelor. În cele din urmă, se întrebau ce 
ciudăţenie de recoltă o să se facă astfel, în plin 
întuneric. 


Populaţia voia să facă impresie bună, dar 
oamenii n-aveau inima împăcată. Comunicaţiile nu 

se restabiliseră. În ce priveşte soarele albastru, el 
strălucea acum deasupra unui oraş cu străzile goale. 

„Invizibilii au prevăzut asta, fără îndoială, 
gândea Peggy Sue. Deci au organizat alte distracţii 
pentru a doua parte a programului.“ 

Pe unul din coridoarele sălii de festivități, 
zgâriase vopseaua unei ferestre ca să-şi facă o mică 
„gaura cheii“, prin care să se uite afară. Aştepta, 
convinsă că pericolul o să vină de unde nimeni nu se 
aştepta. 


11 


entru Peggy Sue, cel mai greu era să 
doarmă ziua. Nu se obişnuia cu schim- 
barea ritmului de viață hotărât de Seth Brunch. Şi, 
apoi, era dificil să-ţi vină somnul în dormitorul plin de 
sforăituri, cu paturi de campanie îngrămădite. Lipsa 
de intimitate o deranja. Adesea, când toată lumea 
dormea, ea se scula şi se plimba în pijama pe 
culoarele clădirii, o fostă şcoală comunală transfor- 
mată în sală de festivități. 


Si aşa îl întâlni pe câinele albastru... 


Scotocea prin lăzile de gunoi din sala de mese, 
încercând să sfâşie cu dinții sacii cu gunoi. Era o 
biată corcitură de rasă incertă, un soi de foxterier cu 
păr scurt. Blana lui albă lăsa să se ghicească o piele 
albăstruie, „bronzată“ de soarele malefic care plutea 
deasupra oraşului Point Bluff. 

Văzându-l, Peggy Sue realiză că nimeni nu se 
gândise să apere animalele de razele nefaste. Nicio 

clipă n-avuseseră în vedere faptul că animalele pot fi 
şi ele victimele vrăjilor astrului artificial fabricat de 
invizibili. 

Când Peggy intră în bucătărie, cățelul ridică 
botul ca s-o cerceteze şi privirea i se înfipse în cea a 
adolescentei, cu o precizie ciudată. 

Avea o înfăţişare mai degrabă caraghioasă: 
piept lat, labe scurte, codiţă mică ţinută în sus, covrig. 
Avea tot ce-i trebuia ca să fie un tovarăş de joacă 
simpatic, până şi mica pată neagră de pe ochiul drept 
şi urechile croite în triunghi echilateral, una ridicată, 
cealaltă îndoită. Dar avea acea privire... supărătoare, 
insistentă. 

— Ce cauţi aici? îi spuse Peggy, cu o voce 
nesigură. Sigur ţi-e foame. Stai, mă duc să caut ceva 
mai bun de mâncare decât resturile astea vechi. 

Se îndreptă spre dulapuri, conştientizând că nu-i 
plăcea să-şi întoarcă spatele căţelului. De ce? Era o 
prostie, nu? 

Deşi se străduise să se calmeze, încerca o stare 
reală de rău simţindu-i privirea de corcitură înfiptă 
între omoplaţi. 

„Nu mă priveşte ca un câine normal...“, gândi 
ea. 

Da, asta era. Avea impresia c-o privea atent un 
copil, un copil bosumflat, cu mască de câine, ca la 
Halloween. Era ceva în expresia ochilor... prea 

inteligenţi. Deschise dulapurile ca să găsească ceva 
de mâncare şi sfârşi prin a da de un rest de pateu pe 
care-l fărâmiţă pe o farfurioară. Câinele o privea 
deschis, dar fără să fie cuprins de acea agitaţie care 
poate fi observată de obicei la animale la ora mesei. 

„Este rezervat, gândi Peggy Sue. Mami ar zice: 
binecrescul. Cam exagerat pentru un câine 
vagabond.“ 

Continua să-i vorbească în timp ce starea de 
rău i se accentua. Se simțea din ce în ce mai proastă. 

Câinele mâncă, fără să hăpăiască, tacticos. 
Se-ntrerupse s-o privească pe Peggy Sue, ghemuit 
alături de ea. 

— Cum te cheamă? murmură ea. Bineînţeles, nu 
poţi să-mi spui. Vrei să te botez Toby? 

Animalul mârâi cu răutate, ca şi cum tocmai 
fusese jignit. Fata crezu chiar că o să-şi arate colții. 
Se pregătea să-l mângâie, dar se abţinu, de teamă 
să n-o muşte. Imediat, căţeluşul o şterse, ieşind din 
bucătărie, şi se pierdu în întunericul coridoarelor. 

„Ciudat“, îşi spuse adolescenta îndreptându-se 
de spate. 

Cum se strecurase în fosta şcoală? Printr-o 
conductă de evacuare, probabil. 

Curioasă să afle mai multe, urcă la etaj şi intră 
în debaraua unde mucezeau vechile echipamente 
sportive. Acolo, râcâi vopseaua albastră a unui ochi 


110 


de geam ca să se uite la ce se petrecea afară. 
Căţeluşul alb se plimba cu paşi mărunți pe strada 
principală. Minusculul animal, care rătăcea pe lângă 
magazinele închise, pe lângă fațadele cu obloanele 
trase, accentua imaginea de oraş fantomă pe care o 
avea acum Point Bluff. Ajuns la jumătatea drumului, 
câinele se întoarse ca s-arunce o privire în urmă şi 
Peggy Sue avu certitudinea că se ştia observat. În 
ciuda distanţei, încercă din nou şocul tulburător al 
privirii lui cercetătoare. 

„Am impresia că-şi bate joc de mine, gândi ea, 
tremurând. Dac-ar fi posibil, aş zice că zâmbeşte.“ 

Un zâmbet ciudat, chiondorâş. Puțin răutăcios. 

Dădu înapoi. La intersecţie, corcitura se-ntâlni 
cu o haită de alte javre care-l aşteptau, nemişcate, cu 
limba scoasă. Animalele rămaseră multă vreme faţă 
în faţă, ca şi cum se concentrau. Peggy Sue nu mai 
văzuse niciodată la câini un asemenea comporta- 
ment. 

„Sunt prea înţelepţi, gândi ea. Ar trebui să 
țopăie, să muşte, să alerge... în loc de asta, au aerul 
că ţin o adunare. Curând o să voteze o rezoluţie 
ridicând urechea dreaptă!“ 

Încerca să glumească, dar o îngrijorare surdă 
îşi împrăştia otrava în ea. În fine, haita se urni şi 
vântul începu din nou să împrăştie praful pe supra- 
faţa de lemn a obloanelor închise. 

ÎI revăzu pe câinele albastru două zile mai 
târziu. Deranjată de căldura îngrozitoare care dom- 
nea în interiorul gimnaziului, plecase să caute o cană 
cu apă rece în sala de mese. Trecând prin faţa sălii 
de recreare, acolo unde fuseseră păstrate masa de 
ping-pong, şahurile şi cărţi de joc, îl zări pe animal 
căţărat pe un scaun. Cu labele din față puse pe 
masă, agitându-şi uşor coada, părea să contemple 
un şah abandonat în timpul unei partide. 

— Hei, salut! făcu adolescenta, pe un ton fals 
amuzat. 

Câinele îi auncă o privire rapidă, care părea să 
spună: „Ce vezi e adevărat!', apoi îşi mută atenţia la 
şah. Cu vârful labei drepte, făcea să alunece o piesă 
dintr-o căsuţă în alta. După această treabă, sări de 
pe scaun şi o luă la fugă, ca şi prima dată, lăsând-o 
pe Peggy Sue în culmea mirării. 

Fata se aşeză, stupefiată. Mişcarea făcută de 
animal fusese prea precisă, nu se putea spune că 
fusese una întâmplătoare. Sigur, ea nu ştia nimic 
despre şah, dar văzuse foarte limpede cum câinele 
mişcase calul alb în mod studiat, cu atât mai mult cu 
cât această piesă nu era cea mai accesibilă de pe 
tabla de şah. 

— Deci şi tu te pricepi, se auzi vocea lui Seth 
Brunch în spatele ei. 

Peggy tresări şi se strădui să lase o impresie 
bună. Profesorul de matematică se apropie de masă 
ca să privească şahul. Zâmbetul îngăduitor îi înţepeni 
pe buze. 

— Hm..., mormăi el. Frumoasă lovitură! O să-i 
dea bătaie de cap adversarului tău. Contra cui joci? 

— Contra nimănui, bâigui Peggy. Şahul era 
acolo, abandonat. 

— Atunci permite-mi să contraatac, scrâşni 
profesorul. Ce zici de asta? 

Mută una dintre piesele negre cu un zâmbet 
răutăcios. 

— Gândeşte-te bine înainte de a muta orice, rânji 
el. Ai putea fi mat din două mutări. 

Astea fiind zise, părăsi sala de recreare şi-şi 
continuă rondul. De când luase oraşul în mâini, se 
dădea în spectacol, mândru de el. Oamenii începeau 
să se teamă de el, iar lui îi convenea această situaţie. 


Când soarele apunea, se deschideau uşile sălii 
de festivități, iar toată lumea lua drumul slujbelor 
cotidiene. Peggy Sue se întâlni cu Dudley şi Mike. 
Cei trei adolescenţi încă nu se obişnuiseră cu mersul 
la şcoală la miezul nopţii. Era cel puţin ciudat să stai 
într-o sală de clasă, în timp ce luna plină strălucea pe 
cer şi strigătele cucuvelelor răsunau în toiul testelor 
scrise! 

— Sonia ar fi considerat asta teribil de romantic, 
oftă Mike. Păcat că nu este cu noi. 

— Mama ei încearcă să obţină o dispensă ca s-o 
înscrie la grădiniţă, murmură Dudley. Povestea asta 
mă deprimă complet. 

„Ce e mai rău poate încă nu s-a întâmplat“, se feri 
Peggy Sue să spună. Nu îndrăznea să le vorbească 
despre câinele albastru şi despre comportamentul 
ciudat al animalelor. Aceste jivine abandonate, care 
rătăceau toată ziua sub soare şi care, poate, înce- 
peau să se transforme. 

„La început, nimeni nu le-a dat atenţie, se gândi 
fata. Când soarele albastru a apărut, instinctul le-a 
spus că e pe cale să se producă ceva nefiresc şi au 
avut reflexul să se retragă într-o ascunzătoare, aşa 
cum fac atunci când se abate o tornadă sau un 
ciclon. Multă vreme, umbra i-a apărat de raze. Apoi, 
cu trecerea timpului, au prins curaj şi au început să 
iasă. Atunci au început să se schimbe...“ 


% 


Părăsind colegiul — în zori! —, Peggy îşi promi- 
sese să reziste somnului şi să pândească venirea 
câinelui albastru. Avea certitudinea c-o să se 
strecoare în şcoală ca şi în zilele precedente. 

„Încearcă să-mi spună ceva...“, îşi repeta ea. 

Ajunse în pat căscând. Renunţase să mai facă 
duş, pentru că trebuia să stea prea mult la coadă. 


114 


Când toţi cei care o înconjurau adormiră, se strecură 
în sala de mese ca să bea o cană de cafea neagră, 
apoi se grăbi spre sala de distracţii, lângă masa pe 
care stătea şahul. Remarcă faptul că profesorul de 
matematică lipise pe masă o hârtie care anunţa: 
Partidă în desfăşurare. Nu mutaţi piesele, vă rog. 
Seth Brunch. 

Auzi paşii câinelul albastru chiar înainte să-l 
vadă. Ghearele lui ţăcăneau pe pardoseala coridoa- 
relor. Intră în sală ca o vijelie, sări pe scaun, mută o 
piesă cu laba şi o luă la fugă. 

Seth Brunch îşi făcu apariţia o oră mai târziu. 
Intră rânjind şi plecă îngrijorat. Partida nu se 
desfăşura cum prevăzuse el. 


Jocul ăsta dură timp de trei zile. Profesorul de 
matematică şi cățelul duceau un duel încrâncenat. A 
patra zi, Seth Brunch scăpă o înjurătură, apoi se 
îndreptă spre Peggy Sue cu un aer răutăcios. 

— Destul! mormăi el. O ia de la capăt povestea 
cu Sonia Lewine? Te-ai expus la soare ca să-ţi baţi 
joc de mine! 

Apucând fata de păr, îi dădu capul pe spate ca 
să-i examineze fruntea, urechile. Căuta urme de 
bronzare indigo. Dar fu decepţionat. 

— De ce sunteţi furios? ripostă adolescenta, cu 
lacrimi în ochi. 

— Cum, nu Ştiai? explodă Brunch. Am pierdut! 
Orice-aş face, sunt mat în două mutări! Ai câştigat... 
Ei, eşti mulţumită? M-ai bătut! 

Era livid. Îşi reveni şi părăsi încăperea trântind 
uşa. 

„Ce-ar mai fi zis dacă ar fi aflat c-a fost bătut de 
un câine?“, gândi adolescenta, ridicându-se. Îşi trecu 
mâna prin păr. Seth Brunch o ciufulise. Contemplă 
şahul cu piesele răsturnate. Acum pricepea ceea ce 
încerca animalul s-o facă să-nţeleagă. Animalele 
profitaseră de soarele albastru ca să-şi dezvolte 
inteligenţa. Mai rămânea o întrebare: cum aveau de 
gând s-o folosească? 

În aceeaşi noapte, Peggy Sue le înfăţişă 
adevărul tovarăşilor săi, Dudley şi Mike. Băieţii o 
priveau încurcaţi; simţi că nu-i crezută. Decise deci 
să-şi continue ancheta de una singură şi să vadă ce 
pun la cale animalele. 

N-a fost uşor, pentru că Seth Brunch o luase la 
ochi. Îşi băgase în cap că ea nu-l putea învinge decât 
trişând. O suspecta că recursese la un oarecare 
subterfugiu ca să-şi şteargă de pe piele urmele de 
bronzare indigo şi părea foarte hotărât s-o înfunde. 

Împinse îndrăzneala până la a o interoga pe 
biata Sonia, pentru a verifica dacă nu recuperase 

destulă inteligenţă ca să-i sufle prietenei ei modul în 
care trebuia să joace partida. 


% 


Câinele albastru reveni. Peggy Sue îl surprinse 
aşezat în faţa unei reviste, încercând neîndemânatic 
să-ntoarcă paginile. Îl ajută şi făcu ceea ce el nu prea 
putea. „Se pregăteşte să citească sau încearcă să 
mă impresioneze?“ se întrebă ea. 

Când era gata cu o pagină, scotea un mic 
mârâit ca s-o anunţe pe adolescentă că putea trece 
la pagina următoare. Era în acelaşi timp uimitor... şi 
puţin umilitor, căci Peggy Sue se simţea ca o sclavă. 

— Mă-nţelegi? îl întrebă dintr-odată. Ştiu că 
soarele albastru te-a schimbat. Fii atent! Ai văzut ce 
li s-a întâmplat oamenilor. Pericolul este acelaşi şi 
pentru voi. 

Câinele mormăi şi plecă să caute altă revistă. 
Evident, avea gusturi precise. Detesta toate revistele 
de tipul Animalele, prietenele noastre. Când Peggy îi 
arătă un număr, se grăbi să-l sfâşie într-un acces de 
furie. Adora revistele de modă şi se cufunda în 
contemplarea cataloagelor vestimentare, fără ca fata 
să poată stabili de ce. 

De-a lungul timpului, obiceiurile lui evoluară. Nu 
mai voia să se aşeze pe jos, ci avea pretenţia să se 
instaleze într-un scaun. Trebuia să pună revista pe 

masă şi să-i întoarcă paginile de fiecare dată când 
dădea din cap. 

„Dacă m-ar vedea Brunch!“ îşi spunea uneori 
Peggy Sue, înăbuşindu-şi un râs nervos. 


Într-o după-amiază, îl descoperi pe câinele 
albastru gata să răsfoiască tocmai cartea de telefon 
şi trebui să-i întoarcă paginile, pe măsură ce le 
parcurgea cu privirea. Ce căuta? Învăţa pe dinafară 
lista locuitorilor din Point Bluff? 

Apoi încetă să mai vină. De sus, din magazia de 
materiale, îl vedea umblând cu paşi mari pe străzile 
goale, în lumina albastră, în miezul zilei. La 
intersecţii, se întâlnea cu alţi câini şi se oprea ca să 
le „vorbească“. Cel puţin asta era impresia pe care i-o 
făcea de la distanţă. 

Regreta că nu-l mai vedea, chiar dacă, în 
realitate, o speria. 

Acela fu momentul când începu să audă 
lătratul... în interiorul capului. 

L a început, Peggy Sue crezu că toată lumea 
auzea, ca şi ea, lătrăturile câinelui albastru. 
Deveni conştientă de contrariu într-o dimineaţă, după 
ce se întorsese de la colegiu şi se zvârcolea în patul 
de campanie, incapabilă să-şi găsească somnul din 
cauza lătrăturilor. 

— Javra asta mă înnebuneşte! Dacă o continue 
aşa, n-o să pot închide un ochi. 

— Care javră? mormăi Julia, care era gata să 
aţipească. Nu e nici un câine. Delirezi, fetiţo! 

Peggy încruntă din sprâncene. Mărâiturile 
animalului răsunau totuşi în urechile ei; le auzea clar. 
Ridicându-se, se duse s-o vadă pe dna Pickins, de 
cealaltă parte a culoarului. Bătrâna doamnă suferea 
de insomnie şi avea întotdeauna nevoie de o eter- 
nitate ca să adoarmă. 

— Câinele ăsta vă deranjează şi pe dumnea- 
voastră? se hazardă Peggy Sue. 

— Ce câine? se miră dna Pickins, care încerca 
să dea de cap unui careu de cuvinte încrucişate. Nu 

aud nimic. Oare am surzit? E foarte posibil, adevărat, 
la vârsta mea totul se strică. 

Adolescenta se retrase scuzându-se. Începea 
să înțeleagă faptul că animalul care urla în capul ei nu 
urla decât pentru ea. Fără să ştie de ce, avea convin- 
gerea că era câinele albastru. Dar de ce nimeni 
altcineva nu-l auzea? 

„Oare îmi vorbeşte transmiţându-mi gândurile?“, 
se întrebă ea dintr-odată. 

Fu străbătută de un frison. 

„Este adevărat că animalele nu se mai aud 
scoțând vreun sunet, gândea ea. De când se plimbă 
singure în plin soare, se pare c-au dezvoltat un alt 
mijloc de comunicare. Câinii nu mai latră, vacile nu 
mai mugesc deloc. Or fi devenit telepate?“ 

Tot ce era posibil. În plus, nu se ştia nimic 
despre modul în care razele solare acționau asupra 
creierului animalelor. 

„Animalele au puteri pe care noi nu le avem, 
observă Peggy Sue. Se bucură de un instinct care pe 
noi ne depăşeşte, flerul lor este impresionant...“ 

Soarele albastru ar fi putut dota animalele cu 
puterea de a se insinua în spiritul oamenilor, de a se 
infiltra în gândurile lor. 

„Dacă vorbeau, îşi spuse fata, aş fi auzit 
cuvinte, fraze, dar nu ştiu decât să scoată anumite 
sunete.“ 

lată de ce auzea lătrături în cap! 

Faptul de a înţelege ce i se întâmpla o liniştea 
puţin, dar nu schimba cu nimic aspectul penibil al feno- 
menului, căci câinele albastru nu tăcea niciodată. 

De fiecare dată când ea aţipea, începea din nou 
să urle, făcând-o să tresară şi să sară din pat cu 
inima bătându-i tare. 

— Ai avut un coşmar? o întrebă într-o zi mama ei. 

— Nu, se bâlbâi Peggy, abia trezită din somn, 
este tot câinele... 

— Nu există nici un câine, îi răspunse mami. A 
fost în visul tău. Încearcă să adormi la loc. 

Pentru ceilalţi nu exista nici un câine, sigur, 
totuşi o amărâtă de potaie se distra lătrând în mintea 
ei, fără ca alţii s-o audă, împiedicând-o să-şi 
găsească odihna. 

Curând avu dureri de cap şi suferi din cauza 
lipsei de somn. Mârâiturile javrei vrăjite îi acordau trei 
ore de odihnă pe noapte, şi era puţin. 

„O face din răutate, se întrebă ea, sau încearcă 
să-mi spună ceva?“ 

Decise să-i vorbească despre asta lui Dudley. 
Băiatul o privi cu un aer ciudat. El nu auzea nimic... 

— Poate îţi imaginezi tu? se hazardă el, stânjenit. 

— Nu-mi imaginez nimic, ripostă Peggy Sue. 
Este o chestie între mine şi câinele albastru. M-a ales 

ca interlocutor, nu ştiu de ce, şi m-aş lipsi foarte bine, 
dar asta e. Încearcă să stabilească un contact. 
Problema e că nu înţeleg nimic din lătrăturile lui şi că 
durerea de cap o să mă înnebunească înainte de a 
şti ce spune „câinele“. 

— A, da? făcu evaziv Dudley. Nu-i prea amuzant. 

Peggy simţi că n-o credea. Fără îndoială, 
considera că era pe cale şi ea să-şi piardă minţile, ca 
Sonia Lewine. 

Era inutil să insiste. 

— Gândeşte-te un pic, îi spuse ea, înainte de a 
se despărţi. N-ai remarcat că animalele din Point 
Bluff au amuţit? 

— A, da? se repetă Dudley. 

Peggy îl lăsă în pace, băieţii erau uneori exas- 
peranti în încăpăţânarea lor de a nu vrea niciodată să 
înveţe nimic de la fete. 


Noaptea (adică în timpul orelor petrecute la 
liceu, căci cursurile se ţineau acum la lumina 
stelelor!), adolescenta se bucura de o perioadă de 
acalmie. 

„Câinele albastru este probabil gata să 
adoarmă!“, îşi spunea ea. Atunci liniştea se reinstala 
în capul ei, binefăcătoare, iar Peggy avea tendinţa să 
aţipească, ceea ce-i aducea mustrări din partea 
profesorilor. 


„Ce linişte, se gândea ea, indiferentă la ce se 
petrecea în jur. Ce fericire să fii în sfârşit singură cu 
tine.“ 

Vai, imediat ce răsărea soarele, câinele albastru 
se trezea şi-şi relua hărțuiala, lâtrând doar pentru 
Peggy Sue Fairway. Fata avea impresia că lătratul 
animalului era gata să-i facă o rană sângerândă în 
creier. 

— Doamne, exclamă Julia, ce mutră îngrozitoare 
ai, prostuțo! 

Cel mai rău e că avea dreptate. Lipsa de somn, 
durerile infernale de cap îi imprimaseră cearcăne 
mari, albăstrui, sub ochi. Se îngrozea de fiecare dată 
când se privea în oglinda din sala de duşuri. 

„Javra asta nenorocită o să mă omoare, se 
surprindea ea gândind. Dacă continuă aşa, o să mor 
de epuizare." 

Mai mult, îi era neplăcut să simtă un gând străin 
care i se infiltra în cap. Lătrăturile telepatice nu 
făceau parte din gândurile ei personale, era prea 
mult. 

De asemenea, e atât de neplăcut să fii spionat 
de un intrus sau să descoperi că frățiorul mai mic îţi 
scotoceşte prin lucruri ca să-ți citească jurnalul 
intim... şi să mâzgălească nişte comentarii ironice pe 
margine! 


Într-o dimineaţă, când se ridică din pat ca să 
caute o aspirină, o zări pe Frida Partridge, o lucră- 
toare de la lăptărie, care se ţinea şi ea cu amândouă 
mâinile de cap. 

— Ceva nu e în regulă? se îngrijoră Peggy Sue. 

— Nu, mormăi Frida. E vaca asta... mugeşte 
întruna, ca să vin s-o mulg. N-o auzi? 

Peggy ciuli urechea. Nu, nu auzea nici o vacă. 
Numai un câine... mereu acelaşi. 

„Asta e, gândi ea. | se întâmplă acelaşi lucru ca 
şi mie, cu diferenţa că ea e persecutată de o vacă. 
Există vreo noimă în toate astea?“ 

Împărţi pastila cu Frida Partridge şi se întoarse 
la culcare. 


* 


În aceeaşi noapte, în timp ce Peggy Sue era la 
cursul de matematică ţinut de Seth Brunch, şeriful se 
năpusti în sala de clasă. Ţinea în mână un walkie-talkie 
care, de obicei, îl ajuta să rămână în legătură cu 
adjuncţii. Lătrături fornăite se auzeau din emiţător. 

— Ascultă aici! spuse el. La naiba, de săptămâni 
întregi nu pot să prind nimic pe unde, şi uite că acum 
se aud lătrături pe toate posturile. 

— Toate? se miră proful de mate. 

— Da, confirmă şeriful. Radiouri portabile, dar şi 
cele de la maşini, toate, îţi spun! Pe televizor e la fel. 
Aparatele captează strigătele animalelor, ca şi cum 

animalele stau în faţa unui microfon din studio, acolo 
unde se face emisiunea. 

— Trebuie să aud şi eu, mormăi Seth Brunch. 

Părăsi clasa alergând şi cobori în biroul 
directorului instituţiei. Un aparat mare de radio era 
deschis. În timp ce manevra butorul ca să schimbe 
posturile, dădu peste un concert de lătrături şi un cor 
de mugete. 

— Ce vrea să însemne asta? spuse încurcat 
proful de mate. 

— Habar n-am, bâigui şeriful, dar toate animă- 
luţele astea sunt pe unde, este sigur. Ai crede c-au un 
emiţător agăţat în jurul gâtului. 

Peggy Sue se îndepărtă, ea ştia că nu era vorba 
de o farsă. Animalele se exprimau acum prin 
intermediul undelor hertziene, pe care le emiteau în 
spaţiu. Posturile de radio puteau să le capteze, dar şi 
creierele unor indivizi. 

— Acum mă crezi? i se adresă lui Dudley. Câinii, 
pisicile, toate animalele... nu se mai folosesc de 
coardele vocale, au găsit ceva mai bun. Strigătele lor 
călătoresc în spaţiu ca undele unui telefon mobil. Nu 
trebuie decât să alegi un destinatar pentru ca 
sunetele să-nceapă să-i răsune în cap. E foarte 
simplu: direct de la emiţător la receptor... şi nu avem 
posibilitatea să respingem comunicarea. Pricepi 
ce-nseamnă asta? 

— Nu, recunoscu Dudley. 


— Asta vrea să spună că ne pot bombarda cu 
strigăte atâta vreme cât vor... până înnebunim sau 
murim de epuizare din lipsă de somn. 

— Dar nimeni, în afară de tine, nu le aude... 
mormăi băiatul. 

— Asta urmează, murmură Peggy Sue. Poţi fi 
sigur. O să se generalizeze. Ştiu că Frida Partridge le 
aude şi ea. Mâine va fi altcineva. O să vină şi rândul 
tău. 

— Dar de ce? gemu Dudley. 

Fata ridică din umeri. 

— Cred că încearcă să ne vorbească, oftă ea. 
Dar, din păcate, asta se întâmplă înainte ca noi să fim 
în stare să comunicăm cu ele. 


În zori, trei ocupanţi ai dormitorului auziră în cap 
lătrând, miaunând sau nechezând. Aşa cum prezi- 
sese adolescenta, fenomenul luă amploare. La 
prânz, chiar Julia şi mami erau bântuite de ecouri 
sâcâitoare, care le făceau să tresară şi să-şi astupe 
urechile. 

— Nu foloseşte la nimic să vă lipiţi palmele de 
tâmple, le explică Peggy Sue. Asta nu vine din afară, 
este în interiorul vostru. Dopurile Quies n-o să vă fie 
de nici un folos. 

— Nu pot să le suport! urla Julia. Este îngrozitor. 

În dormitor, multă lume se lamenta şi se ţinea 
de cap cu amândouă mâinile. Unii erau persecutați 

de vaci, alţii de porci, unii de oi... Strigăte/e erau când 
îndepărtate, când foarte puternice. 

Medicul îşi făcu apariţia îngrijorat. După cât de 
crispată îi era faţa, se vedea că suferea de acelaşi 
bombardament mental. 

— Nu pot face nimic pentru voi, mormăi el, doar 
să vă dau somnifere care să vă oblige să dormiţi. Nu- 
i decât o soluţie provizorie, căci rezerva mea nu-i 
foarte mare. 

Nimeni nu-l asculta. Mâini lacome se întinseră 
după flacoane. Toată lumea voia să doarmă, ca să 
scape de insuportabilele emisii telepatice. 

— Asta nu mai poate continua! mormăi Seth 
Brunch. Cel mai bine este să omorâm animalele cât 
mai repede! (Şi, întorcându-se spre şerif, porunci:) 
Adună-ţi oamenii, să-şi ia armele şi muniţie suficientă, 
ca să putem distruge toate animalele din Point Bluff. 

— Nici să nu te gândeşti! protestă doctorul. Dacă 
omorâţi toate vacile, transformați crescătorii în 
cerşetori. 

— Preferi să înnebuneşti? urlă profesorul de 
matematică. Crezi c-o să rezistăm mult timp la acest 
bombardament mental, ei? Câte zile? 

Îl apucase pe doctor de guler şi-l zgâlţâia. Şeriful 
fu nevoit să-i despartă. 

Peggy Sue se apropiase ca să le spună că, după 
părerea ei, un masacru general nu era o soluţie bună, 

dar o respinseră fără s-o asculte. Nu era decât un 
copil. 

Şeriful îşi adună oamenii în faţa biroului, ca să 
treacă la distribuirea armelor. Cu toate astea, primul 
adjunct abia puse mâna pe armă că se şi prăbuşi 
ducându-şi mâinile la tâmple. Cei din jurul lui făcură 
la fel. Unii începură să sângereze pe nas. 

— Ce se-ntâmplă? întrebă Julia care urmărise 
scena prin geamurile râcâite de la parter. 

— Animalele au înţeles ce li se pregăteşte, îi 
explică Peggy. Presupun c-au mărit volumul 
emisiilor... şi asta până ce le-au făcut de nesuportat. 

Afară, Seth Brunch, şeriful şi oamenii lui se 
zvârcoleau în praf, îşi zgâriau fruntea sau îşi 
smulgeau părul. În mintea lor, strigătele animalelor 
răsunau cu puterea unui difuzor de bâlci. 

— Spui prostii, şuieră Julia, albindu-se la faţă. 

Se văzură nevoiţi să renunţe la partida de 
vânătoare. Oamenii, neliniştiţi, se îngrămădeau în 
spatele ferestrelor vopsite în albastru ale fostei şcoli. 
Ca să vadă ce se petrecea afară, râcâiseră vopseaua 
în mai multe locuri şi se îngrămădeau în spatele 
acestor „găuri de cheie“ improvizate. 

Dar animalele se ascundeau în continuare 
vederii. 


— Se zice că şi-au părăsit stăpânii, explică dna 
Gangway. Chiar cele mai domesticite, câinii, pisicile 
cele mai drăguţe. Au spălat putina ca să se alăture 
altora... animale sălbatice. Vulpi, bursuci, lincşi. 

— Este adevărat, întări Flossie Johnson. Vacile 
au ieşit din staule, hălăduiesc prin preerie, în 
tovărăşia cailor. Se zicea că nu vor să se mai supună 
oamenilor. Niciodată nu s-a mai văzut aşa ceva. 

— Doctorul spune că soarele albastru poate le-a 
făcut mai inteligente decât noi! se lamentă dna Pickins. 
Ţi se face părul măciucă în cap. 

— S-a întors lumea cu fundul în sus, conchise 
adunarea savantă. 


Încet-încet, Peggy Sue percepu o schimbare în 
interiorul capului ei. Lătrăturile deveniră... altceva. Un 
fel de mormăit. Era destul de greu de explicat. S-ar fi 
zis că animalul încerca să pronunţe cuvinte omeneşti. 
Rezulta un vacarm în care silabe greu de identificat 
se intercalau între două mârâituri. 

— Asta mă face să mă gândesc la filmele 
ştiinţifico-fantastice în care extratereștrii se chinuiesc 
să ne vorbească limba, îi mărturisi fata prietenului ei, 
Dudley. 

— Şi ce-ţi povesteşte? se nelinişti băiatul, cu o 
silă abia disimulată. 

În timp ce punea această întrebare, cerceta frun- 
tea interlocutoarei sale cu o insistenţă supărătoare. 

— Nu mă mai privi aşa! şuieră Peggy Sue. Poate 
crezi c-o să auzi lătrăturile ieşindu-mi prin urechi? 

Atitudinea băiatului o întrista. Avea o slăbiciune 
pentru Dudley, chiar dacă încerca să nu se gân- 
dească prea mult la asta. 


* 


De fapt, câinele progresa rapid. Numai în două 
zile, fu capabil să facă fraze simple. 

„Se foloseşte de mine, realiză adolescenta. 
Sapă în amintirile mele, în cunoştinţele mele. Mă 
vampirizează.“ 

Avea impresia oribilă că-i perchiziționa creierul, 
deschizând unul după altul sertarele spiritului. 
Câinele scotocea, răsturna totul, golea etajerele, nu 
păstra decât ce-i putea fi de folos. 

Acest jaf o epuiza într-atât pe Peggy Sue, încât 
suferea de goluri de memorie. 

„Tot câinele, îşi spunea ea, mi-a mai furat o 
amintire!“ 

Într-o zi, în fine, pe când era singura trează din 
dormitorul plin de sforăituri, vocea răsună în capul ei. 
O ciudată voce mică, în acelaşi timp copilăroasă şi 
foarte bătrână. 

„Un gnom sau un spiriduş exersează în felul 
ăsta“, gândi ea imediat. 

Era vocea unei creaturi care nu vorbise 
niciodată limba oamenilor şi care încerca, ezitând, să 

imite un copil mic. Peggy Sue se strâmbă totuşi, căci 
cuvintele aveau efectul unei lămâi stoarse pe o 
zgârietură. 

— Sunt eu, spuse câinele albastru. Acum sunt în 
stare să vorbesc cu cuvintele tale... Am învățat. 

— Ştiu, răspunse mental fata, mi-ai săpat prin 
cap, ca şi cum căutai oase vechi. Am impresia că 
mi-e capul plin de găuri. 

— E cam adevărat, zise câinele. Am făcut-o 
repede. Sunt mai inteligent decât celelalte animale. 
Am înţeles cum funcţionează mintea ta. Mai ştiu şi că 
nu eşti ca fetele obişnuite. Tu-i cunoşti pe zei. 

— Ce zei? se miră Peggy Sue. 

— Cei care au creat soarele albastru, spuse 
câinele. 

— Nu sunt zei, ripostă fata. Sunt Invizibilii... Îşi 
petrec vremea făcând rău. 

— Taci din gură! urlă câinele (şi vocea lui se trans- 
formă într-o muşcătură care o făcu pe adolescentă să 
se chircească). Nu trebuie să-i vorbeşti de rău pe zei. 
Ei sunt cei care ne-au dat nouă inteligenţa. 

Peggy îşi duse mâinile la urechi. Avea impresia 
că are dinţii animalului înfipţi în creier. 

— Ştiu că-i vezi, reluă câinele. Am cercetat şi 
spiritul altor oameni din jurul tău, nu sunt conştienţi de 
prezenţa Invizibililor. Din cauza asta te-am ales ca 
interlocutoare. Eşti singura care ştie despre ce vorbesc. 

— Trebuie să te temi de efectele soarelui, gândi 
Peggy Sue. Uite ce-a făcut din oameni. Au înnebunit. 

— Oamenii au mintea fragilă, ripostă câinele. 
Sunt dintr-o rasă imperfectă, debilă. Poartă războaie, 
iubesc banii, luxul. Au inventat munca... Nimic din 
toate astea nu există la noi, animalele. Noi trăim în 
armonie cu natura, ne mulţumim cu puţin, visăm la 
soare. Viaţa noastră este scurtă, dar o folosim cum 
trebuie; viaţa oamenilor este îngrozitor de lungă, dar 
nu ştiu cum s-o petreacă iar plictiseala îi împinge la 
cele mai rele prostii. 

— Dar soarele..., îl întrerupse fata. 

— Soarele nu ne face rău, continuă vocea 
mentală. Creierele noastre sunt mai bine construite 
decât cele ale oamenilor. Funcţionează diferit. Când 
oamenii din Point Bluff se bronzează ca să devină 
mai inteligenţi, uită în fiecare noapte ce-au învăţat în 
timpul zilei, ceea ce nu-i cazul nostru. Ce s-a câştigat 
rămâne pentru totdeauna. Asta ne dă o incontestabilă 
superioritate. 

Cuvintele lui erau însoţite de vanitate. Pentru 
prima oară, Peggy Sue încerca în privinţa lui o 
adevărată antipatie. „Nu-şi dă seama, gândi ea, dar 
deja şi-a pierdut minţile.“ 

— Atenţie la ce gândeşti! şuieră câinele. Nu uita 
că sunt în mintea ta şi că aud tot ce spui. 

Adolescenta roşi, în acelaşi timp ruşinată şi 
iritată că se lăsase surprinsă. 

— Cum te cheamă? îl întrebă ca să schimbe 
vorba. Toby? Fido? 

Un val de furie îi străbătu creierul. Parcă un ac 
îi intra printr-o ureche şi-i ieşea prin cealaltă. 

— Am oroare de aceste nume stupide şi dispre- 
țuitoare! urlă câinele. Le credeţi simpatice, voi, 
oamenii, şi ne alintaţi stupid cu nume imbecile: Kiki, 
Zuzu... Asta vă distrează! Va trebui să aduci la 
cunoştinţa semenilor tăi că timpurile-astea au trecut. 
Vrem să ni se dea nume onorabile. Vreau să mă 
numesc Jonas Barnstable... Jonas Henry Barnstable. 
Sau chiar Henry James Carnaggie. Am găsit numele 
astea în cartea de telefon, dar încă nu m-am oprit la 
unul. Toate animalele poartă de-acum nume prece- 
date de un prenume şi vor trebui consemnate în 
registrul de stare civilă de la primărie. 

Se bâlbâia de furie şi avea vocea ca o lamă 
înroşită care sfârâie când îi dai drumul într-un lichid. 

— O să vă schimbaţi cu toţii numele? se miră 
Peggy Sue. 

— Da, vacile, porcii, vulpile..., confirmă câinele. 
Ne grăbim să fim recunoscuţi. Şi nu-i decât primul 
nostru pas spre onorabilitate. Curând vom deveni 
cetăţeni cu drepturi depline. Spune-le concetăţenilor 
tăi. Spune-le chiar că ziua câinelui albastru a venit, şi 
că totul va fi reorganizat în funcţie de schimbările din 
ultimele săptămâni. O nouă societate va lua naştere. 
Spune-le asta! 

— N-or să mă asculte, suspină fata. Pentru ei, nu 
sunt decât o puştoaică, numai în romane adulţii dau 
ascultare copiilor! 

— Vor fi nevoiţi să te-asculte, rânji răutăcioasă 
vocea spiriduşului, care ricoşă dureros în mintea lui 
Peggy Sue. Dacă nu, o să le facem rău, foarte râu... 
O să le urlăm în cap până le umplem creierul de 
sânge. O să fii ambasadoarea noastră. Numai tu, 
pentru că-i cunoşti pe Invizibili. (Câinele făcu o pauză 
înainte să adauge:) Ah! un lucru: fă-mi o listă de 
nume care sună bine, ca să pot să-mi aleg! Cu 
aceeaşi ocazie, spune-le oamenilor care te încon- 
joară c-or să fie rebotezaţi. Eu şi semenii mei vom 
decide care va fi noua lor identitate. Poţi deja să-i 
aduci şerifului la cunoştinţă că se va numi Zuzu. ÎI 
urăsc pe acest om, a încercat în trei rânduri să-i pună 
pe hingheri să mă ia. M-ar fi gazat şi la ora asta aş fi 
fost mort. Zuzu... da, este bine. | se potriveşte ca o 
mănuşă. 

Câinele râdea, dar râsul lui era ca un fierăstrău 
ruginit care alunecă pe un lemn prea tare. 

În fine, vocea se stinse şi presiunea insuporta- 
bilă care se exercita asupra creierului lui Peggy 
dispăru. 

„A plecat, gândi ea. Poate nu reuşeşte să 
menţină contactul prea multă vreme? Poate-i 
obositor pentru el?“ 


Alergă în sala de duşuri, ca să-şi pună capul 
sub jetul chiuvetei. Apa rece îi făcu bine. 

În restul după-amiezii, vocea nu se mai 
manifestă şi Peggy putu, în fine, să se odihnească. 
După ce se lăsă noaptea şi veni ora să se ducă la 
liceu, se întrebă cum o să primească adulţii declaraţia 
ei. Se îndoia că o să fie prea încântați. 

Pe drumul spre şcoală, îi întâlni pe Dudley şi pe 
Mike. De ceva vreme, cei doi băieţi o evitau. 

— Părinţii mi-au interzis să vorbesc cu tine, 
recunoscu Mike. Spun că tu ai adus nenorocirea în 
Point Bluff şi că toate lucrurile astea ciudate au 
început o dată cu venirea ta. 

„la uite, gândi Peggy Sue, în cele din urmă au 
observat. Trebuia să se întâmple.“ 

Cu Dudley, lucrurile stăteau altfel. Îi era teamă 
de ea. Toţi regretau existenţa modestă şi plicticoasă 
pe care o aveau înainte de venirea acestei fete 
ciudate cu ochelari groşi. Ar fi dat orice să se întoarcă 
la epoca în care Seth Brunch îi copleşea cu 
sarcasmul lui. 


În timp ce se îndreptau spre colegiu, le 
comunică pretenţiile câinelui albastru. O priviră cu 
ochii la fel de rotunzi ca bilele de biliard. 

— Tu... tu glumeşti? bâigui Mike. 

— Şeriful se va numi Zuzu? pufni nervos Dudley. 
Şi tu o să-l anunţi? Succes! 

— Nu pot face nimic în privința asta, spuse fata. 
Câinele albastru cred că este atins de nebunia gran- 
dorii, dar că nu-i conştient de asta. Dacă nu i se 
satisfac dorinţele, se va încrâncena împotriva noastră 
şi o să ne facă creierul bucățele. Sunteţi în stare să 
pricepeţi asta? 

— E-n regulă, suspină Dudley, nu te supăra. 


Odată ajunsă la liceu, Peggy Sue ceru să-l 
întâlnească pe Seth Brunch, ca să-i transmită cererile 
reprezentantului animalelor. Profesorul de matema- 
tică reacţionă destul de prost la acest anunţ. 

— Deci, aşa, rânji el, câinele ţi-a vorbit, ţie... 
numai ţie, o puştoaică de paisprezece ani! Ce ciudat! 
Şi de ce nu mi s-a adresat mai degrabă mie, omul cel 
mai inteligent din Point Bluff? 

Peggy simţi cum o cuprinde sila. Ca nimic să nu 
meargă, şeriful îşi făcu apariţia în cancelarie şi 
adolescenta se văzu obligată să ridice problema 
spinoasă a numelor. 

— Deci, se înecă acesta din urmă, făcându-se 
roşu ca ardeiul, n-o să mai am dreptul să mă numesc 
Carl Bluster? Va trebui să port o poreclă stupidă? 

Începuse să urle. Seth Brunch ridică o mână 
hotărâtă, cerând să se facă linişte. Privirea lui deve- 
nise cercetătoare, o fixa pe Peggy Sue cu răutate. 

— Fie încerci să te distrezi pe seama noastră, 
şuieră el printre dinţi, fie... emisiile mentale de care 

suferim cu toţii te-au înnebunit, dar nu cred o clipă în 
povestea asta cu ambasadoarea. Întoarce-te în 
clasă! 

— Greşiţi, insistă adolescenta. Animalele doresc 
să se lupte, o ştiu bine. 

— Destul! urlă Seth Brunch. N-o să vină o 
puştoaică să-mi spună cum să mă port! leşi de-aici, 
înainte să-ţi aplic o pedeapsă pe care s-o ţii minte! 

C um se făcu dimineață, câinele albastru se 
năpusti în mintea lui Peggy Sue. 

— N-au vrut să mă creadă, gândi ea imediat. 

— Ştiu, făcu vizitatorul mental. Or să regrete. 
Te-ai gândit la nume? 

Fata se grăbi să înşire la întâmplare nume de 
oameni celebri. Câinele le repeta după ea, ca şi cum 
încerca o haină în faţa unei oglinzi. 

— Stuart Wisdom Carruthers..., spunea el. Îmi 
place grozav ăsta. Cred că o să-l iau... Ah! Mai 
trebuie să specifici tovarăşilor tăi că de-acum vor 
trebui să se adreseze animalelor dându-le un titlu: 
doamnă, domnule... şi că vor trebui să le salute când 
se-ntâlnesc pe drum. Animalele s-au săturat de lipsa 
de politeţe a oamenilor. Salutul va trebui însoţit de o 
plecăciune. Dacă omul poartă pălărie, va trebui s-o 
scoată. Dimpotrivă, este inutil să zâmbească. Atunci 
când un om zâmbeşte, îşi arată dinţii, ceea ce, pentru 
noi, animalele, este o manifestare de agresivitate şi 
semnul că se trece la atac în mod iminent. 


— Bine, domnule, gândi Peggy. Dar nu ştiu cum 
vor primi oamenii aceste schimbări. 

— Nu-ţi face probleme, ricană „Stuart Wisdom 
Carruthers“, după lovitura de avertizare pe care ne 
pregătim să le-o administrăm, or să se arate mult mai 
cooperanți. 

Şi dispăru din mintea fetei. 


O oră mai târziu, locuitorii din Point Bluff se 
țineau de cap cu amândouă mâinile şi gemeau de 
suferinţă sub asaltul urletelor telepatice. Era ca şi 
cum o haită sau o turmă se stabilise cu locuinţa în 
creierul lor şi se distra după pofta inimii. 

Oraşul se umplu de vaiete. Cei mai loviți cădeau 
în genunchi şi se dădeau cu capul de pereţi. Îi vedeai 
pe unii — era cazul şerifului Bluster — cum alergau în 
patru labe lătrând. 

— Trebuie să-nţeleagă faptul că, odată intraţi în 
capul lor, îi putem obliga să facă ce vrem noi, şopti 
câinele albastru în mintea lui Peggy Sue. Creierul 
oamenilor este ca un pupitru de comandă. Dacă ştii 
pe ce buton să apeşi, omul devine o marionetă. 

— Şi dumneavoastră..., se hazardă fata, vo; ştiţi, 
bineînţeles. 

— Da, răspunse câinele. Dar nu trebuie să te 
arăţi atât de ceremonioasă cu mine. Îmi placi şi avem 
o relaţie privilegiată, nu-i aşa? Nu eşti ca ei. Eşti 

ambasadoarea noastră. Nu mă lua cu „domnule“, 
rămâi cool. 

Peggy Sue se strădui deci să rămână calmă, în 
timp ce tot oraşul se tăvălea pe jos. La o intersecţie, 
dra Wainstrop, bibliotecara, mugea pe o notă de 
disperare, în timp ce dna Pickins behăia ca un 
mieluşel pierdut. 

Groaza deforma trăsăturile victimelor lipsite de 
orice voinţă. Peggy Sue ştia prin ce treceau: o oribilă 
senzaţie de a nu fi stăpân pe tine, de a nu avea 
control nici asupra corpului, nici asupra gândurilor. 

— Într-o oră, spuse câinele, o să mergi din nou 
să-l cauţi pe şerif şi o să-i comunici revendicările 
noastre. Cred c-o să te asculte cu mai multă atenţie. 


Şaizeci de minute mai târziu, emisiile telepatice 
încetară, lăsându-şi victimele sufocate, cu ochii 
sticloşi şi bale la gură. 

Peggy Sue avea conştiinţa încărcată: era 
singura care nu suferise atacul mental al animalelor. 
În stradă, oamenii îi aruncau priviri răuvoitoare. 
Aproape tuturor le curgea sânge din nas. 

— Tovarăşii mei de luptă nu sunt cu toţii experţi 
în mânuirea undelor telepatice, interveni câinele în 
mintea adolescentei. Au tendinţa de a exagera şi asta 
poate avea urmări. Este ca şi cum te-ai branşa la un 
aparat electric supraalimentat, sfârşeşti prin a te 

arde. Când gândirea animală este prea puternică, se 
imprimă ca un fier înroşit în creierul uman. 


Pătrunzând în biroul şerifului, Peggy Sue îi 
descoperi pe subalternii lui prăbuşiţi la pământ, 
gemând buimaci. Carl Bluster nu reuşea deloc să-şi 
reia poziţia verticală şi îşi presăra frazele cu lătrături 
necuviincioase, de care se ruşina. Fata îi transmise 
cererile animalelor şi o şterse fără să mai aştepte. ÎI 
bănuia pe câinele albastru că se ocupase personal 
de şerif şi că îl bruscase în exces, ca să se răzbune 
pe loviturile de picior pe care grăsanul i le dăduse 
cândva la colţ de stradă. 

Chiar când intra în dormitorul fostului gimnaziu, 
Seth Brunch îi apăru deodată în faţă. Era livid. Vene 
groase i se zbăteau la tâmple. 

— Deci aşa stau lucrurile, împroşcă el cu salivă. 
Eşti cu ei! Mergi alături de duşman! N-ar fi trebuit să 
mă-ndoiesc... În plus, nu eşti decât o străină în Point 
Bluff, ţi-e uşor să trădezi. 

— N-am avut de ales, replică fata. Pentru 
moment, nu cer nimic important. Nume, să fie salutaţi 
pe stradă, să fie numiţi „domnule“... Astea sunt flea- 
curi care nu fac rău nimănui. Dacă lucrurile n-or să 
meargă mai departe, putem aprecia c-am făcut o 
afacere bună. 

— Gâsculiţo! şuieră proful de mate. Nu ştii ce 
vorbeşti. După aia or să ceară dreptul la vot! 

Peggy ridică din umeri şi-i întoarse spatele. În 
dormitor se întâlni cu mama şi sora ei. Dacă mami nu 
suferise deloc din cauza emisiilor mentale, Julia 
încasase o doză zdravănă de mieunături. Rămăsese 
tremurând, cu enervantul obicei de a-şi linge mâna 
dreaptă, ca apoi să şi-o treacă după ureche. 


* 


Primarul convocă încă o dată consiliul muni- 
cipal. Se deschise un registru nou la secțiunea de 
stare civilă, pentru a consemna numele alese de noii 
cetățeni din Point Bluff. 

Animalele care, de la o vreme, se retrăgeau de 
pe străzi imediat ce oamenii ieşeau din case, la 
căderea nopţii, îşi făcură din nou apariția. Câinele 
albastru se prezentă primul; urmară apoi trei vaci şi o 
droaie de pisici. Înaintau cu capul sus, nu priveau pe 
nimeni, cu o morgă regală, care le dădea un aer de 
animale împăiate mişcate de un sistem de rotiţe. 

— Doamne! gemu dna Pickins arătând spre un 
motan, priviţi, este Mitsy, pisica mea. A fugit acum o 
săptămână... se face că nu mă recunoaşte. 

— Tăceţi din gură! o imploră Peggy Sue, o să vă 
audă. 

Dar bătrâna doamnă, furioasă, îşi tăie drum prin 
mulţime şi agită mâna în direcţia animăluţului, o 

pisică maidaneză, cenuşie, împopoţonată cu o 
zgardă cu clopoțel. 

— Mitsy! Mitsy! strigă ea. Unde ai plecat? 
Întoarce-te acasă imediat! Oh! Nerecunoscătoarea! 

Peggy Sue strânse din dinţi. Ca toate persoa- 
nele în vârstă din Point Bluff, dnei Pickins îi venea 
greu să se adapteze regulilor neaşteptate care dom- 
neau acum în oraş. 

— Nu-l strigaţi pe numele de pisică! îi şopti 
adolescenta, încercând să prevină o catastrofă. 

Dar dna Pickins se încăpăţâna să strige: „Mitsy! 
Mitsy!". 

Dintr-odată dădu înapoi, ducându-şi mâna la 
frunte, cu trăsăturile crispate de suferinţă. Motanul 
întorsese ochii în direcţia ei şi o privea cu o 
intensitate îngrijorătoare. 

— ler... lertaţi-mă... Exce/enfa-Voastră, bâlbâi 
bătrâna doamnă. Am reţinut... schimbarea de 
identitate... de-acum o să vă numesc Patrick Stainway- 
Hopkins... Pe viitor o să-mi amintesc... da... da... 

Se legăna pe picioare, iar Peggy Sue pricepu că 
motanul o bombardase cu o emisie telepatică 
deosebit de agresivă. 

Îşi strecură mâna sub braţul dnei Pickins ca s-o 
susţină. 

— Nu mai e Mitsy pe care-l ştiaţi, îi şopti ea la 
ureche. S-a schimbat. Nu vă sfătuiesc să-i daţi 
ordine. Nu acum. O să vă facă să plătiţi scump. 

— John Patrick Stainway-Hopkins..., se bâlbâi 
bătrâna doamnă, e prea lung, n-o să-mi amintesc 
niciodată. Va trebui să mi-l notez pe o hârtie. 

Dintr-odată înţepeni. 

— Ce-o să mă fac dacă vine acasă? gemu ea. 
O să mai accepte să mănânce din vechiul lui 
castronaş? 

— Nu cred, făcu Peggy, prudentă. În locul dum- 
neavoastră, l-aş servi la masa unde aveţi obiceiul să 
luaţi prânzul. Şi din vesela cea mai fină. Nu-mi bat joc 
de dumneavoastră. Încerc să vă ajut să evitaţi alte 
neplăceri. 

Scoţând o batistă din buzunar, i-o întinse dnei 
Pickins, murmurând: 

— Ştergeţi-vă, vă curge sânge din nas. 


* 


Animalele veneau la primărie în procesiune; 
instalaseră un funcționar în hol. Celebrul registru de 
stare civilă era pus pe o masă, în fața funcţionarului 
care privea cu o îngrijorare evidentă cum se apropie 
această turmă amestecată. Câini, vaci, porci, pisici 
defilau aşa, fiecare comunicând prin telepatie sau 
propunând numele ales. Unele animale îşi controlau 
cu dificultate puterea emisiilor mentale, iar Peggy 
Sue îl vedea tresărind pe bietul om de fiecare dată 
când un alt animal stabilea un contact cu el. Foarte 

repede transpiraţia începu să-i brobonească fruntea 
şi sângele să-i curgă din nas, pătând registrul. 

Înscrierea terminată, noii cetăţeni din Point Bluff 
se retraseră în piaţa mare ca să delibereze. O făceau 
prin telepatie, mulţumindu-se să mişte din urechi, ca 
şi cum această mişcare favoriza propagarea undelor 
mentale. 

— Ce umilinţă! gemu primarul, ştergându-şi faţa 
cu batista. Niciodată, în cele mai rele coşmaruri ale 
mele, nu mi-aş fi imaginat să trăiesc o asemenea 
ruşine. 

Oamenii prezenţi aprobară. Erau acolo mai mulţi 
fermieri care trebuiseră să facă o plecăciune în faţa 
propriilor porci. Formalitatea asta le rămăsese în gât. 


Peggy Sue se îndepărtase de adulţi. De la o 
vreme, cerceta cu atenţie sfatul animalelor. Adunarea 
asta nu prevestea nimic bun. 

— Ce pun la cale? şopti Dudley, în spatele ei. De 
ce nu se duc pe câmp, în pădure... sau oriunde? 

— Vor să se instaleze în oraş, răspunse fata. Va 
trebui să te obişnuieşti să le vezi în fiecare zi... şi să 
le arăţi respect. 

— Respect pentru un porc! se enervă băiatul. 

— Dacă asta te deranjează aşa de tare, murmură 
Peggy, gândeşte-te că porcul ăsta poate să facă să-ţi 
explodeze creierul dacă are chef. 

Dudley scoase un zgomot ciudat, de înghiţit în 
sec, şi nu mai spuse nimic. 

— Trebuie să câştigăm timp şi să-ncercăm să ne 
arătăm mai vicleni decât ei, adăugă fata punând 
mâna pe braţul băiatului. 

Acolo, în piaţă, câinele albastru ieşi din cercul 
format de animale şi înaintă spre primărie. Mergea cu 
paşi mărunți, cu capul sus, pe labele lui scurte, 
arcuite. Peggy Sue se îngrozi presimţind dialogul 
telepatic care nu va întârzia să se stabilească. 

Aşa cum prevăzuse, vocea câinelui îi răsună în 
minte, nazală. 

— Am luat o decizie, spunea ea. Tovarăşii mei şi 
cu mine dorim să inaugurăm sosirea noastră în 
comunitatea din Point Bluff printr-un act simbolic. 
Poruncim ca resturile pământeşti ale fraţilor noştri 
asasinați să fie îngropate cu onorurile care li se cuvin. 
Şi asta chiar astăzi. 

— Ce resturi pământeşti? întrebă fata. Despre ce 
vorbeşti? 

— Vorbesc despre carnea congelată îngrămădită 
în frigiderele din supermarketuri, răspunse câinele 
albastru pe un ton violent. De peştele pane, de 
fripturile de curcan, de cârnaţi, de bucăţile de slănină 
care pot fi găsite pe rafturi... şi care pentru noi 
reprezintă tristele cadavre ale fraţilor noştri masacrați. 
Pentru voi, băcâniile nu sunt decât temple ale lăcomiei, 

pentru noi, ele sunt cimitire unde se vaită spiritele a mii 
de victime cu patru labe. Asta trebuie să înceteze. Nu 
putem fi complici cu aceste acte de canibalism zilnic. 
De-acum, oamenii din Point Bluff o să înceteze să 
mănânce carne. Or să se hrănească natural, cu vege- 
tale, legume. Aşa am decis. Şi n-o să ne dăm înapoi de 
la nimic ca să facem să fie respectată legea. 

— Bine, făcu adolescenta. Nu te enerva, o să le 
transmit. 

Şi, întorcându-se spre primar, şerif şi Seth 
Brunch, le expuse cererea animalelor. Crezu că cei 
trei bărbaţi or să se sufoce de furie. 

— Tu... tu glumeşti? gemu primarul. 

— Absolut deloc, suspină Peggy. Mai mult, vă 
implor să nu-i contrariaţi. Nu glumesc. Dacă-i sfidaţi, 
o să plătim urmările. 

— Fie, gâfâi primarul. Ce vrea? 

— Vrea ca populaţia din Point Bluff să se 
înarmeze cu lopeţi şi cazmale şi să sape o groapă în 
piaţa mare, unde să îngroape conţinutul camerelor 
frigorifice din oraş. Totul va trebui golit, chiar şi frigide- 
rele particulare. Conservele sunt şi ele rechiziţionate 
prin această lege. 

— Şi ouăle? gemu dna Pickins. 

Peggy Sue se informă la câinele albastru. 
Posesia de ouă era acceptată, ca şi untul, smântâna 
şi brânza. Orice altă substanţă animală va fi de-a 

doua zi considerată ilegală şi echivalentă tăinuirii de 
cadavre. 

— Ascunderea unui biftec în frigider va fi 
echivalentă cu o crimă? bâigui şeriful. 

— Da, confirmă Peggy Sue. Şi cel care-l mănâncă 
va cădea sub incidenţa legii contra canibalismului. 

— Bine, admise primarul. O să facem cum s-a 
hotărât. Şerif, transmite consemnul... Fiecare să 
meargă să caute o lopată şi o cazma la serviciul de 
drumuri. Să se termine cât mai repede cu gluma asta. 


Locuitorii din Point Bluff se apucară să sape 
pământul în faţa primăriei, ca să facă o groapă destul 
de adâncă. Toată lumea puse mâna la treabă, se 
alătură şi Peggy Sue. 

— Am halucinaţii! strigă Dudley. O să adorm, 
sigur, o să mă trezesc, o să se facă ora să merg la 
colegiu şi totul va fi ca înainte. Nu-i decât un vis 
cretin. Nu poate fi adevărat. Asemenea lucruri sunt 
imposibile. 

— Calm! îi spuse fata. Nu-ţi pierde minţile, nu-i 
momentul. Toate astea sunt cât se poate de reale. 
Cel mai înţelept este să fii cooperant, aşteptând să 
găseşti răspunsul care trebuie. 


Odată groapa săpată, se formă un lanţ ca să 
golească frigiderele şi camerele frigorifice. Nimic nu fu 

uitat, nici băcăniile, nici fast-food-urile. Conservele, 
fripturile şi puii în celofan fură îngrămădiţi curând în 
groapă. Câinele albastru, ajutat de trei vulpi, suprave- 
ghea lucrările. Ceru să fie golite conservele înainte de 
a fi îngropate, ca nimeni să nu poată să le recupereze. 

— Spune-le să nu încerce să ne păcălească, îi 
şoptise el lui Peggy. Mirosul nostru o să ne spună 
imediat unde este ascunsă mâncarea. Să nu uite că 
putem mirosi prezenţa unei bucăți de carne prin trei 
metri de beton! 

Adolescenta ştia că nu glumea şi că animalele 
or să fie fără milă faţă de infractori. O repetă şerifului, 
care o alungă fără menajamente. 

Locuitorii din Point Bluff se supuneau contra 
voinţei, puţin enervaţi de ideea de a deveni 
vegetarieni. 

Vai, nici nu astupaseră bine groapa cu 
mâncarea care făcea obiectul delictului, şi câinele 
albastru apăru din nou, emițând noi pretenţii. 

— Fraţii mei consideră că nu-i destul, îi trans- 
mise el lui Peggy Sue. Ei pun accent asupra faptului 
că în permanenţă purtaţi resturile nefericitelor 
animale asasinate. Pantofii voştri, cizmele, hainele, 
cordoanele sunt din piele de vacă. În casele voastre, 
există un număr incalculabil de cadavre de animale 
sub formă de fotolii, canapele, toate din piele... Mi s-a 
semnalat şi cazul lâneturilor, al tricotajelor şi mi s-a 

vorbit despre hainele provenite din exploatarea 
ruşinoasă a tovarăşelor mele, oile. Reprezentantul lor 
cere ca aceste trofee să fie şi ele îngropate. 
De-acum, numai materialele de origine vegetală şi 
sintetică vor fi acceptate. Nici un om nu se va mai 
plimba arborând pe el o fibră animală. Când o să se 
scoată din dulapuri toate hainele, o să facem o 
inspecţie generală: mirosul nostru o să ne informeze 
despre compoziţia hainelor. 

Se goliră dulapurile, comodele, şifonierele şi 
cuferele ca să se pună hainele grămadă la marginea 
trotuarelor, în faţa fiecărei case. 

Măsura asta lăsă oamenii dezbrăcaţi, căci 
garderoba lor era în mare parte alcătuită din fibre 
animale, adică din lână. Toţi pantofii au fost confis- 
caţi, în afară de sandalele din plastic şi cizmele de 
cauciuc, ceea ce lăsă aproape toată populaţia în 
picioarele goale. Adolescentii, care purtau bascheţi 
din pânză şi cauciuc, au fost scutiţi. 


Restul zile fu ocupat cu îngroparea canapelelor 
şi a fotoliilor din piele veritabilă. Negru de furie, şeriful 
trebui să se lipsească de veston ca să-l arunce în 
groapă. 

Fără cizmele de cowboy, avea un aer caraghios. 
Cu atât mai mult cu cât avea ciorapii găuriţi... În plus, 
răspândeau un miros dubios. 


În fine, câinele albastru anunţă că totul era în 
ordine şi că puteau acoperi groapa. 

— O să luăm totul de la capăt pe baze 
sănătoase, îi spuse lui Peggy Sue. De ceva vreme 
deja, era nevoie ca oamenii să fie aduşi la realitate. 
Se credeau singurii stăpâni ai lumii, ceea ce nu era 
adevărat. Suntem şi noi aici, noi, animalele, şi avem 
şi noi drepturi. De acum înainte înţelegem să ni le 
manifestăm. Aşteptând să găsim o altă soluţie, o să 
ne hrănim cu crochete. 


Avea în tonul „vocii“ o satisfacţie care îl făcea 
antipatic. Chiar dacă Peggy Sue nu era departe de 
a-i împărtăşi opiniile, găsea că mergea prea departe. 


După ce groapa fu astupată, oamenii plecară la 
casele lor, şi animalele se duseră aşa cum veniseră. 
Nimeni n-avea nici cea mai mică idee despre ce avea 
să se-ntâmple, dar se temeau de ce era mai rău. 

V enise noaptea. Peggy Sue traversa piața 
primăriei când auzi mugete ieşind de sub 
pământ... 

Alertată, rămase pe loc. Nu era nici un animal 
prin apropiere. Mugetele păreau în acelaşi timp 
înăbuşite, dar şi foarte aproape. Tonul lor plângăreț îi 
dădea frisoane. Cum se apropia Dudley, Peggy îi 
semnală fenomenul. 

— N-aud nimic, mormăi băiatul. Fără îndoială e 
vântul care aduce spre noi zgomotele de pe câmp. 

— Nu, insistă adolescenta, ascultă, începe din 
nou. Vine... vine de sub picioarele noastre! 

— Aşa e! acceptă băiatul. Cineva a îngropat o 
vacă vie! 

— Nu una, mai multe... ascultă! Le-au îngropat de 
vii! Sunt sigură că este o lovitură a lui Seth Brunch! 

Dudley se clătină. 

— Atunci s-o ştergem, şopti el. Nu vreau neplă- 
ceri cu moşulică ăla. 

— Nici nu se pune problema! mormăi Peggy 
Sue. Nu putem să lăsăm animalele să moară în felul 
ăsta, e îngrozitor. 

— Dar delirezi, sărmana de tine! răcni băiatul. E 
în zadar, drept cine te crezi? 

— Să mergem să căutăm o lopată, porunci fata 
fără să-l asculte. N-o să fiu complice la un lucru atât 
de nedemn! 

— Oh! Cât sunteţi de complicate, voi, fetele! se 
lamentă Dudley. 

Totuşi cedă „capriciului“ tovarăşei sale şi plecă 
să ia două lopeţi din rezerva de unelte a primăriei. 

— Repede! murmură Peggy Sue care era foarte 
îngrijorată, bietele animale n-au aer. 

Cei doi prieteni se apucară să sape cu elan. 
Aproape imediat, lama uneltei mânuite de Peggy 
atinse o suprafaţă elastică. 

„Un spate, gândi fata. Sper că nu i-am făcut 
prea mult rău.“ 

Deşi ştia foarte bine că animalele nu erau 
animate de bune intenţii în privinţa oamenilor, nu se 
putea preface că le urăşte, cum o făcea atât de 
simplu Dudley. „E latura mea slabă!“ îşi spunea ea, 
încercând să se scuze. 

Pământul se surpă şi adolescenta văzu o masă 
brună, musculoasă, mişcând în fundul gropii. Un 
muget jalnic se ridica de acolo. 


153 


— Va trebui să iasă singură! urlă Dudley, n-o s-o 
iau în braţe ca s-o ajut! 

Peggy Sue îi făcu semn prietenului ei să se dea 
înapoi. 

O formă întunecată fornăia în groapă, încercând 
să iasă la aer liber. Din cauza întunericului, fata avea 
dificultăţi să-i distingă contururile, totuşi i se păru că 
descoperă ceva ciudat. 

Animalul care se căţăra pe pământ, mugind, nu 
semăna decât foarte de departe cu un rumegător. În 
realitate era... 

— O canapea! zise gâtuit Dudley, atingând 
pielea. La naiba! Este o canapea... şi; este vie! 

Peggy Sue, mută de surpriză, nu-şi putea dezlipi 
privirea de pe mobila capitonată cu piele roşcată, care 
încerca să se mişte pe cele patru picioare răsucite. 

— Sunt canapelele pe care câinele albastru ne-a 
pus să le îngropăm! se bâlbâi băiatul. La naiba! 
Porcăriile astea au înviat... Nu-mi vine să cred! 

Peggy strânse din dinţi, n-avea nevoie să-i audă 
râzând pe Invizibili ca să-şi dea seama cine pusese 
la cale gluma asta proastă. 

O a doua canapea ieşea deja din groapă, 
urmată de o a treia. Fata pricepu că vechii ei duşmani 
se distraseră dând viaţă tuturor obiectelor acoperite 
cu piele. Curând o să vadă haine şi pantofi ieşind din 
pământ, ca să hoinărească prin oraş... sau să dea un 
picior în fund oamenilor! 


— Trebuie să le distrugem, mormăi Dudley. Sunt 
nişte nenorociţi de morţi vii! 

— Nu sunt morţi vii, interveni Peggy, doar 
nişte canapele... biete canapele care cer ajutor. 
Linişteşte-te! 

— Te-ai scrântit! protestă băiatul, o să mă duc să 
caut un topor ca să le tai în bucăţi, da! 

— N-o lua razna, murmură adolescenta. Nu-i 
decât un fenomen trecător. 

Patru canapele păşeau acum mărunt prin piaţa 
primăriei, mugind. 

— Vezi? murmură Peggy, nu sunt rele. O să le 
ducem departe şi incidentul o să fie închis. 

Dar lui Dudley părea că-i este greu să-şi 
păstreze sângele rece. 

— Nişte nenorocite de canapele-strigoi, da! 
repetă el, încruntând din sprâncene. 

Peggy Sue se apropie de groapă. Alte forme 
mişunau pe fund. Trebuia să ia o decizie. Nu putea să 
lase să iasă toate sofalele şi banchetele oamenilor 
din Point Bluff, turma risca să nu treacă neobservată. 
Nu folosea la nimic să se mărească iar confuzia care 
stăpânea deja spiritele. 

— OK, spuse ea către prietenul ei, haide, să 
acoperim ieşirea înainte să iasă toate. Cred că după 
mobile or să apară pantofii... 

Trebui totuşi să se dea la o parte ca să lase să 

treacă o uriaşă banchetă din piele neagră, matlasată, 
care îi aparținuse primarului şi care se grăbea să iasă 
cu o putere îngrijorătoare. 

„Va trebui să ne ferim de asta, îşi spuse fata. 
S-ar putea să fie croită din pielea unui taur.“ 

Dudley începu să dea la lopată cu furie, în timp 
ce primele perechi de pantofi texani încercau să-şi 
croiască drum prin pământul prăbuşit. Peggy îl ajută 
cum putu mai bine. 

— Tu şi inima ta bună! bombăni băiatul. lată în ce 
poveste ne-ai băgat. Ce-o să facem cu turma asta de 
canapele? Dacă o vede, şeriful o să ne jupoaie fundul! 

— Vorbeşte mai încet, îl imploră adolescenta. Nu 
se putea să le lăsăm sub pământ, era prea trist. Nu 
trebuie decât să le ducem pe o pajişte, la marginea 
drumului. În primul rând, de acolo vin. 

Cum îşi dădeau seama că Peggy Sue le apără 
interesele, sofalele şi banchetele se adunară în jurul 
ei. Trebuia chiar recunoscut că stârneau mila, cu 
labele lor scurte din lemn, care le condamnau să se 
deplaseze ca nişte crabi. 

— Sunt dezorientate, pricepi? pledă ea. Trebuie 
să fie ciudat să revii la viaţă în pielea unei canapele 
de salon. 

— Trebuie puse pe foc, mormăi Dudley, asta o să 
pună capăt stării lor sufleteşti! 

Era sută la sută o idee de băiat! Peggy Sue 
ridică din umeri şi făcu semn turmei s-o urmeze. 


Hoarda cu picioare strâmbe se luă după ea, 
mugind jalnic. 

Dudley nu se linişti, dar li se alătură. Bancheta 
grea şi neagră era ultima, de parcă hotărâse să facă 
opinie separată. 

„E periculoasă, gândi Peggy, trebuie să fim 
atenţi.“ Ca şi cum îi citise gândurile, Dudley se apropie 
de ea ca să-i şoptească: 

— Nu-mi place deloc canapeaua primarului, 
sigur e din piele de taur. 

— Măcar n-are coarne, suspină fata. 

— Da, replică prietenul ei, dar este destul de 
grea ca să ne rupă în două dacă are chef s-o facă. 

— Supravegheaz-o, murmură Peggy, dar nu te 
apropia prea tare de ea, are un aer irascibil. 

leşiră din oraş şi, la lumina lunii, începură să 
umble pe arătură. Nu mergeau prea repede. Picioarele 
de lemn ale banchetei răsunau bizar în liniştea nopții. 

— Acolo, anunţă Dudley, este o pajişte goală, o 
să fie foarte bine. Oricum n-o să poată să pască, 
pentru că n-au gură. 

O colibă veche se ridica în mijlocul pajiştei. Un 
tractor ruginea lângă o adăpătoare săpată într-un 
bloc de piatră. Banchetele şi sofalele încetaseră să 
se mai vaite. Păreau uşurate că se găsesc pe un 
teren cunoscut. 

— E o poveste nebunească! se ambală Dudley. 
Ce speri? Să le mulgi? Să faci lapte de canapea? 
Brânză de canapea? 

— Nu ştiu, recunoscu Peggy Sue, păreau atât de 
nefericite... 

— Să ne întoarcem, decise băiatul, am făcut 
destul pe idioţii în seara asta. 

Peggy Sue era conştientă că tocmai cedase unui 
impuls de sentimentalitate deplasată, dar nu reuşea 
să aibă cel mai mic regret. Rămânea convinsă că 
bietele canapele erau mult mai fericite acolo. 

În timp ce ea se-ntorcea spre drum, Dudley îi 
făcu semn să rămână pe loc. 

— După câte se pare, cineva nu apreciază faptul 
c-a fost schimbat în banchetă, mormăi el. Priveşte ban- 
cheta neagră... ne taie drumul. E pusă pe încăierare. 

Peggy tremura. Bancheta lungă din piele de 
taur râcâia pământul în mod ameninţător, cu unul 
dintre picioarele de lemn sculptat. Ceva din poziţia 
braţului stâng te făcea să te gândeşti c-a lăsat capul 
în jos şi se pregăteşte să atace. 

„Deşi e canapea, şi-a păstrat reflexele de taur, 
gândi Peggy. Chiar dacă n-are coarne, este atât de 
mare, că poate cu uşurinţă să ne zdrobească.“ 

— Număr până la trei şi o luăm la goană..., şopti 
Dudley. 

— Nu, decise adolescenta. Este mai rapidă decât 
celelalte, o să ne prindă în trecere. Trebuie... 

Nu avu timp să-şi termine fraza, că bancheta, a 
cărei piele neagră lucea sub lună, se aruncă înainte 

cu o repeziciune neaşteptată. Nu mergea, făcea 
salturi, aşa cum o fiară se apropie de pradă. 

— Coliba! strigă Dudley. 

Cei doi adolescenţi alergară spre baraca din 
lemn şi baricadară uşa cu ce le căzu sub mână. 
Canapeaua lovi construcţia fragilă cu un zgomot 
surd, făcând-o să se clatine. 

— Loveşte la întâmplare, constată tânărul. N-are 
ochi, se bazează pe miros. 

O altă zgâlţâitură scutură baraca. Câteva scân- 
duri se desprinseră din acoperiş. 

— O să intre, spuse Peggy. Pare foarte hotărât 
să se răzbune. 

— Putem ieşi prin spate, propuse Dudley, este o 
conductă de scurgere care ajunge până în drum. Nu-i 
decât un tub de ciment, dar se poate înainta prin el. 
Totul e să nu rămânem pe loc! 

— Bine, făcu fata. Să mergem. 

În timp ce bancheta neagră se arunca asupra 
uşii construcţiei şubrede cu lovituri puternice de braţ, 
adolescenţii îşi găsiră scăparea prin fereastra din 
spate şi alergară până la tubul de ciment pe jumătate 
îngropat în pământ. Dudley se aruncă în patru labe şi 
intră în el. 

— E mai îngust decât credeam, se scuză el. 

— Grăbeşte-te, îl rugă Peggy Sue. Ne-a simţit. 
Vine spre noi. 


Era adevărat. Canapeaua ataca. Lumina lunii 
făcea să lucească pielea neagră, acoperită acum de 
sudoare. 

„Transpiră, constată fata. Curând o să se 
acopere cu păr. Este chiar posibil să-şi recapete 
forma iniţială. Numai oasele or să rămână din lemn, 
ca structura canapelei. O să fie un taur... cu schelet 
din scânduri! Un taur căruia trebuie să-i ascuţi coar- 
nele cu ascuţitoarea!' 

O luă pe urma lui Dudley. Două secunde mai 
târziu, bancheta furioasă încerca să pătrundă în tunel. 

Urcuşul nu era uşor. Trebuia să se caţere prin 
întuneric, cu burta cufundată într-un pârâu lipicios. 
Canapeaua îi urmări multă vreme, dar, până la urmă, 
renunţă. Când ieşi într-un final afară, Peggy Sue era 
plină de noroi. 

— Să mergem de-a lungul şanţului, propuse 
Dudley, aşa n-o să ne poată vedea. 

În felul ăsta ajunseră în oraş, aruncând mereu 
câte o privire peste umăr, ca să se asigure că ban- 
cheta furioasă nu-şi reluase vânătoarea. 

Când traversau piaţa primăriei, Peggy Sue auzi 
din nou mugetele de sub pământ ale obiectelor din 
piele îngropate; de data asta, nu se mai opri. 


% 


În timpul nopții, câteva perechi îngropate de pantofi 
reuşiră să răzbească până la suprafaţă. A doua zi, 

pantofii puteau fi întâlniți în oraş, pe trotuare, unde 
mergeau şontâc, mugind uşor. Locuitorii din Point 
Bluff, îngroziţi de această nouă minune, se făceau că 
nu-i văd. Fiecare pereche de pantofi avea un strigăt 
aparte, după cum fusese lucrată din piele de capră, 
de vițel sau de antilopă. Dar cel mai mare scandal îl 
făcea o pereche de cizme care aparținuseră şerifului 
Bluster. Nişte ciocate. Se pitiseră lângă biroul lui ca 
să-i dea şuturi în fund, imediat ce şi-ar fi scos nasul 
afară. Jignit, Carl Bluster vru să tragă în ele cu 
pistolul de serviciu; primarul îi smulse arma din mâini. 

— Ţi se pare că n-avem destule necazuri? strigă 
el, împingându-l pe şerif în birou. Vrei poate să fii 
judecat pentru c-ai omorât o pereche de cizme 
nevinovate? 

— De ce, după părerea ta, s-au năpustit cizmele 
asupra lui Bluster? îl întrebă Peggy pe Dudley. 

— Fără îndoială că vor să se răzbune c-au fost 
nevoite să suporte ani grei putoarea picioarelor lui! 
rânji băiatul. 


Trebuia reacţionat, Peggy Sue era conştientă 
de asta... dar se temea. 

„Nu eşti decât o puştoaică, murmura o voce în 
adâncul minţii ei. Nu eşti o eroină dintr-un roman 
pentru adolescenţi, care poate fi cumpărat cu 4 dolari 

de pe taraba unui magazin. În lumea reală, nimeni 
nu-i ascultă pe copii.“ 

Totuşi, avea puterea să suporte neplăcerile 
produse de Invizibili şi să-i privească într-un anume 
fel. Ei se plânseseră de atâtea ori; era bine de reţinut. 

„Poate e momentul să mă folosesc de asta?“ îşi 
spuse ea. Dac-aş putea să-mi tai drum prin pădure... 
o cărare... Dacă m-aş putea strecura printre ochiurile 
plasei ca să cer ajutor din afară?“ 

Dacă era cineva în măsură s-o facă, ea era 
aceea şi nimeni altcineva. Totuşi, se temea de urmările 
unui asemenea act; de fiecare dată când încercase 
să-şi folosească puterile, plătise prin dureri de cap 
îngrozitoare, prin pierderea temporară a vederii, prin 
scăderea acuităţii vizuale. Încercând să-i înfrunte prea 
multă vreme, orbea, iar pedeapsa asta o îngheţa de 
spaimă. 

„Dar trebuie să accept riscul“, îşi repeta ea, ca 
să-şi dea curaj. 

Fără să ştie mama ei, îşi pregăti rucsacul şi 
părăsi campingul luând-o în direcţia pădurii. Agitată, 
recunoştea că era incapabilă să aprecieze câte priviri 
ucigaşe ar fi putut lansa în direcţia Invizibililor înainte 
de a cădea la pământ de durere de cap. 

„Va trebui să lovesc tare, gândi ea. Trebuie să-i 
sperii dintr-odată, ca să-i descurajez să reia atacul.“ 

Cum ajunse la umbra arborilor uriaşi, se simţi 
minusculă, dezarmată, dar continuă totuşi să înain- 

teze cu pas hotărât, cu degetele strânse pe bretelele 
rucsacului. 

Fantomele se materializară la prima cotitură, 
ieşind dintre tufele de iarbă ca nişte ciuperci 
albicioase. 

— Dar este micuța noastră Peggy Sue! chicotiră 
ele. N-a înţeles încă faptul că este interzis să pără- 
seşti oraşul... Va trebui s-o pedepsim foarte tare. 

În loc să le dea o replică prin cuvinte, fata aruncă 
asupra lor o privire cât putu ea de veninoasă. Avu 
satisfacția să audă scârţâind materia semitransparentă 
din care erau făcute spectrele. Aceasta şuieră, răspân- 
dind un miros de bomboane gumate arse. 

Surprinşi, Invizibilii dădură înapoi. 

— Vă văd, strigă adolescenta. Puteţi voi să încer- 
caţi să vă ascundeţi, dar nu uitaţi că eu o să vă văd 
mereu! 

Mări pasul. De îndată o altă creatură încercă 
să-i taie calea. Peggy o fixă până ce mirosul de zahăr 
ars umplu aerul. 

Înainta gâfâind, pentru că era esenţial să 
reuşească să traverseze pădurea înainte să fie 
răpusă de durerea de cap sau de cecitate. Devenind 
oarbă, s-ar învârti în cerc până ar cădea într-o 
văgăună. 

Asalturile Invizibililor se înmulţiră. Nu renunţau 
deloc şi, fără încetare, se întorceau să atace. Unii 


prezentau pe corp urmele roşiatice ale arsurilor 
aplicate de privirea lui Peggy Sue. 

„Ai zice că sunt urmele unui fier de călcat uitat 
pe un cearşaf!“, gândea aceasta cu reală bucurie. 

Ajunsă la jumătatea drumului, o apucă 
dintr-odată o violentă durere în spatele ochilor şi 
migrena explodă în capul ei, ca şi cum i s-ar fi spart 
în el o sticlă cu apă fierbinte. 

„Nu încă! imploră ea. Mai am nevoie de ceva 
timp!“ 

Chiar dacă se lupta cu ferocitate, Invizibilii erau 
prea numeroşi, ei îi ştiau problema şi stăpâneau 
confruntarea cu viclenie. 

Peggy strânse din dinţi. Lacrimi de suferinţă i se 
iviră în colţul ochilor şi vederea i se tulbură. Conturul 
lucrurilor se modifică. Peisajul, în jurul ei, se învălui în 
ceaţă. 

„În zece minute, n-o să mai văd nimic, constată 
ea. Trebuie să reuşesc să trec. Şoseaua este de 
partea cealaltă. O să fac cu mâna. O să oprească o 
maşină...“ 

Încerca să-şi dea curaj, pentru că durerea 
devenea insuportabilă. Lovituri de ciocan îi turteau 
creierul. Îi venea să se ghemuiască la pământ şi să se 
țină de cap cu amândouă mâinile, ca să-l împiedice să 
explodeze. Cu toate astea, continua să săgeteze cu 
privirea formele albicioase care îi tâiau calea. 

Lumea devenea din ce în ce mai tulbure, înainta 
pe pipăite, fiecare atac din priviri reducându-i câmpul 
vizual. 

Brusc, răsună o voce bărbătească: 

— Hei! Micuţo! Ce faci acolo? (Bărbatul păru că 
se-ntoarce spre stânga şi strigă:) Băieți! £ cineva 
aici... repede! O puştoaică! A reuşit să treacă. 

Veneau în grabă. Peggy văzu nişte forme 
întunecate dansând în jurul ei. Probabil, bărbaţi în 
uniformă. „Rangers!“ gândi ea. 

| se puse o pătură pe umeri, în timp ce cineva 
vorbi în şoaptă: 

— Nu pare c-ar distinge mare lucru, priviţi-i ochii, 
sunt injectaţi de sânge. 

Peggy simţi c-o ridică. Ghici silueta unei 
ambulante, dar erau şi alte camioane. Fără îndoială, 
maşini militare. „Garda naţională, îşi spuse ea. 
Probabil c-au încercuit Point Bluff.“ 

— E în regulă? repeta fără încetare vocea bărbă- 
tească pe care o auzise la început. Sunt căpitanul 
Blackwell. Anthony Blackwell. Nu te teme de nimic, 
cu noi eşti în siguranţă. Poţi să ne povesteşti ce 
se-ntâmplă de cealaltă parte a pădurii? Sunt mai 
multe zile de când încercăm s-o traversâm fără să 
reuşim. Toate comunicațiile cu Point Bluff sunt tăiate. 
Vii de acolo, nu-i aşa? Cum ai făcut să treci? 

— Lăsaţi-o în pace! interveni o voce de femeie. 
Nu vedeţi că-i şocată? Nici nu vede. Ai zice că-i 
intoxicată. Cu siguranţă, acolo a avut loc un dezastru 
ecologic. 

— E-n regulă, sergent, mormăi Blackwell, nu 
sunt un monstru! 

Peggy îşi frecă tâmplele ca să-şi lase timp să se 
gândească, trebuia să fie atentă la ce-o să spună, 
dacă nu voia să treacă drept nebună. Oamenii ăştia, 
foarte bine intenţionaţi cum erau, aşteptau un răs- 
puns raţional. Nu putea în nici un fel să facă aluzie la 
invizibili. 

— Ce... ceva a apărut pe cer, murmură ea. O... O 
minge de lumină albastră... 

— O minge de lumină albastră, repetă Blackwell. 
Poţi s-o descrii? 

Peggy Sue încercă să se arate suficient de 
exactă, lăsând totuşi lucrurile neclare. Cum era un 
copil, n-o să-ndrăznească s-o omoare cu întrebările. 
Totuşi, simţea cum creşte enervarea soldaţilor. 

„Nu mă cred, îşi spuse. Consideră că delirez.“ 

Îi auzi îndepărtându-se ca să discute la 
distanţă. 

— Deci? spunea Blackwell. Care-i diagnosticul, 
sergent? 

— Şoc toxic, anunţă vocea de femeie. Evident a 
inhalat un produs poluant care i-a declanşat haluci- 
naţiile. 


— Asta ar explica de ce toţi oamenii pe care i-am 
trimis în pădure nu s-au mai întors? întrebă căpitanul. 

— Da, făcu interilocutoarea lui. După părerea 
mea, şi-au pierdut minţile. Dacă se face o nouă 
încercare, trebuie să meargă îmbrăcaţi în costume de 
protecţie. Tot nici o informaţie de la elicoptere? 

— Nu, mormăi Blackwell. S-a survolat de zece 
ori zona fără să reuşească să vadă ce se petrece la 
nivelul solului. Un soi de nor opac învăluie oraşul. O 
strălucire albastră tremură pe deasupra, de parcă 
persistă un incendiu. 

Şi aşa vorbiră în continuare, dar acum erau 
prea departe pentru ca Peggy Sue să poată urmări 
conversaţia. Se străduia să-şi joace rolul de fetiţă 
dezorientată. 

„Important, îşi spunea ea, este să reuşesc să 
dau alarma.“ 

Era mândră de victoria ei asupra Invizibililor. 
Spera acum că soldaţii vor fi destul de abili ca să nu 
capituleze nenumăratelor capcane puse la cale de 
fantome. 

Nu încetau să-i spună cuvinte de încurajare. 
Auzea fâşâitul elicopterelor care zburau pe deasupra 
pădurii. 

— Te dor ochii? se nelinişti un infirmier. Îmi vezi 
mâna? Câte degete poţi să numeri? 

Peggy Sue încreţi pleoapele, totul tremura în 
jurul ei. 

— Să fie dusă la spitalul comitatului, decise 
vocea de femeie. Înainte de a i se da orice tratament, 
trebuie să i se facă un examen complet de retină. 
Este posibil să fi fost contaminată cu o substanţă 
neurotoxică. 

— O să fii dusă până la ambulanţă, spuse infir- 
mierul, nu-ți face griji. În scurt timp, o să-ţi recapeţi 
vederea. 

Încerca s-o liniştească, Peggy Sue îi era recu- 
noscătoare. O mână se aşeză pe umărul ei şi o 
împinse încetişor spre vehiculul pe care era desenată 
o cruce roşie. 

Adolescenta pipăi ca să se aşeze alături de 
şofer. Durerea de cap se liniştea, dar vedea tot la fel 
de prost. Ar fi vrut să le spună soldaţilor să fie 
prudenti. 

„N-au nici cea mai mică ideea despre ce trebuie 
să-nfrunte“, gândi ea. 

Ambulanţa demară. Motorul torcea, scaunul era 
moale... Peggy Sue se întrebă de ce infirmierul nu-i 
mai vorbea. 

— Ce-o să-mi facă acolo? se arătă ea îngrijorată. 
Trebuie să rămân multă vreme? 

Nu i se răspunse. 

Neliniştită, fata întinse mâna ca s-o atingă pe 
cea a şoferului... scaunul era gol. 

Ambulanţa mergea, dar nu era nimeni la volan! 

Cum era posibil”? 

— Unde sunteţi? strigă Peggy Sue. 

Era îngrozită. Ambulanţa făcu un viraj de parcă 
n-avea nevoie de nimeni ca să ştie unde să se 
îndrepte. Peggy încercă să deschidă portiera, dar 
mânerul deveni în mod curios moale între degetele 
ei. Zgomotul motorului se transformă în şansonetă... 
şi întreaga maşină se înmulie ca o băşică pe cale să 
se dezumfle. 

— Deci, ricană vocea căpitanului Blackwell, cum 
găseşti gluma asta? 

Tonul soldatului se schimbase... acum vorbea 
ca... un Invizibil! 

În acelaşi moment, ambulanţa se descompuse. 
Pierzându-şi forma, se transformă într-un pachet de 
cauciuc care-şi pierdea culoarea. 

— Progresăm neîncetat, explică „Blackwell“. Ai 
văzut cum stăpânim pigmenţii şi rezistenţa mate- 
rialelor? Astăzi suntem perfect capabili să imităm 
obiectele reale. Te-ai lăsat păcălită, nu-i aşa? Ai crezut 
de-adevăratelea că soldaţii îţi veneau în ajutor! 

Peggy Sue îşi înăbuşi un geamăt de disperare. 
Profitând de miopia ei, Transparenţii o înhăţaseră! 

— Şi zgomotele! triumfă Blackwell. Ai auzit zgo- 
motele? Bine imitate, nu? Elicopterul era mai adevărat 
decât în realitate! 

Fata se rostogoli pe pământ. Fusese o proastă. 
Comisese eroarea de a uita că Invizibilii aveau 
puterea să-şi deformeze corpurile după bunul lor 
plac şi să le modifice structura. Imitau metalul, pielea, 
ţesăturile... 

— N-ai ieşit niciodată din pădure, conchise 
Blackwell. Acum, o să te lăsăm să te descurci şi să 
regăseşti drumul spre Point Bluff, iar, dacă te 
prăbuşeşti într-o râpă, n-o să facem nimic ca să te 
scoatem. 

Mai chicoti răutăcios o dată înainte de a spune: 

— Nu-ţi urez noroc... şi totuşi vei avea nevoie! 

În secunda următoare, Peggy Sue era din nou 
singură. 

Era sigură că Invizibilii îşi luaseră măsuri ca s-o 
lase cât mai adânc în pădure. N-aveau puterea să-i 
pună capăt zilelor..., dar puteau totuşi să regizeze 
totul ca ea să fie victima unui accident, lucrul ăsta nu 
le era interzis de nimic şi de nimeni. 

Se întrebă dacă era mai bine să se aşeze 
într-un colţ şi s-aştepte să-i revină vederea, sau 
să-ncerce să înainteze pe pipăite... Fiecare metodă 
avea avantajele şi dezavantajele ei. 

Se temea că, ghemuindu-se sub un copac, 
avea să devină pradă pentru răpitorii de noapte. Se 
gândea la coioţi, la lincşi. Decise să pornească la 
drum, cu mâinile întinse, explorând trunchiurile cu 
vârful degetelor. 

„Invizibilii probabil că se distrează de minune, 
gândi ea, dar încă n-au câştigat partida.“ 


După două ore, din fericire, vederea i se 
îmbunătăţi şi nu mai zărea totul aşa cum vezi un 
munte prin ceaţă. De fapt, vechii ei duşmani o lăsa- 
seră nu departe de Point Bluff. Distingea casele 
printre trunchiurile copacilor. Şansa asta o făcuse să 
nu cadă cu capul în prima râpă, dar totul atârnase de 
un fir de păr. 

— Bine, strigă ea ieşind din pădure, aţi câştigat 
prima manşă, dar nu mi-am spus ultimul cuvânt! 


Odată întoarsă acasă, nu spuse nimănui despre 
aventura ei nefericită. Nici măcar lui Dudley. 


* 


Trei zile mai târziu, câinele albastru o contactă 
pe Peggy Sue ca să-i dea întâlnire la prânz, în fața 
primăriei. 

Soarele albastru ardea cu putere, iar fata trebui 
să-şi pună o pălărie de pai înainte de a părăsi şcoala. 

Oraşul gol, scăldat în lumina indigo, era sinistru. 
Câinele trona, aşezat în fund, la intrarea primăriei. 

Adolescenta se grăbi să-l salute cu noul lui 
nume. Animalul dădu din coadă, trădându-şi bucuria 
naivă de a fi tratat ca un om. 

— Să abordăm etapa a doua, anunţă el. Deja 
ţi-am explicat-o: scopul nostru este să ne recâştigăm 
demnitatea pierdută, batjocorită de cei din specia ta. 
Ultimele zile au declanşat în noi schimbări radicale. 
Devenind mai inteligenţi, fraţii mei şi cu mine am 
căpătat conştiinţa goliciunii noastre. Niciodată, până 
acum, asta nu ne-a deranjat. Dar acum, situaţia ne-a 
devenit penibilă. În momentul ăsta, de exemplu, mi-e 
ruşine să apar în faţa ta fără să am nimic pe mine. 
Asta nu poate dura. Mă mir cum am putut trăi aşa ani 
întregi. 


Se asculta „vorbind“ cu o plăcere evidentă. 
Stăpânirea cuvintelor părea să-l îmbete. Peggy Sue 
strânse din dinţi, întrebându-se ce nouă nebunie 
avea să-i mai impună. 

— Vrem haine, declară interlocutorul ei, lingân- 
du-se pe bot nerăbdător. 

— Poftim? se bâlbâi mental fata. 

— Ai înţeles foarte bine, repetă câinele. Haine, 
costume... şi pălării, da, mai ales pălării. 

O sclipire puţin nebună străluci în ochii lui. 
Peggy îşi aminti cu ce interes îndârjit îl văzuse 

răsfoind paginile revistelor de modă în sala de 
recreare. 

— Întotdeauna am visat să port costum cu vestă, 
spuse animalul. Adesea m-am întrebat cum reuşeau 
oamenii să facă să-şi ţină pălăria în echilibru pe cap. 

Părea că uitase de prezenţa adolescentei. 

„EI este cel care a impus nebunia asta celorlalte 
animale“, gândi Peggy Sue. Imediat, deveni conşti- 
entă de greşeala ei. Câinele îi citise gândurile. Mârâi, 
nemulţumit. 

— Ah! scrâşni el. O să trebuiască să renunţi la 
obiceiul ăsta urât de a critica tot ce spun... sau o să 
te muşc atât de tare de creier, c-o să ajungi ca Sonia 
Lewine, o frumoasă legumă care va trebui să se-n- 
toarcă la grădiniţă ca să-nveţe alfabetul. 

Peggy cobori privirea. Ca să-şi ascundă gân- 
durile, spuse tabla înmulţirii cu 9. De la coadă la cap. 

— De altfel, te înşeli, o asigură animalul. Toţi fraţii 
mei cu patru labe împărtăşesc aceleaşi dorinţe. Vrem 
costume pe măsură, confortabile şi elegante. Nu haine 
de lucru din pânză groasă, ci trei piese, cu jiletcă... 
Și cravată. 

Peggy Sue simţi cum o ia ameţeala. Point Bluff 
avea să se transforme în atelier de croitorie? 

— Chiar aşa va fi, confirmă câinele. Vreau să vă 
văd la treabă încă din după-amiaza asta. O să 
trebuiască să desenaţi, să croiţi, să coaseţi, să faceţi 

probe. Nu luaţi misiunea în derâdere sau o să vă 
coste. Şi nu uitaţi pălăriile. Este important. 

— Bine, spuse fata, încercând să-şi ascundă 
stupoarea. O să transmit. 

— N-o să fie suficient, insistă animalul. O să 
trebuiască să-i convingi. Dacă nu, o să plăteşti pentru 
ei. Ştii că pot să-ţi muşc mental câţiva nervi şi să te 
las infirmă? 

— OK, suspină Peggy Sue, tu eşti şeful. Nu 
trebuie să mai insişti. Străduindu-te să faci pe durul, 
o să sfârşeşti prin a semăna cu un om. 

Câinele mârâi şi o undă de durere o străbătu pe 
fată din cap până-n picioare. 

— Nu-mi place insolenţa ta, şuieră el. Data 
viitoare aş putea foarte bine să-mi aleg altă interlocu- 
toare... Acum şterge-o! Şi transmite-mi ordinele, o să 
trec pe seară ca să văd cum vă descurcati. 


* 


Primarul decise să suspende cursurile şi să 
transforme liceul în atelier de confecții. Elevii se 
bucurară până în clipa când aflară că şi ei vor fi puşi 
la treabă şi vor fi nevoiţi să îndeplinească sarcinile ce 
li se dădeau. 

Point Bluff avea două croitorese şi o modistă. 
Se decisese ca ele să conducă banda de fabricare şi 
să formeze alţi lucrători la cursuri intensive. Ca profe- 

sioniste în ale croitoriei, luau măsuri şi stabileau 
tiparele hainelor de croit. Când primarul le comuni- 
case asta, fuseseră gata să leşine. 

Una dintre ele, dra Longfellow, protestă: 

— Ceea ce-mi cereţi este complet nebunesc! 
N-am croit niciodată un costum pentru o... vacă 
sau... un câine! N-am nici o idee despre felul în care 
trebuie s-o fac. 

— Şi povestea asta cu pălăriile! adăugă dna 
Barlow, modista. Cum aţi vrea să fac o pălărie pe 
capul unui câine? Există problema urechilor... Rasele 
nu seamănă deloc între ele la urechi. 

— Curând or să vrea ochelari! strigă dna Pickins. 
Şi pipe... tutun... 

Seth Brunch înaintă, încruntat. 

— Exact aşa este, spuse el. Vor tot ce avem noi. 
Sunt în război cu noi, vor să ne distrugă... Chiar o să-i 
lăsăm s-o facă? 

— Linişteşte-te, Brunch, interveni primarul. 
Aminteşte-ţi ce s-a întâmplat când am încercat să le 
trimitem armata. 

Profesorul de matematică bătu în retragere, fără 
să-şi ascundă enervarea. 

— Cum vreţi, domnule primar, se strâmbă el. Dar 
spuneţi-mi că toată lumea de aici n-are o mentalitate 
de învins! Defensiva se va organiza, în umbră, fără 
voi, dacă preferaţi să colaboraţi. 

Peggy Sue nu fusese invitată să participe la 
discuţii. O trimiseră cu ceilalţi elevi în sala unde se 
făceau croielile. Munca ei consta în a întinde mate- 
rialele pe mese şi în a copia conturul tiparelor pe care 
le trimitea dra Longfellow. Dudley, Mike şi băieţii, fără 
cea mai mică idee de croitorie, se rezumau la 
transportul sulurilor de pânză. Domnea o atmosferă 
febrilă; călcătoresele îşi rodeau unghiile, croitoresele 
aşteptau în spatele maşinilor. 

Dra Longfellow se agita, cu un metru de 
panglică în jurul gâtului, aşteptându-şi primul „client“. 

— Niciodată în viaţa mea n-am fost atât de 
nervoasă, îi mărturisi ea tovarăşei sale, dna Barlow. 
E ca şi cum regina Angliei s-ar pregăti să intre în 
magazinul meu ca să-mi comande o rochie. Îmi 
tremură mâinile. 


După un timp, conversațiile încetară. O linişte 
încordată se instală în şcoală. Nimeni nu mai îndrăz- 
nea să vorbească. Fiarele de călcat scârţâiau pe 
mese scuipând norişori de aburi. Erau în aşteptare... 

ŞI nimeni nu venea. 

Trebuie să fi fost ora 3 dimineaţa când câinele 
albastru se prezentă la intrarea în colegiu. 

Animalul merse cu paşi mărunți până în sală şi 
se căţără pe mica estradă instalată la cererea lui. 

Tremura de satisfacţie, iar Peggy Sue pricepu că 
întârziase înadins. 

Imediat, „vocea' animalului explodă în mintea 
ei, deformată de un ecou îndepărtat, ca şi cum era 
amplificată prin intermediul unui difuzor. 

„Se adresează tuturor! gândi ea. Este un mesaj 
către mase.“ 

— Am detectat multe gânduri negative în sala 
asta, mârâi câinele. Există impertinenţi care ar putea 
să mă supere şi nu sunt chiar într-o stare de spirit 
foarte bună. De fapt, gândul de a pune să mi se 
croiască primul costum mă face să fiu plin de 
bunătate. În mod normal, ar trebui să vă pedepsesc 
pe toţi... dar o să anulez pedeapsa dacă hainele or 
să-mi placă. Vă invit, deci, să nu staţi degeaba şi să 
vă puneţi pe treabă, în loc să mă priviţi cu ochii ăştia 
miraţi. 

Declaraţia declanşă o panică generală şi toţi se 
grăbiră spre animal ca să-i ia măsurile. Dra 
Longfellow trebui să-ngenuncheze ca să-şi întindă 
metrul. Câinele albastru o observă cu un aer zefle- 
mitor. Îşi trăia momentul de glorie: femeia asta, care 
cândva îl alungase din drumul ei cu o lovitură de 
umbrelă, în timp ce el cerşea o mângâiere, îşi îndoia 
astăzi spinarea în faţa lui. 

— Repede! Repede! gâfâi croitoreasa. Dnă Barlow, 
aplicaţi măsurile pe tipar! 

Era lividă. 

Apoi trebui să se pună pe treabă, cât mai 
repede posibil, să croiască, să asambleze, să 
coasă... fără să piardă ceasul din ochi. 

La prima probă, câinele albastru se plânse că o 
pensă îl deranja „sub axila dreaptă“. Se trecu la 
retuşuri. Imediat ce fu din nou îmbrăcat, animalul 
începu să păşească mărunt în faţa oglinzii pe care 
Peggy Sue i-o pusese la dispoziţie şi la care nimeni 
în afară de ea nu se gândise. 

Era o problemă cu cravata. Atârna până la 
pământ. Câinele era foarte contrariat. Ar fi vrut să se 
aşeze pe cămaşă la fel cum face cravata oamenilor. 

Văzându-l cum se răsuceşte în oglindă, Peggy 
nu ştia ce simţea mai degrabă: milă sau dezgust. În 
costumul lui de oraş, adaptat la structura lui, animalul 
era grotesc şi totodată jalnic. Îţi venea să râzi... dar şi 


să plângi. 


Câinele ezită. Costumul îi plăcea, dar problema 
cu cravata îl obseda. Dra Longfellow, cu voce egală, 
propuse să i-o coasă sub burtă, de-a lungul cămăşii. 
Şmecheria îl contrarie iarăşi pe animal. 

— O să trebuiască să învăţ să umblu pe labele 
din spate, spuse el. Cu siguranţă că din cauza asta a 
încetat rasa umană să mai meargă în patru labe: ca 

să cadă cravata cum trebuie. Presupun că trebuie să 
trec şi prin asta, dacă vreau să devin un gentleman. 


În cele din urmă, după multe tergiversări, 
câinele se declară mulţumit. Plecă anunțând c-o să 
se-ntoarcă în zori, ca să-şi încerce pălăria. 

Cum ajunse la uşă, dra Longfellow izbucni în 
hohote de plâns. 

uţin înainte de răsărit, Seth Brunch 
declară: 

— N-or să se oprească aici, pregătiţi-vă de mai 
rău. În fiecare zi, o să-şi etaleze noi capricii. Nu 
pricepeţi că trebuie să fie omorâte înainte de a fi prea 
târziu? 

Strigăte îngrozite răsunară în cele patru colţuri 
ale sălii. Nu voiau să fie complici la urzelile subver- 
sive ale profesorului de matematică. Îşi dădea seama 
ce spunea? Mai mult, câinele albastru poate că în 
acest moment sonda spiritele... 


Pălăria era gata. Foarte mică, făcută dintr-o 
stofă ecosez, avea ceva ciudat cu cele două găuri 
făcute de o parte şi de alta, ca să treacă urechile. 

Când câinele albastru se prezentă, toată lumea 
îşi tinu respiraţia. O să fie pe gustul lui? O s-o sfâşie 
cu dinţii? 

Din fericire, lucrurile se terminară cu bine, iar 
animalul se contemplă în oglindă, luând diferite 

poziţii, înclinând capul când la dreapta, când la 
stânga. 

— Tovarăşii mei au fost foarte entuziasmați de 
costumul meu, anunţă el. Toţi vor unul la fel. 


leşi spunând această ultimă perfidie. Şi n-aveai 
decât să i te supui. 


Abia plecase, când o vacă se prezentă, apoi o 
alta... şi atelierul de croitorie, vrând-nevrând, trebui 
să-şi reia munca. 

Peggy Sue simţea gândurile animalelor zgâriin- 
du-i spiritul de fiecare dată când cercetau sala. 

„Ne detestă, constată ea. Sunt pline de ură faţă 
de oameni. La prima abatere, n-or să ezite să ne facă 
rău.“ 

Lucrul nu întârzie să se-ntâmple. Dudley, care 
se clătina de oboseală, făcu o mişcare greşită. Sulul 
de stofă pe care-l căra pe umeri îi scăpă şi lovi pe 
spinare o vacă, chiar în timpul probei. Imediat, se 
îndoi de spate, cu mâinile strânse pe burtă. O 
secundă după, căzu la pământ, gemând. Peggy 
alergă spre el. 

— O lovitură cu cornul..., se bâlbâi băiatul. Mi-a 
dat cu cornul o lovitură în burtă... Priveşte... Ooh! 
Cred că sângerez... 

— Nu te-a atins, îi şopti adolescenta. Linişteşte-te. 
Nu-i decât o iluzie mentală. Sunt capabile să 

acţioneze asupra nervilor noştri ca să producă dureri 
în corp. În locul unde vor ele. 

Îi ridică braţele lui Dudley, îi ridică T-shirtul... 
Burta băiatului era intactă. 

— Dar am simţit cum cornul îmi sfâşie pielea! se 
lamentă Dudley. 

— Asta-i ce-a vrut să te facă să crezi, murmură 
Peggy. Adună-te! Sau corpul tău singur se va 
convinge şi o să-nceapă să sângereze... iar tu o să 
mori de-o rană imaginară. 

Nu ştia cum să-şi ajute prietenul să-şi vină în 
fire. Furia vacii plutea în atmosferă, bâzâind ca o 
enormă viespe. Peggy se gândi că şi cel mai bun 
matador s-ar fi găsit în defensivă în faţa unui taur 
telepat. Se strădui să-şi golească mintea, ca să nu 
devină ţinta rumegătoarei răzbunătoare, pe spatele 
căreia dra Longfellow încerca să coasă o jiletcă de 
tweed sintetic. 

Animalul era neîncrezător, mirosea fiecare 
piesă de stofă, ca să se asigure că nu conţinea deloc 
fibre de origine animală. 

Dra Longfellow şi dna Barlow erau torturate (Ce 
faci cu ugerele? Trebuie ascunse într-un buzunar cu 
nasturi sau lăsate la vedere?). Vaca, spre deosebire 
de câinele albastru, nu stăpânea bine limbajul oame- 
nilor. Se exprima prin puseuri bruşte, emoţionale, care 
loveau creierul oamenilor aflaţi în apropiere. Când o 

propoziţie o contraria, reacţiona printr-o undă de 
greață, care deja o obligase pe dra Longfellow să 
alerge de două ori la toaletă, ca să verse bilă. 

— Te simţi mai bine? îl întrebă Peggy Sue pe 
Dudley. 

— Da, mormăi băiatul, ridicându-se. Merge, 
lasă-mă în pace. 

Îi era ruşine că se dăduse în spectacol pentru o 
rană imaginară. Toţi băieţii erau aşa, se credeau 
obligaţi să facă pe durii. 


Dudley suporta greu atmosfera nebunească. 
Lovitura de corn telepatică fusese într-un fel picătura 
care umpluse paharul. În seara următoare, o anunţă 
pe Peggy că intenţiona să fugă împreună cu Mike. 
Fata încercă să-l facă să-şi schimbe hotărârea. 

— Părinţii noştri au capitulat, mormăi băiatul. Le 
e prea frică pentru a se revolta, dar nu suntem 
obligaţi să facem ca ei. O să plec cu Mike. O să ne 
strecurăm prin pădure. Apoi o să-l anunţăm pe şeriful 
din oraşul vecin. O să trimită armata şi totul o să 
reintre în normal. 

— Nu face asta, murmură adolescenta. N-or să 
te lase să scapi. Nu pot să-ţi explic, dar în pădure 
există ceva foarte periculos, care stă de pază. O să 
fii interceptat... şi omorât. Nu vreau să ţi se facă rău. 

— Nu se poate sta cu braţele încrucişate! bătu 
din picior Dudley. Trebuie reacţionat, Seth Brunch are 
dreptate. Animalele trebuie omorâte. E singurul mod 
de a scâpa. Poate ar trebui să-ncercăm să le otră- 
vim? Ştiu unde găsim şoricioaică, am lucrat vara 
trecută într-o fierărie. Se poate organiza un comando... 
Mike şi cu mine o să ne strecurâm în ferme ca să 
turnăm otrava în troacă. 

Deja era agitat. Ca toţi băieţii, visa s-ajungă 
erou. 

— Animalele nu sunt responsabile, încercă să-l 
facă să-nţeleagă Peggy Sue. O forță care ne 
depăşeşte le manipulează; o forţă foarte puternică. 
Acolo trebuie lovit, dar încă nu ştiu cum. Încă mai 
sper c-o să aflu. 

- Gândeşti prea mult, mormăi Dudley, ursuz. 
Trebuie acţionat. 

— Dar nu oricum. Nu poţi declanşa o represiune 
în masă, replică fata. 

— La fierărie, răspunse băiatul, există şi 
dinamită. O folosesc ca să scoată rădăcinile arborilor 
bătrâni. 

Continuând să discute, Peggy reuşi să-l con- 
vingă pe băiat să nu se lanseze într-o operaţiune 
hazardată, cu toate că bănuia că-i la capătul răbdării, 
clocotind de dorinţa să treacă la acţiune. 

Dudley plecă, Peggy Sue se întoarse la şcoală ca 
să facă un duş. Tocmai începuse să se săpunească, 


atunci când Invizibilul se materializă în cabină, chiar 
sub jetul de apă. Faţa lăptoasă era pe jumătate ieşită 
din plăcile de faianţă. Stătea acolo, ca o mască trans- 
lucidă agăţată de perete. Fata fu atât de surprinsă, că 
făcu un salt înapoi, alunecă pe dalele ude şi căzu pe 
spate. Primul reflex fu să sară să ia prosopul de baie 
ca să se acopere. 

Faţa translucidă rânji. Părea făcută din apă 
solidificată. 

— Ai văzut, spuse el. Acum este iminent. 

— Despre ce vorbeşti? mormăi Peggy, nemulţu- 
mită că se arâtase speriată. 

— Despre masacru, bineînţeles, ricană Transpa- 
rentul. Or să se omoare între ei, nu încape nici o 
îndoială. 

— Asta vă distrează, şuieră adolescenta. Să-i 
împingi pe oameni la capătul râbdărilor. 

— Da, admise creatura. Recunosc că-i nostim. 
Îmi imaginez destul de bine ce-o să se-ntâmple. Seth 
Brunch o să-ncerce ceva... o operaţiune de comando. 
Într-o noapte, o să-ncerce să lichideze animalele. 
Efectul surpriză o să-l ajute să reuşească, măcar în 
parte, dar animalele or să riposteze imediat şi or să 
facă să sară în aer creierul oamenilor prin puterea 
undelor mentale. O să fie un carnaj de toată frumu- 
sețea. Imediat apoi, o să facem să dispară soarele 
albastru şi o să restabilim comunicațiile. Când o 

s-apară poliţia, o să găsească zeci de animale ucise 
şi oameni, cu sutele, morţi de congestie cerebrală. 
Supraviețuitorii, cu minţile rătăcite, or să se-ncăpăţâ- 
neze să vorbească despre poveşti cu animale 
telepate... Cine o să-i creadă? Odată soarele dispă- 
rut, ştiinţa acumulată o să se şteargă imediat din 
capul animalelor. N-o să mai rămână decât un teribil 
mister — unul în plus! — despre care ziariştii or să scrie 
articole, unele mai idioate ca altele. 

— Eşti prea sigur pe tine! rosti adolescenta. 
Poate nu ştii, dar nu mi-am spus ultimul cuvânt. 

Zâmbetul Invizibilului se lăţi. 

— N-o să reuşeşti să schimbi lucrurile, spuse 
creatura. Cred c-o să fii prima căreia câinele albastru 
o să-i facă să-i sară creierul în aer. 

— Şterge-o! ţipă Peggy Sue. 

Faţa translucidă se cufundă în plăcile de 
ceramică şi dispăru. 


Câteva zile mai târziu, într-o după-amiază 
fierbinte, Dudley se strecură în dormitor când toată 
lumea dormea în paturile de campanie, ameţită de 
atmosfera de etuvă care plutea sub acoperişul de 
bitum al şcolii. Se aplecă asupra lui Peggy Sue şi o 
bătu pe umăr. Fata, care era pe cale să aţipească, 
tresări. 

— Şşt! şopti băiatul, punându-i mâna la gură. Nu 
spune nimic, urmează-mă. 

Fata se supuse. Cei doi adolescenţi ieşiră din 
sală, străduindu-se să nu-i trezească pe adulţi. În 
momentul când ajunseră la uşa care dădea spre 
strada principală, Dudley îi întinse lui Peggy o 
pereche de ochelari de soare cu lentile negre, groase. 

— Uite, spuse el, pune-ţi ăştia. Soarele este atât 
de puternic, încât lumina lui schimbă culoarea ochilor 
tuturor celor care se plimbă în plină zi. Dacă irişii ţi se 
fac indigo, şeriful o să ştie c-ai ieşit ilegal. 

Peggy Sue îşi puse ochelarii negri pe nas, 
deasupra ochelarilor de mioapă. Nu era comod şi nu 
vedea nimic, dar Dudley o luase de mână şi ea 
fusese tulburată de atingere. Era pentru prima oară 
când băiatul îşi permitea un asemenea gest cu ea. 
Bătăile inimii i se acceleraseră. Avea o slăbiciune 
pentru Dudley. 

Imediat cum ajunseră afară, lumina îi răni. 
Reflexele trimise de obiectele metalice păreau limbi 
de foc. Băiatul scoase o altă pereche de ochelari 
negri şi se grăbi să-i folosească. 

— Bagă-ţi mâinile în buzunare, murmură el, dacă 
nu, or să se albăstrească înainte s-ajungem la capătul 
străzii. 

Mergeau pe lângă fațadele clădirilor din oraşul 
mort. Obloanele erau trase, storurile lăsate. 

— Unde mă duci? întrebă Peggy Sue. 

— Ti-am spus ieri! Sunt hotărât să reacţionez, îi 
explică Dudley (emotia îl făcea să mănânce silabele). 
Nu mai puteam. Am... am organizat ceva. Dar nu 
vreau s-o fac fără tine. Eşti prietena mea, înainte de 
orice. 

— Al dreptate, aprobă fata, cu inima plină de 
entuziasm. Este adevărat că nu putem sta cu braţele 
încrucişate. Sunt la fel ca tine, turbez că nu găsesc 
soluţia. 

Am soluţia, murmură Dudley. O să vezi. 

Gâfâia, iar lui Peggy nu-i era greu să-şi dea 
seama că era, în acelaşi timp, nerâbdător şi neliniştit. 

Ajunseră în curtea unei case abandonate. Acolo 
se înălța un dispozitiv bizar. Fata observă că era 
vorba de o rachetă fixată pe o rampă de lansare. O 
rachetă de un metru cincizeci înălţime, care părea să 
fie foarte asemănătoare cu una adevărată. 

— Ce-i asta? se-ngrijoră ea. 

— Am recuperat-o de la colegiu, explică Dudley. 
Seth Brunch ne-a învăţat s-o facem în timpul 
lucrărilor aplicate de aeronautică... Normal, trebuia 
lansată de 4 iulie. 

— Şi funcţionează? 

— Bineînţeles. Ca una adevărată, numai că nu 
poate ajunge foarte sus. 

Peggy Sue observă şerpuind pe jos un cablu, 
care lega racheta de o cutie de detonare. 


Dudley îngenunche şi o luă de mână. 

— Îți aminteşti, spuse el, apropiindu-şi gura de 
urechea ei, ţi-am povestit c-am lucrat anul trecut la un 
magazin... 

— Da, şi? 

— Păi am luat dinamita din rezervă. Şi-am 
umplut racheta. Am transformat-o în bombă zbură- 
toare. O s-o expediem în soarele albastru, ca să-l 
facem să explodeze. 

Peggy simţi în palme furnicături de nerăbdare. 

— E o idee formidabilă! spuse ea. De ce nu 
ne-am gândit la ea mai devreme? 

— Ştiam c-o să-ţi placă! exultă Dudley. O altă 
fată ar fi fugit îngrozită țipând, dar tu eşti altfel... da, 
altfel. La început asta sperie puţin, sigur, dar după o 
clipă îţi dai seama că face parte din... farmecul tău. 

Adolescenta simţi cum roşeşte. Întotdeauna 
visase ca un băiat atât de drăguţ ca Dudley să-i 
spună astfel de lucruri. De la o vreme începuse să 
creadă că n-o să se-ntâmple niciodată. 

— Am calculat totul, preciză băiatul. Traiectoria, 
azimutul, totul. Taica Brunch ne-a învăţat cum se 
face. Imediat ce-o s-apeşi pe butonul ăsta, racheta o 
să zboare spre soarele albastru şi o să-l facă să 
explodeze ca un balon. 

Apucase detonatorul. 

— În cinstea ta, spuse el, înclinându-se. Eu o să 
număr invers şi tu apeşi... 

Acum stătea foarte aproape de Peggy Sue, iar 
fata simţi cum i se-nvârteşte capul. 

„O să mă sărute, gândi ea, în timp ce fericirea 
amestecată cu teamă punea stăpânire pe ea. O să... 
mă sărute.* 

Băiatul se aplecă spre ea şi gura i se lipi de cea 
a lui Peggy. Avea un gust dulce. Adolescenta încercă 
să nu lase să se vadă că tremura. Nu voia să pară 
bleagă. Trei secunde nu ştiu unde se afla, apoi 
Dudley se-ndreptă şi, ca să-şi ascundă stânjeneala, îi 
puse detonatorul în mâini. 

— Haide, spuse el, să-i dăm drumul. După asta, 
o să fim eroi, tu şi cu mine, pentru totdeauna. N-o să 
ne despărţim niciodată. O asemenea faptă e mai 
sfântă decât căsătoria! 

Peggy trebuia să pună în funcţiune cutia 
detonatoare. Ochelarii negri o deranjau şi se deba- 
rasă de ei. 

— 10... 9... 8..., număra Dudley. 

Ea abia îl auzea. l-ar fi plăcut să se ghemuiască 
la pieptul lui încă puţin. Dar, într-adevăr, era un moment 
formidabil! O să salveze Point Bluff împreună! 

Cuprinsă de exaltarea care o făcea să se 
sufoce, căută privirea băiatului. El se strâmbă. 

— 7... 8..., continuă el. 

Peggy Sue ar fi vrut să apese amândoi în 
acelaşi timp pe butonul roşu. Era gata să-i spună, dar 
el se mai strâmbă o dată, ca şi cum îi era rău. 

— 5... 4..., mormăi el cu greutate. 

În aer plutea un miros ciudat. Un miros de bom- 
boane gumate arse. Adolescenta se grăbi să pună jos 
detonatorul. Începea să-nţeleagă... să-nțfeleagă totul. 

Dintr-o mişcare, făcu să zboare ochelarii negri 
ai băiatului. 

— Nu eşti Dudley, îi aruncă ea vorbele în faţă. 
Mirosul te-a trădat. Cum am pus ochii pe tine, ai şi 
început să te prăjeşti, nu-i aşa? 

Alergă spre rachetă şi o răsturnă. Fuselajul 
suna dogit, era gol, fără motor sau încărcătură explo- 
zivă. Nu era decât o păcăleală. Un simplu tub dotat 
cu aripi. 

Atunci apucă de firul detonator şi trase de el. Se 
pierdea în pământ, chiar sub racheta falsă. Peggy 
Sue îngenunche ca să găsească şi cutia cu dinamită. 
Era îngropată superficial, chiar în locul unde îngenun- 
chease ea o clipă mai devreme. 

— Asta voiai, nu? spuse ea. Să mă faci să 
explodez crezând că lansez racheta? 

Culoarea dispăru de pe faţa lui Dudley. Părul, 
ochii i se făcură de un alb lăptos. Chiar şi hainele 
căpătaseră consistenţa iaurtului. 

— Eşti un Invizibil, murmură Peggy, încercând 
să-şi stăpânească un hohot de plâns care făcea să-i 
tremure vocea. 

— Bună punere în scenă, rânji creatura. Nu te 
putem omori, este adevărat, pentru că te apără ceva 

care ne depăşeşte..., dar nu ne este interzis să-ţi 
regizăm suicidul! 

— De-asta voiai să apăs singură pe buton! 

— Evident! 

— Rostul ochelarilor negri era să slăbească săge- 
tile ochilor mei. Să... sărutul ca să-mi întunece mintea. 

— Bine gândit, nu-i aşa? 

Spectrul era pe cale să se descompună. Nu-şi 
mai dădea osteneala să semene cu Dudley. 

— N-a lipsit decât un milimetru! urlă el, începând 
să se cufunde în pământ. Ce ţi-a trebuit să-ţi scoţi 
ochelarii ăia? 

— Spune-le şi celorlalţi! şuieră Peggy Sue. Nu 
sunt chiar aşa de uşor de omorât cum vă imaginaţi voi. 

- Într-o zi, tot o s-o facem, îi aruncă fantoma 
înainte de a dispărea definitiv. Nu-i decât o chestiune 
de timp. 

— Mai devreme sau mai târziu, tot o să găsesc 
modalitatea să vă-nving! strigă fata. Nu vindeţi pielea 
ursului din pădure înainte de a-l ucide, nu sunt chiar 
aşa dezarmată pe cât vă imaginati! 

Realizând că vorbea absolut singură, smulse 
firul detonatorului. Transparentul spusese adevărul, 
un milimetru mai lipsea. Dac-ar fi apăsat butonul 
roşu, dinamita pe care stătea îngenuncheată ar fi 
explodat fără ştirea ei... pulverizând-o înainte ca ea 
să-şi fi dat seama. Trecuse pe lângă o catastrofă. 

Trebui să se lipească de perete, atât de tare îi 
tremurau picioarele. Dar mai mult decât de teamă, 
suferea din cauza sărutului fals al lui Dudley. 

„Dacă Invizibilii încearcă să mă suprime în mod 
indirect, este pentru că se tem de mine, gândi ea, 
părăsind casa abandonată. Este singurul lucru pozitiv 
din această aventură.“ 


Folosiră până la ultima bucăţică de stofă ca să-m- 
brace animalele din Point Bluff. Sarcina îndeplinită, 
„noii cetăţeni“ observară că nu era chiar uşor de trăit 
înţoliţi aşa. Ăsta fu motivul pentru care câinele 
albastru îşi făcu apariţia chiar în mijlocul unui consiliu 
municipal, cu pălăria într-o parte şi costumul şifonat. 

— N-aveam mâini, intră el direct în subiect, fără 
nici o introducere. Nasturii, fermoarele ne pun 
probleme de nerezolvat. Nu suntem maimuțe. Nu 
vrem s-ajungem de râsul oamenilor, trebuie să 
rămânem corect îmbrăcaţi, iar pentru asta avem 
nevoie de valeti. 

— Ce? se sufocă primarul. 

— Trebuie să-mi dovedesc puterile emisiilor men- 
tale ca să mă fac mai bine înţeles? susură câinele. 

— N... nu! se bâlbâiră consilierii municipali 
aşezaţi în jurul mesei. 

— Ne trebuiesc servitori, repetă câinele albastru. 
Valeţi care să ne-mbrace şi să aibă grijă de 
garderoba noastră. Valeţi cu mâini, degete... asta 
este ceea ce ne lipseşte. Cred că, dacă omul s-a 
născut în felul ăsta, este ca să-l servească pe 
animal... şi nu invers. Faptul că animalele sunt lipsite 
de mâini dovedeşte, după mine, că nu sunt făcute să 
muncească; dimpotrivă, este rostul rasei umane. A 
venit, deci, vremea să se restabilească ordinea 
lucrurilor, aşa cum a vrut-o natura. 

— Şi cine vor fi valeţii stia? întrebă timid primarul. 

— Fraţii mei or s-aleagă pe cine vor, răspunse 
câinele albastru. În ce mă priveşte, o vreau pe Peggy 
Sue Fairway. Să i se dea o trusă de croitorie, un fier 
de călcat şi să vină cu mine. Începând din acest 
moment, este servitoarea mea. 


Urmară şi alte numiri. Dudley deveni servitorul 
vacii care-i dăduse o lovitură de corn telepatică în 
seara primei probe. Această ştire îl nelinişti, dar se 
strădui să n-o arate. 

Peggy Sue încerca o anume stânjeneală în 
prezenţa băiatului, pentru că nu se putea împiedica 
să nu se gândească la sărutul pe care i-l dăduse 
sosia lui Dudley. 

— Ţi-e frică? se arătă ea îngrijorată. 

Se pregătea să adune în rucsac instrumentele 
necesare sarcinii ei: fierul de călcat, trusa de 

croitorie, dar şi un pieptăn, o perie, soluţie pentru 
pete, sodă şi cârlige de rufe. 

— Nu ştiu, mormăi băiatul, evitându-i privirea. 
Cred că vaca asta mizerabilă îmi vrea moartea şi că-i 
hotărâtă să mă jupoaie de viu. E o poveste nebu- 
nească. Ce-o să fiu pus să fac odată ajuns acolo... în 
staulul ei? 

— Să ai grijă de garderoba ei, murmură Peggy. 
Să-i calci hainele, s-o îmbraci, să-i coşi nasturii. 

— Şi dacă n-o să fie mulţumită, o să mă-mpungă 
din nou? 

— E posibil. 

Băiatul se agită. Părea gata să facă o prostie. 
Lui Peggy Sue îi fu teamă să n-o ia la fugă şi să fie 
tentat să traverseze pădurea. 

— Este... este, efectiv, umilitor! mormăi el, mai 
ales pentru un băiat. 

— Ah! replică adolescenta, de ce crezi că mă 
umple de fericire să mă duc să am grijă de ţoalele 
unei jăvruţe oribile, care a prins momentul şi poate 
face să-mi explodeze capul în orice clipă? Chiar crezi 
că fetele se nasc cu un fier de călcat într-o mână şi 
cu un ac de cusut în alta? 

Terminară prin a se certa. În realitate, le era 
frică amândurora. 

„Poate este pentru ultima oară când îl văd, 
gândi Peggy. Dacă se-ntâmplă asta? Vaca o să-i 

aplice asemenea torturi telepatice, c-o să moară ca 
un matador în arenă.“ 

Ar fi vrut ca Dudley s-o ia în braţe şi să-i dea un 
sărut (ca altădată), dar el nu se urni să facă primul 
pas. Cei doi adolescenţi se despărţiră strângându-şi 
prosteşte mâna. 


16 


Pad 
[ n dimineaţa plecării, mami şi Julia o însoţiră 


pe Peggy până la uşa fostei şcoli, copleşind-o 
cu sfaturi. Fata suportă acest potop de recomandări 
fără să scoată un cuvânt. 

„S-ar zice că intru în serviciul reginei Angliei“, 
gândi ea, zâmbind trist. 

— De fapt, trebuie să vezi latura bună a lucru- 
rilor, îi şopti Julia. O să fii bine plasată. El este şeful 
peste Point Bluff, de fapt. Dacă ştii să te faci apre- 
ciată, vei putea obţine tot ce vrei. Eu n-aş ezita. 

— Spui prostii, suspină Peggy, depărtându-se de 
sora mai mare. 

— Absolut deloc! protestă aceasta. Câinele 
albastru este ca un rege acum, deci are puterea să-ţi 
ofere o slujbă, recompense. O fată mai isteaţă ar 
profita, bineînţeles, dar tu eşti aşa de fraieră... 

Se despărţiră cu aceste drăgălăşenii. Peggy se 
duse să se-ntâlnească în piaţa primăriei cu persoanele 
strânse pentru „serviciile casnice“. Îl regăsi acolo pe 

Dudley, dar şi pe alţi colegi. Aveau o figură jalnică. 
Chiar şi băieţii, întotdeauna în goană după lăudă- 
roşenii, acum tăceau. 

Tuturor le era frică. 

„S-ar zice că plecăm la război“, gândi Peggy 
Sue. 

Aşteptară destul de mult până când animalele — 
noii lor stăpâni — veniră după ei. Adolescenţilor nu le 
trebui prea mult timp ca să priceapă că voiau să-i 
umilească. În fine, câinele albastru se prezentă, cu 
pălăria pe-o parte, cu costumul şifonat, târându-şi 
cravata prin praf. Oferea tabloul demn de milă al unui 
câine de circ deghizat pentru un număr jalnic. Peggy, 
care până atunci îşi păstrase controlul nervilor, se 
simţi copleşită de o panică bruscă. Atunci căută privi- 
rea lui Dudley, dar băiatul era livid, înţepenit de frică. 
Picături de transpiraţie îi umpleau fruntea. Ar fi vrut 
să-l ajute, să-l încurajeze. Nu ştia cum, pentru că şi 
ea era copleşită de îngrijorare. 

— Să mergem! mârâi câinele albastru, să nu mai 
întârziem. Era vremea să apari, am enorme probleme 
ca să mă instalez şi să mă îmbrac. Ca să nu-mi pierd 
pălăria, trebuie să dorm ţinându-mi capul drept, ceea 
ce este foarte incomod şi-mi dă teribile dureri 
cervicale. Trebuie să-ndrepţi toate astea tu! 

Gândurile lui care tremurau de enervare zgâriau 
spiritul fetei. 

În cele din urmă, ajunseră în faţa unei case 
frumoase în stil colonial, unde locuise până de 
curând notarul din Point Bluff. 

— Am rechiziţionat-o, anunţă câinele albastru. 
Foştii locatari trăiesc acum în cabana grădinarului, 
este suficient pentru ei. Puţină umilinţă o să le facă 
bine. 

Peggy Sue îşi dădu atunci seama că mizerabila 
jăvruţă se aciuase în fosta locuinţă a unui şef şi 
intenţiona s-o transforme după propriile capricii. 

— În primul rând, e scara asta, decretă el. 
Treptele sunt prea înalte şi îmi obosesc labele. Va 
trebui să mă porţi până în apartamentele mele. Nu ca 
pe un balot de rufe murdare, ci cu respect. 


În ora care urmă, fata descoperi în ce lux 
zdrobitor trăia câinele albastru. Se plimba prin 
camerele imense cu o plăcere evidentă. În scurtă 
vreme, făcuse multe pagube, pentru că-i era aproape 
imposibil să se descurce singur. 

— Mai întâi, trebuie să te ocupi de costumul 
meu! porunci el. Să-l cureţi, să-l calci. Apoi, o să-mi 
faci o baie cu uleiuri parfumate şi o să mă perii. 

— Celelalte animale s-au aşezat şi ele în casele 
oamenilor? se nelinişti adolescenta. 

— Nu, spuse interlocutorul ei, cu condescen- 
denţă. Printre ei se află incorigibili care vor vrea 

mereu să trăiască într-un staul. Asta-i priveşte. Nu-i 
cazul meu. Dar este evident că nu mă voi supune 
constrângerilor impuse de locuinţa asta, ea va trebui 
să se adapteze după mine. 

— În ce fel? 

— Totul e prea mare. Va trebui ca mobilele să fie 
aduse la dimensiunile mele, fabricând altele. Nu 
vreau să sar ca să mă instalez într-un scaun. 

„Vrea să i se construiască o casă de păpuşi!, 
gândi Peggy, uitând că animalul putea să-i citească 
gândurile. 

— Aşa este, confirmă câinele albastru. Vreau ca 
totul să fie pe măsura mea... şi, deci, prea mic pentru 
tine! O să mă slujeşti deplasându-te în genunchi, 
pentru că-i odios să fii dominat de cineva prea înalt. 
Toţi oamenii care trec pragul acestei case trebuie 
să-ngenuncheze şi să mi se prezinte în această 
postură. De altfel, o să faci bine să-ncepi imediat, ca 
să te obişnuieşti. Se pare că la început este dureros, 
dar, după câteva luni, te mai obişnuieşti. 

Continuară vizitarea casei. Câinele dezgropase 
oasele din grădină ca să le ascundă în supierele de 
porțelan care tronau pe bufet. Cu ocazia asta, 
spărsese mai multe. 

Peggy Sue trebui să se grăbească să intre în 
serviciu. În genunchi, trecu la curăţarea costumului, a 
cravatei, îl spălă şi îl uscă pe noul ei stăpân, apoi îl 

instală într-un fotoliu, înfăşurat într-un halat de baie 
de zece ori mai mare ca el. 

— Intenţionez să-nvăţ să fumez trabuc, anunţă 
animalul. Întotdeauna am văzut că oamenii importanţi 
din Point Bluff fac asta. Cum n-am mâini, va trebui să 
m-ajuţi. O să stai lângă mine şi-o să-mi întinzi trabu- 
cul, ca să trag câte un fum. 


Îşi petrecu restul zilei delirând în felul ăsta, 
înşirând decizii pe care intenţiona să le ia. Pe fată o 
dureau deja genunchii. Îi intraseră trei aşchii în piele. 

Se gândi la Dudley şi se-ntrebă cum se 
petreceau lucrurile pentru băiat. Câinele îi surprinse 
gândurile. 

— Nu mă asculţi! şuieră el. lubitul tău lucrează 
pentru Melinda, o vacă Holstein mai degrabă 
arțăgoasă. L-a cerut ca să-şi calmeze nervii pe el. 
Detestă oamenii, iar Dudley al tău nu i-a acordat 
atenţie când a fost la probă. E sigur că n-o s-o ducă 
prea bine. Nu toate animalele sunt ca mine, creaturi 
cultivate. Sunt multe care refuză rafinamentele 
societăţii umane. Porcii, de exemplu, s-au instalat la 
un mare hotel, dar au cerut să li se umple căzile cu 
noroi şi bălegar de la fostele „locuinţe“. Şi au pus să 
fie serviţi cu găleți de coji de zarzavat, în veselă de 
porțelan pictat. Nu se mai schimbă! 

Se strâmbă de râs. 

Când Peggy, din nebăgare de seamă, comise 
greşeala de a se ridica, îi expedie în mijlocul capului 
o undă cerebrală care o făcu să se-ndoaie. 

— Vezi! triumfă el, mobila asta nu-i funcţională, 
trebuie să fie mult mai mică. Asta ar trebui să-ţi 
convină, fetele au obiceiul să se joace cu păpuşile, 
de-asta sunt cele mai bune servitoare. 

Se distra s-o provoace, dar Peggy Sue nu căzu 
în capcană şi reuşi să-şi ascundă reacţiile. Fredona 
ceva în minte. 

Trebui să prepare masa din cutiile de mâncare 
îngrămădite cu sutele în dulapuri. Îşi imagină cum 
câinele albastru îi pusese pe foştii ocupanţi ai 
locuinţei să le transporte până aici. Erau toate din 
peşte. Peggy presupuse că această infimă subtilitate 
îi permitea câinelui albastru să aibă conştiinţa 
împăcată. 

— Ce-o să mai mănânci când n-o să mai fie 
conserve? îl întrebă ea. Ai pus să fie aruncate toate 
rezervele de carne din supermarket. Vacile, caii vor 
continua să rumege iarbă, dar tu? Şi pisicile, vulpile, 
lincşii din pădure... ce-o să faceţi? 

Câinele albastru îi aruncă o privire care-i 
displăcu. Simţi cum îi scârţâie în minte o undă de 
răutate. 

— Când n-o să mai fie conserve, spuse animalul, 
o să mâncăm carne de om... aşa o să rămânem 

credincioşi jurământului nostru de a nu ne devora 
între noi. Animalul nu trebuie să aducă prejudicii altui 
animal, este prima regulă pe care am enunţat-o, şi o 
să veghez ca ea să fie respectată. 

— O să mâncaţi carne de om? se înecă Peggy. 

— De ce nu? mârâi câinele albastru. Milenii de-a 
rândul, oamenii s-au hrănit cu carne de animale! 

— O să ne omorâţi? se bâlbâi fata. 

— Nu obligatoriu, spuse câinele. Cred că în scurt 
timp or să fie destule cadavre ca să se sature 
animalele carnivore din Point Bluff. 

— Ce vrei să spui? 

— Ştii prea bine. Adulții din rasa ta sunt proşti. Or 
să-ncerce să se revolte ca să preia puterea. Chiar în 
acest moment, Seth Brunch complotează în fundul 
garajului său. Îl lăsăm s-o facă, pentru că, de fapt, nu 
poate întreprinde nimic împotriva noastră. Când el şi 
ai lui or să treacă la atac, o să-i omorâm trăsnindu-i 
cu unde cerebrale. Creierul lor va exploda şi or să 
moară. 

— lar atunci o să-i mâncaţi, încheie Peggy Sue, 
cu un frison. 

— Există vreun mijloc să facem altfel? întrebă 
câinele. Ne ajută să supravieţuim. 

Se opriră aici, dar de-atunci îngrijorarea n-o 
părăsi pe fată. Ar fi vrut să-l prevină pe profesorul de 
matematică de ameninţarea care plana asupra lui. 

Dar nu-şi făcea nici o iluzie: orice-ar fi spus, n-ar fi 
ascultat-o. 

Ca să-şi amăgească neliniştea, desprinse 
cravata câinelui albastru şi o călcă. 

— Nu mai pot continua s-o port cusută de 
cămaşă, înseamnă să trişez. Pentru că atârnă, trebuie 
să învăţ să merg pe labele din spate... câinii de la circ 
o fac, o să reuşesc şi eu, o să mă ajuţi, dar dacă o să 
spui cuiva, o să te omor imediat. 


Pe seară, când fata împăturea hainele într-un 
şifonier, surprinse maimuţărelile câinelui albastru. În 
faţa marii oglinzi din camera lui, sălta, se cambra, 
mergea ţanţoş, încercând cu disperare să se ţină în 
echilibru pe labele din spate. Era ceva sfâşietor în 
gesturile lui şi Peggy Sue, cu toate că-i era teamă de 
el, simţi lacrimile cum îi umezeau ochii. Dădu înapoi. 
Câinele albastru, dacă i-ar fi surprins privirea, ar fi 
pedepsit-o. 


În fine, veni noaptea. Fata era epuizată şi 
genunchii o dureau. Cum căsca întruna, câinele 
albastru o întrebă dacă vrea să se culce. Ea aprobă. 

— Vino, îi porunci el, o să-ţi arăt apartamentele 
tale. 

Lui Peggy Sue nu-i plăcu deloc tonul bucuros al 
vocii lui, crezu că descoperă în el anunţul unei farse 
urâte. 

Noul ei „şef“ cobori scara şi ieşi pe trotuarul cu 
coloane al marii locuinţe. De acolo, sări în grădină şi 
se îndepărtă printre straturile de flori. Se opri în faţa 
unei forme întunecate şi întoarse capul ca s-o: 
privească pe fată în ochi. 

— lată, anunţă el, este fosta casă a câinelui fami- 
liei. Trăia aici înainte de a ne recâştiga demnitatea. 

Lui Peggy îi fu greu să-şi ascundă surpriza. Era 
o cuşcă. O cuşcă mare, în care trebuia să intre în patru 
labe, dacă voia să se adăpostească de frigul nopții. 

— Cred că-i bine că ne-am schimbat rolurile, 
rânji câinele albastru. Asta e o experienţă care te va 
îmbogăţi şi care-ţi va forma caracterul şi te va face să 
te gândeşti la vechiul adagiu: Nu face altuia etc. Cum 
nu sunt chiar rău, n-o să-ţi cer să stai de pază... nici 
să latri. 

Se-ndepărtă, ţopăind. Totuşi, înainte de a trece 
pragul locuinţei, îşi făcu timp să arunce o ultimă 
săgeată: 

— Nu uita de micul dejun! îi strigă el. Visez de 
atâta vreme să fiu servit la pat... 

Peggy Sue rămase singură în faţa cuştii. Fu pe 
punctul de a se-ntoarce la şcoală, abandonându-l pe 
câinele albastru şi dorinţele lui nebuneşti de mărire, 
dar prudenţa o împiedică. 

„Nu aşteaptă decât asta ca să mă pedep- 
sească, gândi ea. Este o capcană, o provocare.“ 

Decise să nu intre în jocul lui şi să accepte 
provocarea. Îngenunchind, se strecură în cuşcă, 
unde înainte trăise un dog german de talie mare. 
Strâmbă din nas. Mirosea... a câine. Se putea crede 
în cuşca unui animal, la zoo. 

„O să mă obişnuiesc, îşi spuse ea. În zece 
minute n-o să mai simt nici cel mai mic miros, 
întotdeauna se întâmplă aşa.“ 

Se-ntinse pe stratul de paie, cu genunchii 
strânşi la piept. Poziţia se dovedi incomodă, dar 
n-avea cum s-o schimbe. 

„Încetează să te plângi, gândi ea. Măcar câinele 
albastru nu ţi-a făcut rău. Bietul Dudley, fără îndoială, 
nu poate spune asta.“ 

Spera din tot sufletul că vaca ursuză în serviciul 
căreia băiatul intrase nu-l rânise. 

Era atât de obosită, încât adormi foarte repede. 

Pad 
n zilele următoare, condiţiile de muncă ale lui 


Peggy Sue nu se îmbunătăţiră. Trebuia să se 
scoale foarte devreme, cum cântau cocoşii... (care 
acum îşi lansau celebrul cântec în mod telepatic, 
ceea ce le dădea celor care dormeau senzaţia că 
erau electrocutaţi!) Trebuia să prepare masa pentru 
câinele albastru, sarcină care consta în a arunca 
grămadă, în porţelanuri delicate, pateul de la 
supermarket. Maidanezul se căţăra pe un scaun ca 
să mănânce dintr-o farfurie aşezată pe masa mare 
din sufrageria imensă. Apoi... cerea ceai, pe care 
Peggy i-l turna într-un bol. Apoi, voia să-i fie spălaţi 
dinţii, să i se facă duş, să fie parfumat. Visa în faţa 
trusei de ras a fostului proprietar al locului. Peggy 
Sue ghicea că i-ar fi plăcut la nebunie să-şi întindă pe 
bot crema de ras. 


Cum avu o clipă liberă, Peggy Sue se duse să 
facă o vizită familiei notarului, îngrămădită în cabana 

grădinarului. Descoperi patru creaturi tremurând. 
Soţia omului legii îi explică şoptind că soţul ei 
încercase să se revolte când câinele albastru se 
prezentase ca să confişte casa în numele Puterii 
Revoluţionare. Un potop de unde mentale imediat 
revărsate în creierul bărbatului îl făcuse aproape 
retardat. De atunci, se zbătea, prizonier al unei uimiri 
amnezice, fără să-şi recunoască soţia şi copiii. 


* 


Într-o dimineață, trezindu-se, Peggy Sue 
observă că ochelarii nu mai „funcționează“. 

„Asta o să se-ntâmple de la o clipă la alta, o 
prevenise Azena, zâna cu părul roşu. Va fi semnul că 
cristalele extraterestre — din care sunt tăiate lentilele 
tale — încep să moară. Modificările pe care o să le 
vezi în acel moment or să-ți indice faptul că-i urgent 
să-ți schimbi ochelarii.“ 

În dimineața aia, ieşind din cuşca unde o 
instalase câinele albastru, fata realiză că vedea în 
interiorul lucrurilor, ca şi cum sticlele din fața ochilor 
ei funcționau ca un aparat de radioscopie. Astfel, 
femeia şi copiii notarului îi apăreau sub aspectul unei 
familii de schelete care cerceta vegetaţia din jur, în 
speranţa de a găsi ceva de mâncare. 

„La naiba! gândi Peggy. Nu putea să se-ntâmple 
altă dată, bineînțeles!“ 

Când privi în direcţia casei, aceasta se dovedi 
transparentă. Peggy Sue vedea acum prin pereți, 
mobile, corpuri... Zări scheletul câinelui albastru, care 
dormea în patul mare cu baldachin din camera 
stăpânului, şi se strâmbă. 

— La naiba, la naiba şi, încă o dată, la naiba! 
mormăi ea, scoțând ochelarii de pe nas. 

„Lupta din pădure i-a uzat înainte de vreme, 
gândi ea. Azena mi-a repetat-o adesea, nu rezistă 
decât un anumit număr de priviri ucigaşe, apoi se 
dereglează.“ 

Îşi apropie ochelarii de faţă ca să examineze 
cristalele. Crâpături minuscule le străbăteau. La atin- 
gere, sticlele păreau ciudat de elastice... aproape moi. 

— La naiba! repetă ea, furioasă şi neliniştită. 

Fără ochelari, trebuia să se mişte pe pipăite şi 
asta n-o încânta deloc. 

Decise să privească situaţia cu calm; de fapt, nu 
era imposibil ca fenomenul să dispară în orele care 
urmau. 

„Înainte ca cristalele să moară de tot, îi 
explicase Azena, îşi manifestă epuizarea prin crize 
spectaculoase şi trecătoare, care sunt un fel de 
semnal de alarmă. Când se produc modificările, 
trebuie să te duci la opticianul cel mai apropiat, ca să 
emită semnalul de care ţi-am vorbit.“ 

Semnalul în cauză consta în a atinge cu 
arătătorul pe un tabel cu alfabetul fiecare dintre 

literele care alcătuiau numele zânei cu părul roşu, 
gândindu-te intens la ea. În mod normal, asta 
declanşa venirea Azenei în minutele următoare. 

„N-o să meargă, gândi Peggy Sue. Nu astăzi, 
când soarele albastru interzice propagarea undelor în 
spaţiu. Azena n-o să capteze mesajul meu.“ 

Nu ştia ce să facă. Se temea de fanteziile 
sticlelor extraterestre. În mai multe rânduri, în trecut, 
„dereglările“ astea îi rezervaseră foarte multe 
surprize neplăcute. 


O oră mai târziu, vederea ei redeveni normală. 
Fata încetă să mai vadă nenumărate oase de fiecare 
dată când îşi privea mâinile sau picioarele. Se simţi 
uşurată. 

Nu-i prea încurajator să vezi un cap de mort 
când îţi surprinzi propria figură într-o oglindă! 

Cu toate astea, rămase în alertă. Când ochelarii 
începeau să fie cuprinşi de nebunie, trebuia să se 
aştepte la orice. 

În timp ce pregătea micul dejun pentru câinele 
albastru, avu surpriza să vadă ceainicul începând să 
crească pe masă... Era de necrezut, dar vasul de 
porțelan era gata să-şi dubleze volumul. Avea acum 
dimensiunea unei supiere, curând urma să fie la fel de 
mare cât un dovleac! Peggy Sue făcu un pas în spate. 
Dacă va continua tot aşa, ceainicul avea să umple tot 
spaţiul bucătăriei. Se umfla ca un balon monstruos. 

„La naiba! gândi adolescenta, este tot un efect 
al ochelarilor... Sticlele extraterestre măresc tot ce 
privesc, aşa cum s-ar întâmpla printr-un microscop. 
Singura diferenţă este că măresc dimensiunea 
obiectului în realitate!“ 

Era atât de dezorientată, că făcu greşeala de 
a-şi privi mâna dreaptă. Imediat, aceasta începu să 
crească, până ajunse mai mare ca stânga. 

— Nu, urlă Peggy, dar era prea târziu. 

De data asta, avu reflexul de a-şi scoate 
ochelarii corectori şi de a-i arunca în fundul buzu- 
narului. 

„Dacă nu mă uit prin ei, îşi spuse, probabil o să 
rămână inofensiv." 

Tremurând, îşi compară cele două mâini, 
apropiindu-le de nas. Era îngrozitor. Dreapta se 
dovedi de două ori mai mare decât stânga! În privinţa 
ceainicului, acesta trona pe masă ca un formidabil 
dovleac de Halloween. 

„N-o să-ndrăznesc niciodată să mă arăt în halul 
ăsta! gândi fata, cu un nod în gât. O să fugă ţipând de 
fiecare dată când o să scot mâna din buzunar." 

— Ce se petrece aici? mârâi vocea câinelui 
albastru. Îmi aştept micul dejun de o oră şi... 

Uimirea îl făcu să tacă. Tocmai observase ceai- 
nicul uriaş şi mâna enormă a lui Peggy Sue. 

Presată de întrebările telepatice, fata trebui să-i 
explice cauza acestor modificări. 

— Zeii din pădure sunt cei care ţi-au dat aceste 
puteri magice? întrebă animalul. 

— Bineînţeles că nu, se enervă adolescenta, 
care nu ţinea să intre în detalii. Este din cauza 
ochelarilor mei: când se uzează, încep să facă prostii. 
În general, nu durează, dar... 

— Vrei să spui, i-o reteză câinele albastru, că 
poţi să faci să crească orice lucru la care te uiţi? 

— Da, fără îndoială, admise Peggy cu o 
oarecare reticenţă, dar... 

— Atunci, reluă animalul, dacă m-ai privi aş 
deveni mai mare? Ai putea chiar să faci din mine un... 
uriaş? 

„Hait! gândi Peggy Sue. Trebuia să-i treacă lui 
prin cap aşa ceva, bineînțeles!“ 

— Nu sunt tâmpit, rânji câinele care-i citise 
gândurile. E un instrument formidabil. Dac-aş deveni 
uriaş, aş putea domni fără probleme peste animale. 
Nu m-aş mai teme că lincşii sau coioţii mă vor sfâşia. 

Se entuziasma, tremurând. Brusc, începu să 
alerge în cerc, schelălăind ca un căţeluş. 

— Linişteşte-te, interveni Peggy Sue, nu-i aşa de 
simplu. Când ochelarii mei o iau razna, nu ştii ce se 
poate întâmpla. 

Încerca să câştige timp. Perspectiva unui câine 
albastru uriaş îi dădea frisoane pe şira spinării. ŞI-I 

imagina colosal, cu capul depăşind clopotniţa 
oraşului. 

— Efectul ar fi trecător, reluă ea. Fără îndoială, 
se resoarbe după câteva ore. Atunci o să te faci mic 
la loc, iar duşmanii tăi n-ar avea nici o dificultate să te 
prindă. 

— Asta nu-i o problemă, insistă corcitura. N-ar 
trebui decât să mă priveşti ca să-mi inoculezi o nouă 
doză de gigantism. 

— Nu pot să ţi-o garantez, obiectă Peggy. Este 
imposibil să prevezi fanteziile ochelarilor când intră în 
faza de dezagregare. Procesul ar putea să se inver- 
seze. Tot ce aş privi ar deveni atunci minuscul. 

— Riscul trebuie asumat, insistă câinele albastru. 
Am nevoie să cresc ca să mă impun adversarilor. 
Dacă vacile sau caii vor simţi că sunt capabil să-i prind 
cu botul şi să-i termin din două înghiţituri, or să se 
arate mai puţin obraznici. 

Era ferm decis. Peggy fu o clipă tentată să 
arunce ochelarii pe dale şi să-i calce în picioare, 
dar era inutil. Lentilele extraterestre rezistau fără să 
păţească nimic la asemenea tratament. 

— O să faci din mine un uriaş, decretă câinele. 
Pune-ţi ochelarii şi fă-mă la fel de mare ca o vacă, 
pentru început. Apoi o să ieşim în grădină şi o să mă 
faci de dimensiunea unui elefant. 

— Nu, protestă fata. Este periculos! E posibil să 
explodezi ca o băşică. N-o să fac niciodată asta. 

Priveşte-mi mâna! Am impresia c-o să explodeze şi 
totuşi nu-i chiar aşa de mare. 

— Destul! porunci animalul. O s-o faci pentru că 
vreau eu, asta-i tot. 

Gândurile erau poruncitoare. Îi ardeau creierul 
lui Peggy ca o bucată de fier roşu încins. Fata simţi 
că scapă controlul propriului corp. Mâna cobora spre 
buzunar — contra voinței ei — şi apuca ochelarii... 

— Faci o greşeală, îi spuse ea câinelui albastru. 
Nu trebuie să te joci cu asemenea lucruri. 

Dar animalul nu-i dădu nici o atenţie. Degetele 
lui Peggy se strângeau pe rama de oţel, scoţând-o 
din buzunar ca să pună ochelarii corect în echilibru 
pe nas. Avu reflexul de a închide ochii. 

„Câtă vreme ţin ochii închişi, nu se va întâmpla 
nimic, gândi ea. Lentilele or să rămână inerte. Au 
nevoie de privirea mea ca să funcţioneze.“ 

— Deschide ochii! porunci animalul. Nu te mai 
opune. Priveşte-mă! Este un ordin! 

Peggy ieşi din bucătărie şi o luă la fugă pe 
coridor. Alerga încercând să-şi păstreze ochii închişi, 
ceea ce nu era deloc simplu. Se ciocni de mai multe 
ori de tocurile uşilor. Câinele alerga în urma ei. 

„O să mă oblige să mă opresc şi să ridic 
pleoapele, îşi repeta ea, n-o să pot să-i rezist.“ 

Gândurile animalului se insinuau în capul ei, 
căutând să preia controlul corpului. Le simţea cum 

încercau să le comande picioarelor să se oprească 
din fugă, să se-ntoarcă. 

Când ajunse în pragul sufrageriei, îşi prinse 
piciorul într-un covor şi se prăbuşi pe parchet. Din 
reflex, deschise ochii şi întinse mâinile ca să-şi 
amortizeze căderea. În timp ce atingea duşumeaua, 
privirea îi căzu pe un şoarece, care se strecura de-a 
lungul unei plinte. Minusculul animal mergea cu paşi 
mărunți, scoțând un chiţăit îngrozit. 

Nu era decât un biet şoricel cenuşiu, mare cât 
un deget, dar, cum îl atinse privirea fetei, şi începu să 
crească nemăsurat. Într-o fracțiune de secundă, 
deveni mai mare decât o pisică... decât un câine... 

Înmărmurită, Peggy Sue nu reuşea să-şi ia ochii 
de la incredibilul fenomen... iar şoarecele creştea 
întruna. Era acum de dimensiunea unei vaci, şi 
ghearele lui râcâiau parchetul în mod ameninţător. 

— Încetează! urlă mental câinele albastru. 
Încetează să-l mai priveşti! 

Cu un gest, Peggy îşi scoase ochelarii şi-i 
aruncă departe; vai! răul era comis. Şoarecele 
cenuşiu mergea prin mijlocul salonului. Avea statura 
unui cal, iar blana îi scârţâia frecându-se de pereţi. 

Acum, că era uriaş, nu mai părea atât de drăguţ. 
Dinţii, mai ales, păreau îngrozitor de lungi. 

Mirosea mobilele examinând fiecare lucru cu ochii 
lui negri, mari ca nişte bile de bowling. Dintr-odată, îl 

Zări pe câinele albastru, care părea minuscul în com- 
paraţie cu propria lui talie. Deschizând botul, îşi 
întinse gâtul, încercând să-l înghită. 

Corcitura fu salvată de Peggy, care, in extremis, 
îl apucă de pielea spatelui şi îl împinse în direcţia 
bucâtăriei. 

- Închide uşile! clănţănea din dinţi câinele. 
Închide uşile... o să vină după noi! 

Fata se supuse pe pipăite, căci nu vedea mare 
lucru. Mirosul şoarecelui uriaş umplea toată casa. Se 
auzea blana frecându-se de pereţi ca o perie uriaşă. 

— Vezi, bâigui Peggy, în timp ce împingea 
frigiderul în faţa uşii de la bucătărie. Ţi-am spus că 
asta o să ducă la o catastrofă. 

— Nu pot să intru în contact cu el, mârâi câinele. 
Este tâmpit, n-a stat niciodată la soare. Face parte 
dintre acele animale nocturne care se ascund când 
se face ziuă. Creierul lui este de nepătruns... prea 
primitiv ca să fie sensibil la telepatie. Cred că-i 
hotărât să ne sfâşie. Îi e foame... 

„Ochelari  blestemaţi!' gândi Peggy Sue 
ghemuindu-se într-un scaun. Nu ştia dacă cele două 
uşi pe care avusese timp să le-nchidă or să reziste la 
atacurile rozătorului. Lovituri surde zgâlţâiau pereţii. 
Şoarecele se enervase. 

— Ziceai că fenomenul e trecător, făcu câinele 
albastru. Cât timp mai e până redevine minuscul? 

— N-am nici o idee, suspină adolescenta ridicân- 
du-şi mâna dreaptă, disproporţionată. 

Ciuli urechea, căci loviturile încetaseră. Un fel 
de ronţăit continuu le înlocuise. 

— Ce se întâmplă? întrebă fata. 

— Roade uşa, suspină câinele albastru. Şoarecii 
sunt foarte bine dotați pentru asemenea lucruri, nu 
ştiai”? Şi cu dinţii pe care-i are, ăsta n-o să piardă prea 
multă vreme. 

Se apropiară unul de altul, cu ochii aţintiţi spre 
uşa bucătăriei. Coridorul răsuna de zgomotul ca de 
pilă. 

— Mi-ai salvat viaţa, murmură câinele. Nimic nu 
te obliga s-o faci. N-o să uit niciodată. 

Peggy Sue nu spuse nimic, murea de frică. Un 
miros de pilitură plutea în aer. Îşi imagina dinţii 
şoarecelui transformând lemnul uşii în fâşii lungi. Se 
auzi un trosnet. 

— Primul obstacol a cedat, anunţă lugubru 
câinele albastru. 

Parchetul gemea sub greutatea şoarecelui care, 
acum, se apropia de bucătărie. Incisivii lui se loviră 
de uşă, care rezistă la lovituri. 

„O s-o roadă..., gândi Peggy. Mai avem un sfert 
de oră de răgaz, cel mult.“ 

Se apropie de fereastră, dar aceasta era 
prevăzută cu gratii. Obsedat de un eventual jaf, 

notarul dotase toate camerele de la parter cu gratii de 
neclintit. 

„Suntem terminaţi, îşi spuse fata, dacă şoa- 
recele intră aici, o să fim incapabili să-i ţinem piept.“ 

Examină în zadar bucătăria, care funcţiona cu 
electricitate. 

„Dacă era alimentată cu gaz, gândi ea, am fi 
improvizat un fel de aruncător de flăcări cu ţeava.“ 

Nu, hotărât. Nu era nimic de făcut, erau definitiv 
prinşi în capcană. 

— Încerc să intru în contact cu el, suspină 
câinele albastru, dar spiritul lui este la fel de dur ca o 
piatră. Gândurile mele alunecă pe suprafaţa lui. Îi e 
foame, asta-i tot ce-l preocupă. 

Nu reuşi să spună mai multe pentru că, în 
mijlocul uşii, se căscă o gaură! Dinţii şoarecelui 
apărură în spărtură şi începură s-o lărgească. 

Peggy Sue şi câinele se traseră înapoi, spre 
fundul bucătăriei, cu spatele lipit de perete. Rozătorul 
mărunţea uşa cu o viteză ameţitoare. Incisivii lui 
munceau cu eficienţa unui topor pentru butuci. 
Dintr-odată, uşa se prăbuşi, iar botul animalului 
pătrunse în bucătărie. Nasul lui roz adulmeca, încer- 
când să identifice mirosurile celor două prăzi 
tremurânde care se ascundeau acolo. 

— Nu, urlă Peggy, ridicând braţele ca să-şi apere 
faţa. 

Realiză atunci că mâna ei dreaptă căpătase un 
aspect normal! 

„Ar trebui să se-ntâmple la fel şi cu şoarecele, 
gândi ea, plină de speranţă. Să mai rezistăm cinci 
minute! Cinci minute amărâte!“ 

Rozătorul forța deschiderea, crăpând pereţii. 
Dacă locul nu ar fi fost îngust, ar fi intrat de mult. Dinţii 
lui pocneau în gol, mustăţile biciuiau aerul, făcând să 
cadă farfuriile aliniate pe bufet. 

În fine, când gura imensă se pregătea s-o 
înghită pe Peggy Sue, animalul parcă se dezumflă... 
În trei secunde îşi reluă dimensiunea iniţială şi se 
rostogoli, minuscul, pe dalele din bucătărie, unde 
rămase zăpăcit. 

Imediat, câinele albastru sări pe el... şi-l înghiţi. 

— A fost cât pe ce, murmură Peggy, când îşi veni 
în simţiri. 

— Ai avut dreptate, mormăi câinele. E mai bine 
să nu folosim ochelarii diabolici, sunt de necontrolat. 
Dacă mă micşorez brusc în mijlocul unei lupte, pentru 
duşmani va fi o joacă să mă ronţăie rapid. 


Hotărâră împreună să-ngroape lentilele extrate- 
restre în grădină. Apoi, Peggy Sue îi ceru câinelui s-o 
conducă în oraş. 

— Trebuie să găsesc un optician, explică ea. Nu 
pot să stau aşa. Trebuie să-mi arăţi drumul. 

— OK, o să te conduc, spuse corcitura. Întotdea- 
una am visat să fiu câinele unui orb. 

Porniră la drum. Peggy Sue nu-şi făcea iluzii, 
n-o să reuşească s-o contacteze pe Azena, zâna cu 
părul roşu; totuşi, spera să găsească în rezervele 
magazinului o pereche de ochelari obişnuiţi, care s-o 
ajute să distingă aproape normal ceea ce o înconjura. 
Se mulțumea cu asta până ce situaţia se îmbu- 
nătăţea. 

LE câinele albastru participa la ciudate 
reuniuni, în timpul cărora comunica prin 
telepatie cu semenii lui. Aceste dezbateri interminabile 
nu păreau deloc liniştite, căci se ajungea adesea ca 
animalele prezente să-şi manifeste iritarea arătân- 
du-şi colții sau râcâind pământul cu vârful copitei. 

„Nu se pun de acord între ele, gândi Peggy Sue. 
În după-amiaza asta chiar, am crezut că marele câine 
roşu o să sară la vaca maronie, ca să-i sfâşie beregata.“ 

Se confesă „şefului“ ei, care-i răspunse: 

— Mă consideri rău, dar n-ai nici o idee despre 
tot ce fac pentru oamenii din rasa ta. Vă apăr, gata să 
mă compromit în ochii tovarăşilor mei de luptă. 
Majoritatea animalelor din comitet sunt extremiste, 
mă consideră prea tolerant. Cer să se meargă mult 
mai departe cu reformele... şi mai repede. Nu mi-e 
întotdeauna foarte uşor să le stăvilesc exagerările. 
N-am cum să-ţi mai ascund: unii vă vor pielea. Vă 
consideră nişte criminali care trebuie pedepsiţi cât 

mai sever cu putinţă. Dar, pe de altă parte, n-ai cum 
să faci o vacă să fie rezonabilă, când şi-a văzut toţi 
viţeii plecând spre abator... şi asta ca să satisfacă 
lăcomia oamenilor. 

În timpul săptămânii, Peggy Sue obținu permi- 
siunea de a se duce să-şi vadă familia. Îşi găsi mama 
şi sora foarte obosite. 

— Eu lucrez la fabrica de ţesături, îi explică 
mami. Cum nu mai sunt stofe sintetice, am improvizat 
un atelier care prelucrează fibrele vegetale şi nu-i 
uşor, iar majoritatea dintre noi nu ştie nimic despre 
asta. Trebuie totuşi făcute repede. Asta pentru că 
animalele cer din ce în ce mai multe haine... leri, unei 
juninci i s-a părut că şeriful, Carl Bluster, nu i-a 
acordat respect... l-a obligat să-şi mănânce pălăria. 

— Evident, rânji Julia descoperindu-şi sora, tu te 
lăfăi în case frumoase din cartiere selecte, ai devenit 
protejata câinelui albastru! 

Cum discuţia risca să se învenineze, Peggy 
Sue plecă mai repede decât era prevăzut. Decise să 
profite şi să afle noutăţi despre Dudley. 


Melinda, vaca, trăia tot la ferma unde se năs- 
cuse, de unde totuşi îl alungase pe exploatator. Spre 
deosebire de câinele albastru, detesta costumele 
„Şic“ şi prefera hainele groase de calitate, din material 


222 


de blugi. Găinile năpădiseră locuinţa şi stăteau căţă- 
rate pe bufete, dulapuri, acoperind mobila cu găinaţ. 

Ascunsă în spatele unui tufiş, Peggy Sue îl 
spiona pe Dudley. Băiatul părea epuizat, bolnav. Se 
agita, cu pieptul gol, îmbrăcat cu o salopetă prea 
largă şi cu o pălărie de pai pe cap. Peggy îi studie 
trăsăturile obosite, faţa cenuşie. Îi făcu semn să se 
apropie. Băiatul ezită, aruncă o privire în direcţia 
fermei, apoi alergă, cu spatele îndoit. 

— Nici nu bănuieşti, gemu el, îngenunchind 
lângă Peggy. E un calvar. Mă hărţuieşte tot timpul... 
Mă loveşte cu cornul telepatic, ceea ce mă îndoaie. 
Am impresia că sunt sfâşiat pe interior. 

— E atât de rea? şopti fata. E adevărat că n-arăţi 
prea grozav. 

Întinse mâna ca să mângâie faţa slăbită a băia- 
tului. Era atât de preocupat, că nici nu-şi dădu seama. 

Dând deoparte stofa salopetei de lucru, arătă cu 
degetul un hematom care-i păta partea stângă, chiar 
sub linia coastelor. 

— Vezi, spuse el. Nu-i doar rodul imaginaţiei 
mele. Loviturile de corn lasă urme serioase. Am 
vânătăi peste tot unde mă loveşte. 

— Este un efect al convingerii psihice la care eşti 
supus, şopti Peggy. Dacă tu crezi asta, corpul tău o 
crede şi el. Asta-i capcana. Nu trebuie să cedezi 
sugestiei. Dacă începi să crezi în realitatea acestor 
lovituri de corn, o să-ţi vezi burta deschizându-se 

când nimeni nu te-atinge. Trebuie să-ţi repeţi că-i 
doar o iluzie. 

— Uşor de zis! râse amar Dudley. Se vede că nu 
eşti tu cea care încasează loviturile! 

Tremura de furie şi de neputinţă. Fata simţea 
că-i gata să devină răutăcios. 

— E un fel de vis cu ochii deschişi, insistă ea. 

Vorbea degeaba, Dudley n-o asculta. 

— Vreau s-o şterg, gâfâi el. Seth Brunch are 
dreptate, trebuie să luăm drumul partizanilor, să 
ne-ascundem în pădure şi să organizăm rezistenţa. 
Când o să găsim mijlocul de a ne apăra de sugestiile 
hipnotice, o să ne-ntoarcem înarmaţi şi o să 
masacrăm toate aceste animale ale diavolului! 

— Nu, imploră Peggy. Nu te duce în pădure, asta 
ar fi o greşeală... 

— Termină să te smiorcăi! îi aruncă băiatul, 
ridicând mâna. Nu ştii despre ce vorbeşti. Nu eşti în 
măsură să dai sfaturi. Crezi că nu ştiu cum huzureşti 
la câinele albastru? 

Fără să-i lase fetei timp să se apere, o trase 
spre el şi murmură: 

— Loviturile de corn sunt una, dar lucrurile nu se 
opresc aici... E şi mai grav. 

Peggy Sue îl cercetă speriată. Avea o expresie 
halucinată şi gura îi tremura. 

— Vaca aasta..., se bâlbâi Dudley, această 
Melinda... este pe cale să mă transforme. 

Primul gând al adolescentei fu că prietenul ei îşi 
pierdea minţile; trebui să facă un efort ca să nu-şi 
trădeze aceste gânduri. Dudley reluase discuţia. 

— Este... este greu de explicat, bâigui el, o simt, 
pricepi? Sunt semne exterioare care nu te-nşeală. 
Uite! Priveşte-mi mâinile... atinge-le! 

Peggy Sue se supuse. Imediat se strâmbă. 
Mâna băiatului era acoperită de un păr aspru, de 
culoare deschisă. Nu semăna cu puful obişnuit. 
Înţepeni, înspăimântată. 

— Vezi! triumfă Dudley. Acum nu mai eşti atât de 
sigură pe tine. Este păr de animal... am peste tot. 
Este gata să m-acopere. 

— Ce vrei să spui? respiră Peggy. 

— Vreau să spun că Melinda îmi manipulează 
creierul ca să-mi modifice organismul, anunţă cu 
duritate prietenul ei. 

— Orga... organismul tău? repetă Peggy Sue. 

— La naiba! explodă Dudley, nu te prinzi? Ceea 
ce-mi acoperă braţele este păr de vacă! Mă transform 
în vițel! 

În alte împrejurări, adolescenta ar fi izbucnit în 
râs, astăzi, vai! simţea că tovarăşul ei spunea adevărul. 

— Dar de ce? şopti ea. 

Dudley cobori ochii. 

— Eu... eu cred că înţeleg, murmură el. Vrea să-i 
înlocuiesc fiii asasinați de măcelarii din Point Bluff. 
Asta o să fie pedeapsa mea. l-au fost luaţi atâţia viței, 

acum ea cere despăgubiri. Ea... o să mă transforme 
încet-încet. Profită că dorm ca să-şi inoculeze ordinele 
în spiritul meu, iar lucrurile se schimbă, zi după zi. 
Încep să am vise ciudate... mă văd păscând pe şes... 
Mestec iarbă din plin. Şi o găsesc bună! 

Ridică fruntea. Privirea lui trăda o suferinţă 
îngrozitoare. 

— Şi-apoi, am tot timpul dureri de cap, suspină 
el. Aici... şi acolo (îşi atinse fruntea de o parte şi de 
alta a sprâncenelor). Este clar localizată... Am 
impresia că-mi cresc coarnele. Pipăie... spune-mi 
dacă simţi ceva. 

Peggy atinse uşor capul băiatului. Acum, dacă 
privea mai de-aproape, realiza că fizionomia lui 
Dudley se schimbase, într-adevăr. Niciodată, până 
acum, nu avusese o frunte aşa... bombată. 

„Este adevărat, gândi ea, îngrozită. Ai zice că-i 
pe cale să i se modifice cutia craniană.“ 

Îşi muşcă buzele ca să nu geamă. Degetele 
tocmai descopereau două noduri care aduceau a 
protuberanţe osoase în formare. Nu se putu împie- 
dica să nu se gândească la acei muguri de coarne 
care apar pe fruntea viţeilor când încep să crească. 

— Deci, acum mă crezi? o întrebă nervos Dudley. 

— Da, recunoscu ea. 

— Asta face parte dintr-un plan, izbucni băiatul. 
Un plan general care-i priveşte pe tineri, pe copii. 

Vacile cer reparaţii pentru toţi viţeii care le-au fost 
luaţi... Vor să „adopte“ copii în loc de despăgubiri, 
fără să le ceară părerea. Vor să-i transforme. Au 
această putere şi n-or să ezite s-o folosească. Deja 
au început. 

Îşi ascunse faţa în palme. 

— Nu mă privi! urlă el dintr-odată. Văd că te 
dezgust. Nici eu nu îndrăznesc să mă apropii de-o 
oglindă. Mi-e frică de ce-o să descopăr în ea. În 
câteva săptămâni, o să-ncep să umblu în patru labe, 
Şi apoi... 

Peggy Sue voi să-l ia de mâini ca să-l încura- 
jeze, dar contactul cu părul aspru care acoperea 
acum pielea băiatului o făcu să frisoneze. Nu putu 
să-şi ascundă dezgustul. 

— Nu te-nvinuiesc, suspină Dudley, care obser- 
vase mişcarea de repulsie a prietenei sale. Dar 
pricepi de ce vreau să plec? N-o s-aştept să fiu 
schimbat în vițel. Prefer să mă alătur grupului lui Seth 
Brunch, chiar dacă asta o să mă coste viaţa. Chiar 
dacă în pădure e ceva chiar mai periculos decât 
animalele din Point Bluff. 

— Înţeleg, murmură Peggy. Eu... eu nu ştiu ce să 
spun... Aş vrea să te ajut... 

— Nu-i nimc de făcut, mormăi Dudley, în afară de 
a le lichida pe aceste blestemate de animale înainte 
să fie prea târziu. Vreau să fiu de folos. Ţine-ţi gura, 

e tot ce-ţi cer. Acum du-te, înainte ca Melinda să 
nu-mi remarce absenţa. 

Peggy Sue se ridică. 

„Este poate ultima oară când ne vedem“, gândi 
ea, cu inima strânsă de o oribilă presimţire. 

Dudley deja îi întorsese spatele. 

— Du-te! repetă el, cu o voce din care răzbătea 
răutatea. Nu vreau mila ta. 

Fata fugi, abia stăpânindu-şi lacrimile. 


În timp ce mergea, îi trecu prin minte un gând 
îngrozitor. Şi; dacă ce i se întâmplă lui Dudley i se 
întâmplă şi ei? Câteva secunde fu incapabilă să 
înainteze. Frica o imobilizase în mijlocul drumului. 
Revedea umflăturile de pe fruntea băiatului, părul 
aspru care-i acoperea braţele... 

Deveni conştientă că şi câinele albastru era în 
stare să-i joace o festă asemănătoare. De altfel, de 
când dormea în nişă, visase de mai multe ori că 
alerga în patru labe prin grădină ca să dezgroape 
oase. În lumina dezvăluirilor lui Dudley, aceste 
fantasmagorii nocturne căpătau o dimensiune mult 
mai îngrijorătoare. 

Imediat, îşi cercetă braţele goale, ca să verifice 
dacă nu apăruse vreun păr suspect. Îşi pipăi nasul, 
ca să se asigure că nu se schimbase în trufă. Nu desco- 
peri nimic neliniştitor, dar îşi jură c-o să fie vigilentă. 
Puterea mentală a animalelor depăşea ceea ce îşi 

imaginase, forţa lor de sugestie ajungea uneori să 
subjuge creierul şi organismul oamenilor, până la a-i 
face să creadă orice, chiar dacă deveneau mutanți. 

Când ajunse la casa notarului, auzi fluierături în 
tufişurile care mărgineau drumul, ca şi cum cineva 
căuta să-i atragă atenția. Privind pe deasupra umă- 
rului, distinse o formă ghemuită în tufişuri. 

— Sunt eu, şopti o voce de fată, Sonia... Sonia 
Lewine. 

Peggy Sue se asigură că nimeni n-o observă şi 
se strecură prin frunziş. 

— De trei zile încerc să-ţi vorbesc, mormăi Sonia, 
dar blestematul tău de câine albastru stă cu ochii pe tine 
fără încetare, aşa că a trebuit să m-ascund şi s-aştept. 

— Dar..., bâigui Peggy, credeam că tu... 

— C-am ajuns înapoiată mintal? glumi Sonia. Da, 
asta s-a întâmplat. Multă vreme am stat în ceaţă, e 
adevărat, dar mi-am revenit. Cum totul mergea pe 
dos, am preferat să continui să fac pe idioata, din pru- 
denţă, şi în felul ăsta nimeni nu m-a băgat în seamă. 

Peggy Sue se aruncă de gâtul prietenei sale şi 
o strânse la piept. 

— Cât sunt de fericită! şopti ea. Te credeam 
pierdută pentru totdeauna. 

— Mi-am revenit greu, suspină Sonia. La naiba! 
Eram gata să rămân fără minte cu nenorocitul ăsta 
de soare. 

Se îmbrăţişară din nou, ştergându-şi lacrimile. 

— Ştii, murmură Sonia, lucrurile merg şi mai rău 
decât vă imaginaţi. Asta voiam să-ţi spun. Când 
aveam creierul scurtcircuitat, am descoperit din 
întâmplare că sunt branşată la frecvenţa folosită de 
animale. Nu ştiu de ce, se-ntâmplă să captez în parte 
emisiile lor telepatice şi să ajung să le-nţeleg. Oh! Nu 
pe toate, bineînţeles... 

— Poţi... poţi să-i asculţi? exclamă Peggy, fără 
voia lor? Este formidabil! Nimeni nu poate s-o facă. 

— Nu te entuziasma, făcu Sonia Lewine. Nu-i 
ceva hi-fi! Captez frânturi de gânduri... imagini. 
Animalele comunică mult prin imagini. Proiectează în 
spiritul prietenilor lor filmuleţe care seamănă cu 
reclamele de la cinema. În general sunt criptate... de 
neînțeles, dar unele dintre ele pot fi privite. Şi-am 
văzut câteva dintre ele. În orice caz, destul ca să mă 
ia cu frig pe şira spinării. Cred c-am înţeles ce se 
pune la cale. 

Peggy Sue se grăbi s-o pună pe Sonia la curent 
cu ce i se întâmpla bietului Dudley. 

— Asta merge pe ideea celor pe care le 
prevedeam, făcu prietena ei, clătinând din cap. În 
mare, în prezent sunt două clanuri, moderaţii şi extre- 
miştii. Moderaţii vor să fie despăgubiţi de prejudiciile 
suportate. Vacile cărora li s-au omorât viţeii vor, la 
rândul lor, să le ia oamenilor copiii. Asta i se întâmplă 
lui Dudley. Ei numesc asta „adopţie punitivă“. 

Peggy simţi cum i se ridică părul pe ceafă. 

— Pot realmente să ducă transformarea până la 
capăt? întrebă ea, cu gâtul uscat. 

— Nu, nu cred, răspunse Sonia. Dar Melinda va 
reuşi să şteargă amintirile umane ale lui Dudley. O să 
le pună în loc pe ale ei şi o să-i inducă bietului băiat 
gusturi şi obiceiuri de ierbivor. O să se-apuce să 
meargă în patru labe, o să pască iarbă... o să 
mugească şi o să dea lovituri de corn oamenilor care 
vor încerca să se apropie. Corpul lui se va transforma, 
dar nu total. O să fie ceva mai ales mental. 

— Dudley n-o să-şi mai amintească de nimic? 
gemu Peggy Sue. Nici de tine, nici de... mine? 

— Nici chiar de părinţi, confirmă Sonia. O să se 
creadă vițel şi va acţiona ca atare. Şi este valabil 
pentru toţi copiii pe care animalele vor decide să-i 
adopte... sau, mai degrabă, să-i „convertească“. 

— Ai zis că-s două grupuri antagonice, îi aminti 
Peggy Sue. Care e a doua? 

— A doua vrea război total, suspină Sonia 
Lewine. Strânge revanşarzi extremişti care cer 
dreptate. Animalele care alcătuiesc această grupare 
consideră că omul trebuie să plătească pentru 
crimele lui alimentare. Ne reproşează c-am sacrificat 
milioane de animale pe altarul abatoarelor. Spun că 
apoi le-am hăcuit ca să răspândim resturile lor în 
galantarele congelatoarelor din supermarketuri. Nu 
încetează să repete că fraţii lor, surorile, copiii lor au 

sfârşit în farfuriile noastre sau între feliile de pâine ale 
hamburgerilor noştri. Pentru toate aceste crime, 
consideră că va trebui să fim pedepsiţi. 

— Dar cum? se nelinişti Peggy Sue. 

— Obligându-ne să ne sfâşiem între noi, evident, 
mărturisi Sonia. Pedeapsa ne va fi pe măsura crime- 
lor comise. 

— Vrei să spuli..., se bâlbâi Peggy. Vrei să spui 
că pot acţiona asupra spiritelor noastre ca să ne 
oblige să ne comportăm ca nişte canibali? 

— Exact, confirmă Sonia. Nu se vor mulţumi să 
ne aplice vechiul principiu al sugestiei, pe care l-au 
folosit şi de care au abuzat de când au luat puterea. 
Asta ar fi simplu. Vrei să ştii cum vor proceda? Mai 
întâi, îi vor lipsi pe copii şi pe tineri de cuvânt, 
forţându-i să grohăie ca purceii de lapte... apoi, vor 
acţiona asupra minţii adulţilor, pentru a-i convinge că 
toți aceşti puşti sunt nişte porci şi nimic mai mult. Ele 
ştiu cum să facă trucul ăsta. Pentru animale, este 
ceva elementar. N-o să le fie greu să-i convingă pe 
părinţi să vadă porci în locul propriilor lor urmaşi. 

— Dar ce speră acţionând astfel? 

— Nu fi proastă, Peggy! Foametea ameninţă, nu 
eşti conştientă încă? Rezervele din supermarketuri 
vor fi curând epuizate. Majoritatea rafturilor sunt 
goale. Trăim în circuit închis de prea multă vreme. Nu 
primim nici o livrare din exterior. Asta nu poate 
continua. De când locuieşti tu la câinele albastru, 

lucrurile s-au deteriorat; şeriful a trebuit să ia măsuri 
de raţionalizare. Oamenii nu mai au dreptul să 
cumpere ce le trece prin minte, nici să facă provizii. 
Se strânge cureaua. Nu exagerez. Sărăcia se 
instalează, curând or să-nceapă să se bată pentru o 
simplă cutie de conserve. 

— În... înţeleg, bâigui Peggy Sue. 

— Când mâncarea o să devină o obsesie, conti- 
nuă Sonia, adulţii nu vor mai avea decât un gând: să 
pună în frigare acel purcel de lapte necunoscut care 
se încăpăţânează să locuiască în camera copilului 
lor. Şi purceluşul va fi chiar... 

— Fiul lor, completă Peggy. 

— Exact, confirmă Sonia Lewine. lată răzbuna- 
rea animalelor. Să-i oblige pe oameni să-şi mănânce 
propriii copii, aşa cum altădată mâncau viţeii, oile, 
mieii. 

— Trebuie preveniţi tinerii, adăugă Sonia, trebuie 
făcut un anunţ la liceu, fără întârziere. 

— Nu ştiu dac-or să ne creadă, obiectă Peggy, 
eu sunt mai degrabă prost văzută... în timp ce pe tine 
te consideră ţicnită. 

— Ştiu, suspină Sonia. Trebuie încercat totuşi. 


233 


19 


ZC uvintele Soniei îi atraseră atenţia lui Peggy 
Sue asupra problemei alimentaţiei. De 
când intrase în serviciul câinelui albastru, adolescenta 
se hrănea mai ales cu spaghete cu roşii şi pizza 
congelată, pe care le găsea în dulapurile şi congela- 
torul casei stăpânului. Nu-i trecuse prin cap că afară 
situaţia putea fi altfel. larba, fructele şi legumele, 
devenite albastre, aveau un gust îngrozitor. Oamenii 
nu reuşeau să le mănânce. Numai animalele se aco- 
modaseră. În aceste condiţii, era destul de greu 
pentru oameni să devină vegetarieni! Încă o dată, 
Invizibilii împărţiseră şi unora, şi altora cărţi false. 


După-amiază, în timp ce-l însoțea pe câinele 
albastru la o nouă întrunire politică, cercetă străzile şi 
magazinele cu atenţie. Văzu că nu era decât o 
singură cutie de conserve pe rafturile supermarke- 
tului. În afară de produsele de întreţinere, nu mai era 
nimic! 


Se făcea foarte cald. Soarele albastru răspân- 
dea o lumină nesănătoasă, groasă, prin care lucrurile 
şi oamenii păreau că vibrează ca pe fundul unui lac. 
Sub pălăria ei de pai cu boruri largi, Peggy Sue 
transpira. Puţinii oameni pe care-i întâlnise aveau 
aceeaşi fizionomie slăbită, acelaşi aer bolnav. Sonia 
Lewine nu exagerase; oraşul era pradă foametei. 
Lipsiţi de posibilitatea de a se orienta spre o hrană 
exclusiv vegetală, oamenii mureau de foame. 

„Mecanismul capcanei se pune în funcţiune“, 
gândi Peggy. 


Trebui s-aştepte sfârşitul discuţiilor, cu pălăria 
câinelui albastru pusă cuminte pe genunchi. Când 
consfătuirea animalelor se termină, o luă pe drumul 
spre casa notarului, mergând în urma „stăpânului“ 
său, la zece paşi în spatele lui. Corcitura era tulbu- 
rată, asta se vedea din felul în care îşi clănţănea 
maxilarele şi-şi agita capul. 

— Nu-i în regulă? întrebă ea. 

— Nu, admise el. Lucrurile sunt pe cale să-mi 
scape. Eu sunt un moderat şi sunt considerat prea 
indulgent faţă de oameni. Sunt depăşit de fracțiunea 
Partidului animal. Lucrurile nu evoluează cum am 
sperat. Oamenii crapă de foame... dar şi carnivorii. 
Rezervele de hrană se termină, pateurile, crochetele, 
totul s-a topit ca zăpada la soare. Contam pe o 
revoltă ca să dispunem de cadavre umane, care 

ne-ar fi furnizat o excelentă carne de măcelărie. Vai, 
această revoltă n-are loc. Seth Brunch complotează 
prea mult, dar nu se decide deloc să treacă la acţiune. 
Câinii, vulpile, dihorii, pisicile, dingo, coioţii, lincşii... 
toţi carnivorii din oraş şi din câmp cer astăzi hrană. Se 
agită. Cer instaurarea unui tribunal care să judece şi 
să-i condamne pe toţi criminalii umani care au profitat 
de asasinarea animalelor: măcelari, şefi de restau- 
rante... dar şi complici ai lor: bucătarii, chelnerii. 

Peggy Sue simţi un nod în gât. 

— În felul ăsta, şopti ea, puteţi condamna şi 
clienţii, adică toată populaţia din Point Bluff. 

— Nu glumi, suspină câinele. Cred că se 
gândesc şi la asta. Cu cât vor fi mai mulţi condam- 
naţi, cu atât va fi mai multă mâncare. Sora ta, Julia, 
face parte din lot. 

— Ştiu, gemu fata. Nu pot face nimic ca să-i 
liniştesc? 

— Le e foame! mârâi interlocutorul ei. Şi după 
ceva timp, o să fiu şi eu ca ei. (Clănţăni din dinţi, în 
urmărirea unei muşte imaginare. După un moment 
adăugă:) Vacile sunt şi mai dezlănţuite, cer dreptate. 
Pregătesc o răzbunare de mare amploare. Ele... ele 
vor să-i oblige pe părinţii umani să-şi devoreze copiii. 

— Mi s-a spus, mărturisi Peggy. Credeam că-i 
vorba de un zvon fantezist. 

— Vai, nu, suspină câinele albastru. Sunt foarte 
hotărâte să se răzbune. Cel mai rău e că au şi 

mijloacele. Planul poate reuşi pentru că au acum 
puterea mentală necesară să-l pună în practică. 
Dacă se unesc, reuşesc să-i hipnotizeze pe adulţi şi 
să-i facă să vadă ce vor ele. În realitate, este destul 
de simplu, atâta vreme cât se pot insinua în gândurile 
unui individ. Dacă voiam, te-aş fi putut face să crezi 
că aceşti copaci sunt din ciocolată şi te-ai fi aruncat 
să le mănânci coaja. Nici nu ţi-ai da seama că-i o 
iluzie. Ai mesteca rumeguşul, ai avea limba plină de 
aşchii, şi totuşi ai mai vrea. 

Vocea lui suna din ce în ce mai îndepărtată în 
mintea lui Peggy Sue. Considera, fără îndoială, c-a 
spus prea multe. 

— Te-ai opune dacă i-aş preveni pe tinerii din 
colegiu? întrebă ea. 

— Nu, răspunse câinele. Dar asta n-o să 
folosească la nimic. Undele sugestiei or să preia 
controlul minţii lor fără să poată schiţa cea mai mică 
rezistenţă. Nu aveţi destulă putere mentală ca să le 
respingeţi. Sunteţi copii, putem să vă facem să 
credeţi tot de dorim. 

Părea obosit şi dezarmat. Dintr-odată, se-ntoarse 
cu faţa ca s-o privească pe fată în ochi. 

— O să-ţi redau libertatea, spuse el. Sunt amenin- 
tat. Nu-i imposibil ca tovarăşii mei de luptă să-ncerce 
să mă asasineze. Nu vreau să fii victima furiei lor. M-ai 
servit bine şi-ţi mulţumesc. Acum du-te, întoarce-te 

acasă. Nu ţi-am ascuns nimic, ştii ce-o să urmeze, 
încearcă să scapi cât mai bine posibil. De fapt, ţin 
mult la tine. Într-o altă viaţă, aş fi fost mulţumit să fiu 
câinele tău... m-ai plimba, ne-am juca împreună, 
mi-ai povesti necazurile tale. Vezi tabloul: o puştoaică 
îndrăgostită şi o javră credincioasă, mereu gata 
s-alerge după mingea care i se aruncă. 

Peggy schiţă un gest în direcţia lui. Se dădu 
înapoi. 

— Du-te! spuse el, arătându-şi colții. Acum, 
fiecare pentru el. 

Şi, întorcându-i spatele adolescentei, începu să 
alerge pe drumul nesfârşit, ridicând în urma lui un nor 
de praf. 

După ce ezită un timp, Peggy Sue se hotări s-o 
ia pe unde venise şi să se-ntoarcă în oraş. 


Când ajunse la şcoala dezafectată, transfor- 
mată în locuinţă colectivă, Peggy fu frapată de înfăţi- 
şarea slăbită a Juliei şi a lui mami. 

— Se vede c-ai mâncat cât ţi-a fost foame! rânji 
sora ei, în loc de „bun venit“. la uite ce obraji rotunjori! 

Mama interveni ca să le ceară să vorbească 
mai încet, dar părea epuizată. 

— N-ai adus nimic? întrebă ea. 

Peggy Sue încercă, în şoaptă, să-i explice faptul 
că animalele carnivore sufereau şi ele de lipsa de 
hrană. Vedea clar că n-o credeau. 


— Toate rezervele sunt epuizate sau aproape, 
insistă ea. lar câinele albastru nu mai reuşeşte să-i 
facă să se supună. 

— Ce tot povesteşti aici? se nelinişti Julia. Vrei 
să spui că au în vedere să ne mănânce? 

— Cam aşa ceva, admise Peggy. 

În aceeaşi noapte, în tovărăşia Soniei Lewine, 
ceru directorului colegiului să convoace elevii în sala 
de mese. Încetaseră să mai țeasă şi să mai coasă 
haine de mai multe zile, căci animalele nu se mai 
prezentau la probe. Când tinerii se adunară, Peggy 
Sue luă cuvântul şi expuse în amănunt diferitele 
ameninţări care planau asupra Point Bluff. Vai, în 
timp ce vorbea despre transformările şi canibalismul 
părintesc, vocea îi fu acoperită de îfluierături şi de 
huiduieli. Refuzau cu înverşunare s-o creadă. Nici 
Sonia Lewine nu avu mai mult succes. Era tratată ca 
o debilă mintal, iar unii o sfătuiau să se-ntoarcă la 
grădiniţă, să înveţe alfabetul. 

— Creierul tău are tot atâta capacitate de 
gândire cât o omletă mexicană! strigă un băiat cu faţa 
acoperită de coşuri. 

Numai Seth Brunch rămase tăcut, cu sprân- 
cenele încruntate. Peggy Sue fu convinsă că el nu 
punea deloc la îndoială informaţiile. Conferinţa se 
transformă într-un haos şi directorul trebui să 

intervină ca să restabilească liniştea. La ideea că 
părinţii lor puteau să-i ia drept purceluşi de lapte şi 
să-i mănânce, unii adolescenţi se tăvăliră de râs. 
Sonia avea lacrimi în ochi. 

— Măcar am încercat, suspină Peggy, lipindu-se 
de ea. 

— Ce înseamnă nebunia asta? întrebă şeriful, 
care asistase la intervenţia celor două fete. V-aţi 
pierdut minţile? Vreţi să creaţi panică? 

— N-am spus decât adevărul, strigă Peggy Sue. 
În scurt timp, tinerii din Point Bluff vor fi nevoiţi să 
înfrunte lucruri îngrozitoare. 

— Astea-s prostii! o ironiză Carl Bluster. 

Peggy încercă să-şi păstreze calmul şi să nu 
izbucnească în lacrimi sub efectul enervării. 


Sala se goli în harababură şi râsete. 

„Situaţia îi sperie prea tare, gândi Peggy Sue, 
nu vor să privească realitatea în faţă.“ 

Cele două prietene rămaseră singure. De la 
începutul evenimentelor, majoritatea sălilor de clasă 
erau goale. Adolescentii rătăceau pe câmp, în căutare 
de hrană. Totuşi, nu intrau în pădure, căci mulţi dintre 
cei care făcuseră imprudenţa de a nu respecta acest 
no man S land nu se mai întorseseră niciodată. 


Peggy Sue şi Sonia deciseră să se ducă să-i 


facă o vizită lui Dudley. Văzându-le trecând, trei băieţi 
scoaseră grohăituri de porc. 

— Imbecilii, suspină Sonia. Încercăm să le 
salvăm viaţa şi ei se-ntorc tot împotriva noastră. 

leşiră din clădire şi o luară pe drumul care 
ducea la ferma unde prietenul lor era ţinut prizonier. 
Era lună plină. Uriaşă, umplea tot cerul. Cele două 
fete înaintau prin noapte, însoţite de ecoul paşilor lor. 
Nu îndrăzneau să mai vorbească despre ce avea să 
urmeze. La un moment dat, se opriră ca să cerceteze 
pădurea care înconjura Point Bluff ca un zid foşnitor. 
De acolo începea lumea liberă, lumea normală... 

Ajunseră, în fine, la ferma cufundată în întu- 
neric, ca toate clădirile locuite de animale, care nu 
simțeau nevoia să aprindă vreo lampă. 

— Mergem? propuse Sonia. 

Peggy Sue dădu din cap; îi era teamă de 
ce-avea să descopere. Ţipătul unei bufniţe le făcu să 
tresară. Un şobolan se agita şi încerca să se infiltreze 
mental în capul lor, dar n-avea destulă putere telepa- 
tică pentru a le deranja şi renunţă aproape imediat la 
incursiune. 

Sonia împinse uşa de la grajd şi rămase 
nemişcată, ca să aibă timp să i se obişnuiască ochii 
cu întunericul. 

— Este... cineva aici, constată ea, foarte încet. 

Peggy îngenunche. Era Dudley, ghemuit printre 
baloturile de paie. N-avea pe el decât nişte pantaloni 
vechi, sfâşiaţi. Dormea. Avea pieptul acoperit de o 
blană aspră, bălaie. Gâtul i se-ngroşase, ajungând la 

proporţia unui gât de taur. Nasul turtit, plin de muci, 
avea acum aspectul unui bot. Avea coarne... 

Nu se vedeau decât ele, ţâşnind de o parte şi de 
alta a frunţii. 

— Ce oroare! se înecă Sonia. El, care era atât de 
drăguţ, ai zice că... că-i un vițel. 

— Asta o să şi devină, şopti Peggy. 

Emoţia îi făcea cuvintele aproape de neînțeles. 

— Era... era atât de drăguţ, repetă prosteşte 
Sonia Lewine. Uite... uite ce-a ajuns. Ce tâmpenie! 

Părea furioasă şi supărată în acelaşi timp. De 
data asta, vorbise prea tare. Dudley se mişcă mor- 
măind. Avea respiraţia grea şi gesturi care deja nu 
mai aveau nimic omenesc. Îngrozită, Peggy observă 
dintr-odată că degetele băiatului erau lipite între ele, 
în aşa fel încât să formeze un fel de copită. 

— Vino, spuse ea, apucând mâna Soniei, să 
mergem. 

În acelaşi moment, Dudley deschise ochii şi o 
privi. 

— Suntem... noi suntem, se bâlbâi ea. 

Băiatul nu reacţionă. Ca un animal deranjat din 
somn, încercă să analizeze situaţia, fără să priceapă 
bine ce se-ntâmpla. 

— Nu ne recunoaşte, gâfâi Sonia. La naiba! Nu 
ştie nici măcar cine este! 

Dudley se scutură, apoi, după ce mirosi paiele 
pe care se odihnea, se apucă să rumege câteva fire. 

— Vino, şopti Peggy, trăgând-o pe Sonia afară. 
Nu foloseşte la nimic. Vaca Melinda, cea care l-a 
adoptat, a reuşit să-i şteargă amintirile de om. 

Se îndepărtară fugind ca nişte nebune, iar 
vântul nopţii le uscă lacrimile pe obraji. 

În şcoala veche, la fel ca şi-n oraş, totul mergea 
de-a-ndoaselea. Adjuncţii şerifului încetaseră să mai 
pună pază. Uşile, altădată ferecate, se bălăbăneau. 
Profitând de această lipsă de supraveghere, oamenii 
începeau să se-ntoarcă acasă. La fel şi mami şi Julia. 
Deciseseră să se-ntoarcă în tabăra de trailing şi se 
refugiase în interiorul vechii rulote. 

Atmosfera era sinistră. Ajungând în camping, 
toată lumea se grăbise să verifice apa, uleiul, 
benzina, ca şi cum era posibil să plece la drum, întor- 
când spatele oraşului Point Bluff. Pregătirile încheiate, 
conducătorii maşinilor începuseră să se-nvârtească 
în jurul vehiculelor, aruncând priviri întunecate în 
direcţia pădurii. Căci acolo era problema... Deci, cine 
va îndrăzni să rişte primul? 

— Nu trebuie decât să facem o caravană, 
propuse un om voinic, în ţinută de pădurar. Dacă 
intrăm toţi odată, n-o să ni se-ntâmple nimic! 

Ideea lui nu încântase pe nimeni. Se puseseră 
pe aşteptat în hârâielile enervante ale posturilor de 
radio, care se-ncăpăţânau să capteze vacarmul 

diferitelor sunete telepatice, scoase de animalele preo- 
cupate să converseze mental. 

Toată lumea suferea de foame. Cei mai tineri, 
incapabili să reziste, mâncau fructe albastre care-i 
îmbolnăveau. 

Mami făcuse inventarul dulapurilor din vechea 
rulotă şi scosese din „rezerva în caz de lipsă“ câteva 
conserve de fasole cu roşii, pe care cele două fiice se 
aruncară gemând de lăcomie. 

— Asta n-o să ne-ajungă prea mult, suspinase 
ea. Măcar dac-am putea merge în pădure, sunt 
sigură că s-ar găsi fructe şi plante comestibile. 
Copacii sunt stufoşi. Probabil că au captat ei razele 
soarelui albastru. Dar ceea ce creşte la nivelul solului 
poate n-a fost infectat... da, acolo trebuie căutat. 

— O să mă duc mâine, decise Peggy Sue, dar nu 
spunem nimănui. 

— Cum te recunosc! o luă în râs Julia. După ce 
te-ai lăfăit la câinele albastru, uite că vrei să faci şi pe 
eroina! 

A doua zi, când se lumină de ziuă, Peggy ieşi 
din caravană în vârful picioarelor şi o luă în direcţia 
pădurii. Nu ştia cum or să reacționeze Invizibilii la 
asta, se pregătea pentru ce era mai râu. Bătu 
tufişurile în căutarea unor fructe sălbatice. Adună 
mure, precum şi alte fructe comestibile. Sub copaci 
era întuneric, aveai impresia că noaptea rămânea 

prizonieră sub copaci, în timp ce ziua domnea peste 
tot restul. Peggy Sue era preocupată să culeagă nişte 
păpădie, când o emisie mentală îi trecu prin gând. Fu 
ca o lovitură scurtă, şi fata ştiu că animalele telepate 
se ascundeau acolo, îngrămădite în desiş. Se purtă 
de parcă nu-şi dăduse seama de nimic. Nu-i trebui 
prea mult timp ca să repereze trei sau patru vaci 
ascunzându-se în spatele copacilor. 

În întunericul pădurii, prezenţa acestor rumegă- 
toare tăcute, care pregăteau o ambuscadă în mijlocul 
tufişurilor spinoase, căpăta o dimensiune nelinişti- 
toare. Ce făceau acolo, atât de departe de staul? 

„Un comando, gândi Peggy. Un comando de 
vaci mute.“ 

Era caraghios... şi înspăimântător. Fata consi- 
deră mai prudent să bată în retragere. Nici un gând 
straniu nu-i exploră creierul, animalele n-o luaseră 
drept ţintă, vizau pe altcineva. Dar pe cine? 

Adolescenta se-ntoarse la caravana familiei. 
Julia se aruncă pe mure şi se mânji pe buze. Trebui 
s-o oprească înainte să lichideze tot coşul. 

Peggy Sue rămase toată ziua cu ochii-n patru. 
În timpul după-amiezii, o agitație subită cuprinse 
tabăra de rulote. Aleile răsunau de țipete şi de 
tropăieli. Oamenii se ciocneau, se îmbulzeau. Mami 
deschise uşa dărăpănată ca să scoată capul afară. 

— Doamnă Fairway! îi strigă un vecin în T-shirt, 
care agita o bâtă de baseball, Johnny Blackwell 
tocmai a descoperit un porc care se învârtea printre 
rulote... un purcel de lapte. Dacă-l prindem, o să 
facem un grătar extra! Veniţi repede cu fetele, să fim 
mai mulţi ca să nu-l scăpăm. 

La cuvintele „purcel de lapte“, Peggy Sue ciuli 
urechea. Îi era frică să conştientizeze ce era pe cale 
să se-ntâmple. 

„Nu-i un porc, gândi ea, este un copil... lată de 
ce stăteau vacile ascunse în pădure, se pregăteau să 
bombardeze tabăra cu unde hipnotice!“ 

Julia deja răscolea dulapurile în căutarea unei 
arme, a unei bâte. 

— Trebuie să mergem! strigă ea, cu o voce 
stridentă. Dacă stăm aici cu braţele încrucişate, n-o 
s-avem dreptul să mâncăm din el. 

Înarmată cu o fostă puşcă-harpon în care se 
afla o săgeată ruginită, se grăbi să iasă afară, s-o ia 
pe urma gloatei care urla. 

— Nu pot să-i las să facă asta! strigă Peggy Sue. 
Trebuie să-i împiedic. 

— Destul cu sensibilităţile! mormăi mama ei. Toţi 
murim de foame şi nu-i decât un porc. 

— Ba nu! gemu fata. Nu-i deloc adevărat! 

Scăpând din mâinile lui mami, sări jos şi sfârşi 
prin a tropăi printre ocupanţii campingului, care 
alergau agitând ciocane, ţăruşi sau topoare. 

— Opriţi-vă! urlă ea, nu este ceea ce credeţi! 

Nimeni n-o ascultă. Aveau ochii ieşiţi din orbite, 
bale de poftă la gură. Nu se gândeau decât la fleici, 
la pulpiţe, la cotlete... 

— Acolo! Acolo! ţipă cineva, încearcă să se-as- 
cundă sub rulota mătuşii Jenkins. Pune-ţi mâna pe el, 
repede! Maxwell, pregăteşte cuțitul să-l înjunghii. 

— Auziţi-l cum guiţă! rânji Sandra Wizcek, simte 
că i-a sunat ceasul. 

Peggy Sue se uită la ei înmărmurită. Foamea 
făcuse din ei căpcăuni cu ochi înnebuniţi. Dând din 
coate, îşi făcu drum prin mulţime. Se agitau, arătau 
cu degetul spre un copil îngrozit, care încerca să se 
strecoare sub rulote, ca să se pună la adăpost de 
mâinile care voiau să-l prindă. 

„Este Tony, copilul cel mic al familiei Wizcek, 
constată Peggy Sue. Mama lui nu-l mai recunoaşte, 
este chiar cea mai îndârjită dintre toţi. Dacă pune 
mâna pe el, o să-i crape capul cu bâta.“ 

— E Tony! urlă ea. Opriţi-vă! Sunteţi nebuni! Este 
Tony! 

Fu îmbrâncită. Un bătrân îi dădu o lovitură de 
cot în stomac, ca să-i ia locul în primul rând. Cu suflul 
tăiat, Peggy trebui să dea înapoi. Din cauză că era 
scund, puştiul reuşise să se ghemuiască departe de 
atingerea mâinilor adulţilor dezlănțuiţi, dar un ado- 
lescent foarte slab, supranumit „[iparul“, se şi 
pregătea să se strecoare după el, cu cuțitul în dinţi. 

— Taie-l! urla dna Wizcek în culmea exaltării. 

Peggy Sue pricepu că-i rămânea puţin timp ca 
să acţioneze. Îi veni o idee. Întorcând spatele multi- 
mii, alergă în direcţia pădurii. În trecere, apucă o 
creangă în flăcări, din focul pe care copiii din tabără 
tocmai îl aprindeau ca să frigă animalul. Învârtind 
torța deasupra capului, se aruncă în tufişuri în faţa 
vacilor îngrămădite la umbră şi agită torţa sub boturile 
lor. Rumegătoarele dădură înapoi, speriate de flăcări. 
Teama le făcu să piardă controlul asupra emisiilor 
hipnotice. Imediat, strigăte pline de decepţie se au- 
Ziră din camping. 

Peggy Sue continuă să-nainteze şi hăitui 
animalele printre tufişuri, fără să ezite să le înro- 
şească pielea. Spera ca durerea arsurilor să le 
împiedice să-şi reia lucrarea. Foarte repede, ani- 
malele dispărură printre copaci, iar ea rămase sin- 
gură, cu torţa carbonizată în mână. 

Când se-ntoarse, oamenii din tabără discutau 
aprins, fiecare acuzându-l pe celălalt că lăsase să-i 
scape porcul. 

— Este vina micului Tony, mormăi un bărbat, l-a 
speriat. 

— Nu mai pricep nimic, mormăi un altul. Acu’ 
vedeam porcu ', iar imediat dup-aia un puşti stătea în 
acelaşi loc. 

— Sunteţi vânători proşti! vocifera dna Wizcek, 
furibundă. Dac-aţi fi fost mai rapizi, am fi avut friptura 
şi la ora asta deja ne-am fi desfătat. 

Julia, ca şi ceilalţi, era prost dispusă. Îşi agita 
puşca acvatică ruginită. 

— Este exasperant! repeta ea. Şi când mă 
gândesc că era aproape, mai că pusesem mâna pe 
el... E şi vina ta, pentru că ne-ai împiedicat să ne 
apropiem! S-a pierdut timp din cauza ta. 

Mami interveni ca s-o facă să tacă, înainte ca 
furia mulţimii să se-ndrepte împotriva lui Peggy Sue. 

Aceasta îl căută pe Tony din priviri. Ţâncul 
stătea ghemuit sub o masă din camping. Tremurând 
de groază, ținea ochii închişi ca să nu-i mai vadă pe 
adulţii care se-ngrămădeau în jurul lui. 

„I-am salvat viaţa, gândi fata, dar nu-i decât o 
partidă cu remiză, vacile extremiste or să se-ntoarcă. 
Ţin să se răzbune. Or să meargă până la capăt.“ 

În aceeaşi seară, Peggy Sue trebui să facă față 
unei noi alerte. Un al doilea „porc“ fu localizat în 
camping. Mami şi Julia erau gata să ațipească, dar o 
lovitură puternică făcu uşa de metal a caravanei să 
tremure. Jim Bockton, un mecanic în şomaj, îşi vâri 
capul prin crăpătură şi strigă: 

— Aţi aflat ultima noutate? Sanchezii, mexicanii 
care stau într-un vechi vagon mizerabil în celălalt capăt 
al terenului... ascund trei purcei la ei! Vă daţi seama? 
În timp ce toată lumea moare de foame, mizerabilii 
ăştia ascund ceva ce-ar hrăni toată comunitatea! 

— Cum de-i posibil? se miră mami, sunt totuşi 
cumsecade, iar cei trei băieţei ai lor sunt atât de drăguţi. 

— Între timp, i-o reteză Bockton, ascund trei 
purceluşi la ei. Veniţi cu noi? Mergem acolo în grup, 
ca să confiscăm hrana cu labe. Bătrânul Kurt este 
gata să aprindă focul. 

Peggy Sue se ridică. Trei băieței... trei purcei de 
lapte... Vacile îşi reluaseră emisiile telepatice! 

De data asta, nu mai pierdu timpul parlamen- 
tând cu mulţimea, se strecură de-a dreptul în pădure. 

— Mami, o imploră Julia, trebuie să mergem, 
dacă nu, noi nu vom primi nimic... 

— Ai dreptate, capitulă dna Fairway. Nu mai 
putem face mofturi. 

— Eu iau puşca-harpon, decise Julia... şi două 
săgeți, pentru orice eventualitate. 

leşiră, luând-o pe urmele lui Bockton. Peggy 
sări afară din rulotă şi alergă spre grătar. Aşa cum 
făcu şi cu câteva ore mai devreme, fură o creangă 
aprinsă şi o şterse spre tufişuri, în timp ce locuitorii 
campingului asediau vagonul Sanchezilor. 

Vacile erau acolo, dar de data asta se aşteptau la 
reacţia lui Peggy Sue şi fata încasă o lovitură de corn 
telepatică şi urlă de durere. Se prăbuşi cu senzaţia că 
intestinele îi curgeau din burta deschisă. 

„Nu-i decât o iluzie! se strădui ea să gândească, 
în timp ce transpiraţia îi curgea pe faţă. Reacţio- 
nează, nu te lăsa copleşită! Nu-i real. Nu te-au atins.“ 

Totuşi, suferinţa îi tăia respiraţia. Îşi adună 
forţele şi, apucând torţa, păşi tiptil spre vaci. Dar 
acum fu mai puţin înţelegătoare şi le arse boturile. 
Rumegătoarele se dădură înapoi în dezordine. 
Confuzia le dezorganizase strategia mentală şi 
fenomenul de hipnoză colectivă care lovea populaţia 
campingului se risipi dintr-odată. 

Copiii Sanchez erau salvaţi. 

„Dar n-o să pot să fiu peste tot, gândi Peggy 
masându-şi buricul. Cine ştie dacă, chiar în momen- 
tul ăsta, în Point Bluff nu sunt părinţi gata să-şi pună 
în frigare propriii copii?“ 

Ca să-i confirme temerile, o văzu apărând de 
Sonia Lewine, fără suflare. 

— În oraş, lucrurile merg foarte prost, zise dintr-o 
suflare fata, lăsând să-i cadă bicicleta. Oamenii au 
înnebunit, cred că văd porci peste tot! Aleargă pe 
străzi agitând furci! Deja l-au omorât pe micuțul 
Mickey Baldwin... puştiul ăla de zece ani, care distri- 
buia ziarele duminica, ştii? Sunt gata să-l frigă în 
piaţa primăriei... şi... şi şeriful a şi mâncat o bucată! 

Trebui să se depărteze ca să vomite la rădăcina 
unui copac. Peggy Sue o susţinu şi-i şterse gura cu 
batista. 

— Vino, spuse ea, o să dormi cu mine în rulotă. 
Nu vreau să te plimbi singură pe străzi în seara asta. 

Peggy Sue şi Sonia se baricadară în spatele 
maşinii, cât mai departe posibil de mami şi Julia, care 
erau disperate de la dispariţia celor trei purceluşi care 
trăiau în locuinţa Sanchezilor. 

— Nu pricep cum au reuşit să-i ascundă, mormăi 
Julia. Încă salivez... Ooh! Cei trei purceluşi frumoşi, 
atât de rozalii, atât de grăsuți... 

— Taci, porunci mami, îţi faci rău. 

— Ce-o să se-ntâmple? gemu Sonia, lipindu-se 
de prietena ei. Dacă nu se găseşte repede o soluţie, 
curând o să ne vină şi nouă rândul. 


Acea noapte infernală semănă panică printre 
adolescenţi. Îngroziţi de sinistrul „barbecue“ din piaţa 
primăriei, tinerii nu mai aveau nici o încredere în 
părinţii lor. Încetaseră să râdă de Peggy Sue şi, 
dimpotrivă, o implorau să le dea sfaturi. 

— Tata şi mama m-au urmărit toată noaptea cu 
un cuţit de bucătărie în mână, se bâlbâi Mike. Dacă 
nu reuşeam să mă baricadez în hambar, la ora asta 
aş fi fost mort şi tranşat în cotlete! 

— La fel mi s-a întâmplat şi mie! se văitară alţi 
zece băieţi. La naiba! Erau ca nişte demoni, cu ochii 
ieşiţi din orbite, lingându-şi buzele... 

— Cel mai rău, sughiţă Elisa Morton, e că dimi- 
neaţa nu-şi mai amintesc nimic. Totul e şters din 
capul lor. 

Tremurau la gândul de a trăi o altă noapte de 
groază. 

— Un lucru este sigur, conchise Peggy Sue, 
animalelor le e greu să menţină timp îndelungat 
puterile emisiilor hipnotice. Aceste exerciţii le epui- 
zează. Fără îndoială, le produc mari dureri de cap, 
altfel ar fi reînceput de dimineaţă, ceea ce nu-i cazul, 
se vede. 

— Crezi c-au nevoie să-şi reîncarce bateriile? 
întrebă Sonia. 

— Da, răspunse Peggy. În acest moment sunt 
lipsite de energie, dar n-o să dureze mult. 

Trebui să se urce pe birou ca să improvizeze un 
discurs şi să le explice tinerilor că nu toate animalele 
vor să se răzbune. 

— Radiațiile hipnotice sunt isprava unui nucleu 
de vaci extremiste! strigă ea. 

— Şi celelalte..., strigă Mike, dând din mâini. 
Cele care transformă copiii în viței... oare ele ne 
apără? 

— Fără îndoială, se hazardă Peggy Sue. 


Nu fu nevoie de mai mult ca să-i facă pe 
adolescenţi să se năpustească afară din colegiu. 
Alergau, împingându-se, călcându-l în picioare pe 
responsabilul cu disciplina. Peggy şi Sonia avură 
nevoie de un timp ca să-şi dea seama că alergau în 
direcţia fermelor învecinate, ca să-ncerce să se pună 
sub protecţia primului rumegător care ar fi vrut să 
adopte „copii“. 

Peggy Sue îl prinse pe Mike de mânecă, dar 
băiatul se eliberă cu o mişcare bruscă, ca să-ncalece 
pe bicicletă. 

— Nu ştii ce faci, îi şopti fata. N-ai văzut ce i s-a 
întâmplat lui Dudley? 

— S-a schimbat pe bune în vițel, adăugă Sonia 
cu voce sugrumată. 

— Mai bine să fii vitel decât mort! îi aruncă Mike 
Şi începu să pedaleze furios spre ieşirea din oraş. 

— Toţi şi-au pierdut minţile, murmură Sonia 
Lewine. Te lasă mască... toate mutrişoarele astea 
care, acum o lună, ar fi preferat să fie trăsnite de 
furtună decât să vină la ore cu un pulover vechi, 
preferă astăzi să se transforme în junincă. E prea 
mult! Am impresia că am vedenii! 

— Le este frică, suspină Peggy. Şi mie îmi este. 
Nu prea am chef să mă-ntorc în camping. Mă 
gândesc la sora mea... ieri-seară era printre cei mai 
dezlănţuiţi. 

„După ce le-am făcut vacilor, gândi ea, o să 
devin ţinta lor. O să trebuiască să fiu atentă.“ 

— Nu se poate rămâne afară, se văită Sonia, 
este prea periculos. O să încerc să-mi aranjez o 
ascunzătoare în podul părinţilor mei. Există acolo un 
dulap; punând un lacăt pe interior, aş putea să 
mă-ncui. Uşa e zdravănă. Dacă nu ştii unde să te 
duci, vino cu mine, este destul de mare ca să-ncă- 
pem amândouă. 

O şterse spre casă, pentru că voia să profite de 
lipsa emisiilor telepatice ca să-şi aranjeze ascunză- 
toarea. 

Peggy nu încercă s-o reţină. Rămasă singură, 
se simţi şi mai derutată. Liceul gol amplifica zgo- 
motele. Peggy tresărea la cel mai mic scârţâit. Dacă 
o urmăreau aici, ar fi fost lipsită de apărare, pentru că 
majoritatea uşilor nu se-nchideau cu cheia. 

În pofida tuturor celor întâmplate, decise să 
se-ntoarcă în tabăra rulotelor. Pe drum, văzu grupuri 
de adolescenţi mergând din fermă în fermă ca să 
aranjeze o adopţie salvatoare. Băieţii nu ezitau să-şi 
scoată tricourile ca să-şi arate musculatura şi să 
dovedească faptul că or să fie viței bine făcuţi. Îi găsi 
jalnici, n-aveau nici o idee în legătură cu ce-i aştepta. 
Nu-l văzuseră pe Dudley rumegând paie din propriul 
aşternut, cu ochii duşi, abrutizat. 

Câteva vaci, interesate de toată agitația asta, 
catadicsiseră să iasă din staule ca să-i examineze pe 
candidaţii la animalizare. Rumegau, placide, privin- 
du-i cum gesticulau. 


Peggy Sue ajunse, în cele din urmă, în camping. 
Fu surprinsă să descopere că bărbaţi înarmaţi cu 
țăruşi şi furci patrulau printre rulote. Apropiindu-se, îşi 
recunoscu vecinii. 

— Asta pentru cazul în care porcii se-ntorc, îi 


şopti Bockton. De data asta, n-o să-i mai lăsăm să 
scape! Poţi să mă crezi! 

Cum se-ndrepta spre rulota familiei, bărbatul o 
opri ca să-i şoptească: 

— Dacă ai informaţii despre oameni care ascund 
mâncare, ai face mai bine să-mi comunici. Dacă nu, 
o să fie de rău... Toată lumea trebuie să colaboreze. 
Asta e regula. Cei care nu vor lua parte la vânătoare 
nu vor mânca nimic. 

O fixă cu o lucire de nebun în priviri. Ei i se făcu 
frică şi se grăbi să se urce în rulotă. Mami şi Julia 
erau acolo, îmbufnate. Jucau cărţi ca să facă să 
treacă timpul... şi să uite de foame. 

Peggy Sue începea şi ea să sufere de crampe 
la stomac. 

— Ai văzut? îi aruncă soră-sa. S-au pus 
santinele. Au dreptul să se uite prin rulote şi în corturi 
în orice moment. De-asta nu trebuie trase perdelele şi 
nu trebuie stinsă lumina. Dacă bănuiesc că te-ascunzi 
în întuneric ca să mănânci în secret, forțează uşa. 

„Toţi sunteţi pe cale să vă pierdeţi minţile!“ ar fi 
vrut să le strige Peggy Sue. 

Se ghemui pe canapeaua veche, prefăcându-se 
absorbită de lectura unui roman. În realitate, stătea la 
pândă, pregătindu-se de ce era mai rău. Se întreba 
dacă vacile recuperaseră destulă putere mentală ca 
să lanseze un al doilea atac hipnotic la căderea serii. 

— Bietele mele micuţe, se văita mami, n-am 
mare lucru să vă dau. Am găsit trei punguţe vechi de 

alune sărate, pe fundul unei genţi de plajă. Sunt 
expirate, dar ori asta, ori nimic. 

Julia şi Peggy Sue se aruncară pe mâncarea cu 
gust de ulei rânced, care nu făcu decât să le 
deschidă apetitul. 

Liniştea se instală, apăsătoare. După un 
moment, Peggy avu neplăcuta senzaţie că privirea 
Juliei i se lipea de umerii şi de braţele goale. Era în 
privirea asta ceva ce nu-i plăcea, o... poftă total 
deplasată. Ai fi zis că Julia tocmai contempla o mân- 
care gustoasă, căreia îi simţea aroma imaginară. 

— Dacă... dac-am face o partidă de cărţi? 
propuse Peggy Sue. 

Mama şi sora ei nu-i răspunseră. Acum o fixau 
amândouă cu o atenţie halucinată. Julia întinse mâna 
peste masă ca s-o ciupească pe Peggy de carne. 

— Au! gemu adolescenta. Ai înnebunit? 

Dar ştia perfect ce se întâmpla cu sora ei. Ştia 
chiar prea bine. Emisiile hipnotice fuseseră reluate! 
Animalele erau gata să instaleze imagini fictive în 
mintea adulţilor..., imagini care, în câteva minute, o 
să le prezinte fiii sau fiicele sub forma unui porc. 

Panica îi umplu fruntea de sudoare. Julia îşi 
trecu limba peste buze, murmurând: 

— Miroase bine. 

— Da, adăugă mami. E... e foarte gras... şi 
fraged. 

Peggy împinse scaunul şi măsură din priviri 
distanţa care o despărţea de uşă. Totuşi, dacă iluzia 
era pe cale să se implanteze în mintea tuturor 
adulţilor, n-o să fie deloc în siguranţă în afara rulotei. 

— O s-o şteargă, şuieră mami, scotocind în 
sertarul mobilei de bucătărie. Dacă-l las să scape, o 
să-l prindă ceilalţi. 

Avea o expresie groaznică pe faţă. 

„Ai zice că-i o căpcăună!“, gândi Peggy Sue, 
încercând să nu-şi piardă sângele rece. 

— Terminati! strigă ea. Ştiţi foarte bine că sunt 
eu! Priviţi-mă! Sunt eu, Peggy Sue! Peggy Sue! 

— Ascultă cum guiţă! mormăi Julia. Trebuie făcut 
să tacă înainte ca ceilalţi să-l audă. Nu se pune 
problema să-l împărţim, o să-l păstrăm pentru noi. 
Numai pentru noi. 

— Da, făcu mami. Peggy o să fie încântată să 
găsească două cotlete bune în farfurie! 

— Dar eu sunt Peggy! urlă fata. Treziţi-vă! Nu vă 
lăsaţi hipnotizate! 

Cele două femei săriră pe ea, încercând s-o 
imobilizeze. Peggy trebui să se zbată din toate 
puterile ca să le scape. Agitaţia lor făcea un vacarm 
îngrozitor. Masa se răsturnă, o etajeră se prăbuşi. 
Mami îşi agita cuțitul... 

În acelaşi moment, un trosnet înspăimântător 
răsună şi un fulger izbucni pe cer. Furtuna izbucnea 
deasupra oraşului. 


Julia şi mami înţepeniră clipind din ochi, ca şi 
cum nu pricepeau ce li se-ntâmpla. 

— Unde... unde a dispărut porcul? se bâlbâi Julia. 

„Din cauza fulgerului! gândi Peggy Sue. Descăr- 
carea electrică a dereglat undele hipnotice!“ 

Profită ca să scape. Tot timpul cât avea să 
dureze furtuna, fulgerele urmau să perturbe emisiile 
telepatice ale animalelor, deci adulţii n-aveau să mai 
fie prada mirajelor decât din când în când. 

Peggy alergă spre uşă şi sări afară. Patrulele o 
priviră cu aceeaşi expresie mirată ca şi mama şi sora 
ei. O luă spre câmpul de porumb, de cealaltă parte a 
drumului. Ploua cu găleata; în câteva secunde, hainele 
i se lipiră de piele. Se împotmoli în pământul înmuiat. 

De ce se temea nu întârzie să se-ntâmple. 
Vocea lui Bockton explodă în spatele ei: 

— Aici! vocifera el. Un porc! Aleargă spre 
porumb! Toţi, pe el! Repede! 

Era previzibil: efectele electromagnetice ale 
fulgerului se risipiseră şi animalele reîncepeau să 
emită. 

Adolescenta aruncă o privire scurtă pe dea- 
supra umărului şi tremură de groază. Toţi locuitorii 
campingului alergau pe urmele ei, agitând arme 
improvizate. Mami şi Julia erau în frunte... şi strigau: 

— Este al nostru! Noi l-am văzut primele! 

Peggy Sue se aruncă spre zidul de verdeață pe 
care-l făcea lanul de porumb. Tijele înalte o ascundeau 
de privirile urmăritorilor. Alerga cât putea de repede, 
lovită peste faţă de frunze, căzând uneori în noroi. 

Atunci începu o lungă urmărire. Când un fulger 
tăia bolta cerească, vânătorii ieşeau din hipnoză 
pentru câteva minute şi se-nvârteau în cerc, întrebân- 
du-se ce caută acolo; aceste scurte pauze îi 
permiteau lui Peggy Sue să ia distanţă. 

Aşa se făcu că ajunse la marginea oraşului. 
Tremura de frică şi de frig, iar hainele picurânde o 
înveleau ca o hârtie groasă de împachetat. Un junghi 
o ţinea în coaste şi-i era foarte greu să alerge. Ezită 
să pătrundă în oraş. Dacă furtuna înceta când se afla 
chiar în mijlocul străzii principale, toată lumea s-ar fi 
aruncat pe ea, ca s-o omoare. 

Privi în spatele ei. Oamenii din camping 
înaintau prin lanul de porumb. Le era atât de foame, 
că nici un potop nu le-ar fi încetinit fuga. 

Nu trebuia să rămână acolo. 

„Casa Soniei e în celălalt capăt al oraşului, 
gândi ea. Ca s-ajung acolo, ar trebui să traversez tot 
Point Bluff. Ar fi sinucidere curată!“ 

Dintr-odată, o siluetă înaltă, învelită într-un 
impermeabil negru, se ridică în faţa ei, smulgându-i 
un țipăt de groază. 

— Sunt eu, Seth Brunch, ştiu ce se petrece. O să 
te ascund în garajul meu... 

Era o capcană? O credea şi el tot porc? 

„Şi dacă încearcă să mă atragă mai departe, ca 
să mă devoreze fără să mă împartă cu alţii?', se 
întrebă Peggy. 

— Trezeşte-te, idioato! îi aruncă proful de 
matematică, mereu la fel de amabil. Urmăritorii tăi se 
apropie. Vino, nu sunt decât cincizeci de metri! 

Adolescenta se decise să-l urmeze; oricum era 
epuizată şi nu ştia unde să se ducă. Alergă după prof 
până la o căsuţă. Se ascunseră amândoi în garaj, 
iar Brunch se grăbi să apese pe telecomandă, ca 
săâ-nchidă uşa automată. 

Peggy şterse apa care-i şiroia pe faţă şi-l privi 
neîncrezătoare. 

— Nu sunteţi sensibil la emisiile hipnotice? îl 
întrebă ea. Nu-i vedeţi pe copii sub înfăţişarea unui 
purcel de lapte? 

— Ba da, bineînţeles, spuse încet Brunch, dar 
sunt mult mai inteligent decât ţărănoii ăştia şi ştiu să 
mă stăpânesc. Nu mă las dominat de miraje vulgare, 
e o chestiune de voinţă şi de putere mentală. 

„Mereu la fel de înfumurat“, gândi fata. 

Slăbise şi părea şi mai sinistru decât înainte de 
a începe evenimentele. 

— Trebuie să rămâi aici până ce animalele or să 
înceteze să emită, declară el. În ceea ce mă priveşte, 
o să urc la etaj şi o să iau un somnifer, ca să nu fiu 
conştient în cazul în care animalele te localizează şi 

încearcă să mă hipnotizeze. În felul ăsta, dacă-şi 
concentrează undele asupra creierului meu, o să 
aibă accesul închis, iar eu o să dorm buştean. 

Începu să scotocească într-o ladă şi scoase 
nişte haine pe care i le aruncă lui Peggy. 

— Schimbă-te, spuse el, să nu crăpi de frig. 

Adolescenta îl privi ieşind, liniştită pe jumătate. 

După ce-şi trase pe ea hainele uscate, rămase 
ghemuită în întuneric, în spatele uşii garajului, 
ascultând zgomotele străzii. Îi auzi trecând pe 
urmăritori şi recunoscu vocea Juliei, care striga: 

— Dar unde-i blestematul ăla de porc? 

— Trebuie găsit, gemu mami. O să leşin dacă nu 
mănânc... 

— Să mergem în oraş! propuse Bockton, este 
mereu plin de porci care bântuie în jurul colegiului, 
poate există vreo şansă să prindem unu'! 

P eggy Sue rămase în alertă multe ore, spio- 
nând zgomotele venite din oraş. Ghiorăi- 
turile stomacului gol o împiedicau să adoarmă. Pitită 
în fundul garajului întunecos, nu se simțea în 
siguranță. Deasupra capului ei, paşii lui Seth Brunch 
încetaseră să mai răsune. Presupuse că profesorul 
de matematică înghiţise comprimatele şi plecase la 
culcare. Decise să urce la primul etaj, ca să-şi usuce 
părul, pentru că nu reuşea să se-ncălzească în 
garajul umed. 

Cu paşi de pisică, urcă scara şi întredeschise 
uşa. Aşa cum prevăzuse, în apartament nu era decât 
puţină mobilă folositoare. Tot spaţiul era ocupat de 
cărţi ştiinţifice, de planuri, o masă de desen... O 
ochire rapidă îi spuse că Seth Brunch îşi petrecea 
timpul inventând rachete şi desenând planuri 
amănunțite. În salon trona un şah. Pe pereţi, etajerele 
cuprindeau tot ce fusese scris despre şah de către 
campionii ultimilor cincizeci de ani. 

Peggy Sue căută baia şi găsi în fine un prosop. 
Bineînţeles, nu era nici un uscător de păr. 

După ce se pieptănă, porni spre bucătărie, 
deschizând la întâmplare frigiderul. Era gol. În cele 
din urmă, descoperi în fundul unui sertar un pliculeţ 
vechi de ceai şi puse apă la încălzit, sperând să-şi 
amăgească foamea. La liceu învățase că, în timpul 
războiului civil în care s-au confruntat Nordul şi 
Sudul, foametea era atât de mare, încât oamenii îşi 
fierbeau încălţămintea ca să aibă iluzia că mănâncă 
supă cu slănină! 

Tocmai ducea cana la buze când un zgomot 
surd, venind de afară, o făcu să tresară. Condusă de 
instinct, alergă în salon ca să se ascundă după 
canapea. 

Seth Brunch apăru în pijama, cu aerul rătăcit. 
Aşa cum înainta cu ochii larg deschişi, Peggy 
observă că mergea dormind, ca un somnambul. 
Păşea în zigzag, lovindu-se de pereţi, fără să 
reuşească să se trezească. 

Fata se lipi de perete ca să-i lase locul liber. 
Brunch intră în bucătărie şi începu să pipăie cuptorul 
pe care, în cele din urmă, îl aprinse... Mormăia ceva 
neclar şi acţiona orbeşte, fără să se uite deloc la ce 
făcea. 

Când deschise un dulap, scoțând solniţa şi un 
pachet de margarină, pe Peggy Sue o luă cu râu de-a 
binelea. 


„Ai zice că se pregăteşte să prăjească ceva, 
gândi ea. Dar ce?“ 

Fu tentată să-l zgâlţâie. Privirea dată peste cap 
a profesorului de mate îi făcea rău. 

— Puişorul..., îl auzi ea murmurând. Unde se 
ascunde puişorul”? 

Brunch apucă un cuţit şi-l învârti deasupra 
capului. Cuptorul sfârâia. 

„Eu sunt! realiză Peggy. Eu sunt ceea ce caută. 
Furtuna s-a potolit şi animalele au profitat de asta ca 
să preia controlul creierului său, în ciuda somnife- 
relor... ÎI fac să se mişte ca o marionetă.“ 

Seth Brunch tăia aerul cu lovituri mari de lamă, 
ca şi cum cosea iarbă. 

Peggy Sue se prinse de un scaun şi-l ridică în 
faţa ei, ca să păstreze distanţa. Se săturase, era gata 
să-i sară muştarul! 

Lama şuieră în faţa fetei şi zgârie lemnul 
scaunului, gata-gata să-i taie faţa, de la frunte până 
la bărbie. 

— Puişorul... mormăi încă o dată proful de mate. 

Asta nu mai putea să dureze! Peggy lăsă 
scaunul şi apucă o tigaie. Strânse mânerul în mâini... 
Şi trase o lovitură în capul lui Brunch. Bărbatul căzu 
ca o pleaşcă. 

Imediat, fata răscoli dulapul şi descoperi un 
ghem de sfoară. De cum găsi ceea ce căuta, îl legă 

pe profesorul de matematică de radiatorul din 
bucătărie. 

O idee tocmai îi încolţise în minte. O idee formida- 
bilă. Cedând agitaţiei, se-ntoarse în salon şi examină 
încă o dată planurile întinse pe masa de desen. 

„Asta e! gândi ea. Este exact ce trebuie făcut. 
Fără să-şi dea seama, Invizibilii mi-au furnizat mijlo- 
cul prin care să distrug soarele albastru!“ 

mediat ce se asigură că Seth Brunch nu mai 

putea să mişte, Peggy Sue umplu o crăti- 
cioară cu apă rece şi i-o aruncă în faţă. Înainte de a se 
decide să deschidă ochii, profesorul de matematică 
se sufocă. 

— Mă recunoaşteţi? îl întrebă fata. 

— Da... da..., bâigui Brunch. Ce cauţi aici? 

Peggy îi explică în două cuvinte cum vrusese 
s-o bage în cuptor. Încă ezita să-i comunice noua 
idee, căci se temea de loviturile telepatice ale anima- 
lelor. Când fulgerul căzu nu departe de casă, 
consideră că fusese suficient perturbat câmpul 
magnetic ca să interzică orice spionare mintală, 
măcar vreo treizeci de minute. 

— Ascultaţi-mă, spuse ea. Nu avem prea mult 
timp. Trebuie profitat de bruiajul furtunii ca să acţio- 
năm fără ştirea animalelor. Prietenul meu Dudley mi- 
a spus într-o zi că organizaţi un cerc de astronautică 
la colegiu şi că ajutaţi elevii să construiască rachete. 

— E adevărat, admise Seth Brunch, dar cu ce... 

— Tăceţi! i-o reteză Peggy Sue, lăsaţi-mă să 
vorbesc măcar o dată! Știu unde să găsesc dinamita! 
Sunteţi în stare să umpleţi o rachetă şi s-o expediaţi 
în direcţia soarelui albastru, ca să sară în aer? 

— Da... mă rog, cred, spuse profesorul. N-am mai 
făcut niciodată aşa ceva, dar consider că sunt în stare. 

Încruntă sprâncenele. 

— Crezi că asta o să funcţioneze? întrebă el. 

— Nu ştiu nimic, recunoscu fata, trebuie încercat. 

— Este posibil ca soarele albastru să absoarbă 
energia eliberată de explozie şi să devină mai 
puternic, observă Brunch. Pe de altă parte, dacă 
explodează, câmpul magnetic provocat de 
dezagregarea lui poate să ne ardă creierul şi să ne 
transforme pe loc în debili mentali, pe absolut toţi. 

— Este un risc ce trebuie asumat, i-o tăie Peggy 
Sue, n-avem de ales. O să vă eliberez. Îmbrăcaţi un 
impermeabil şi să mergem la colegiu ca să facem 
racheta. 

— Dar... dinamita? 

— O s-o recuperăm în drum. Aveţi o lopată? 

— Da, în garaj. 

— Atunci, veniţi. Trebuie profitat de furtună. Este 
scutul nostru cel mai bun contra undelor mentale. 

Odată echipați, săriră în maşina profesorului şi 
merseră de-a lungul străzilor goale din Point Bluff. La 

început, Peggy îl duse pe Seth Brunch la casa veche 
unde falsul Dudley încercase s-o arunce în aer 
îndemnând-o să apese pe butonul de aprindere al 
rachetei artificiale. Cu ajutorul profesorului, recuperă 
cele trei cutii cu dinamită îngropate în pământ. 

— Ce caută tot explozibilul ăsta aici? se miră 
Brunch. E foarte periculos. 

— Ar fi prea mult de explicat, i-o tăie fata. 
Gândiţi-vă numai la modul în care o să acţionaţi şi 
luaţi-o de aici ca să fabricaţi o bombă zburătoare, 
care să explodeze când atinge soarele. 

Odată încărcate cutiile în portbagajul maşinii, o 
luară spre colegiu. Ploua atât de tare, că vizibilitatea 
era aproape zero. În timp ce Seth Brunch se lupta cu 
volanul, Peggy Sue cerceta marginile drumului. Crezu 
că distinge nişte forme la pândă. Forme cu patru labe. 

— Ce s-a întâmplat? se nelinişti profesorul. 

— Coioţi, murmură adolescenta, lincşi. Bântuie 
în căutare de pradă. Le este foame. Nu-i mai 
interesează să facă pe gentlemanii. Nu vor decât să 
mănânce, asta-i tot. 

Când maşina intră în curtea colegiului, Peggy 
Sue deschise prudent portiera. 

— Nu trebuie să-ntârziem, şopti ea. Nu vom fi în 
siguranţă decât înăuntru. 

Descărcară cutiile privind fără încetare peste 
umăr, tremurând de teama de a nu-i vedea pe carni- 
vori apărând la marginea curţii pentru recreatie. 

În momentul când, în fine, ajunseră pe coridorul 
clădirii principale, Peggy Sue îşi întoarse privirea 
pentru ultima oară. [ipă îngrozită. Un linx tocmai 
ajungea la poarta şcolii. Arbora în jurul gâtului fâşii 
dintr-o cravată din mătase neagră şi-şi arăta colții. 

— Repede, gâfâi fata. Vin. O să-ncerc să 
blochez poarta, dar există prea multe intrări şi, în cele 
din urmă, o să găsească metoda să pătrundă 
înăuntru. 

— Atelierul nu-i departe, făcu proful, care se 
îndoia sub greutatea cutiilor. Am o cheie, o să putem 
să ne-ncuiem acolo. Este una dintre puţinele săli 
dotate cu încuietoare, din cauza rezervelor de 
carburant care sunt depozitate acolo. 

Peggy se apropie de dispozitivul pentru incen- 
diu şi sparse sticla, ca să ia toporul atârnat deasupra 
tubului. 

— Uite-o..., se bâlbâi Seth Brunch, numai să nu 
fi uitat cheia acasă. 

Îşi răsturnă buzunarele şi, într-un final, găsi 
ceea ce căuta. În clipa când descuie broasca 
atelierului de montaj, Peggy Sue auzi un zgomot de 
gheare în celălalt capăt al coridorului. 

— Ne ajung, gemu ea. Grăbiţi-vă să intraţi cu 
cutiile! Or să fie aici în treizeci de secunde. 

Fără cea mai elementară precauţie, aruncară 
dinamita în laborator, se năpustiră şi trântiră uşa în 

urma lor. Când Seth Brunch răsuci cheia, mâinile îi 
tremurau. Aproape imediat, mirosul sălbatic de linx 
ajunse până la ei prin uşă. 

Peggy Sue se asigură că ferestrele aveau grilaj. 

— Măcar dinspre partea asta suntem asiguraţi, 
suspină ea. 

— Or să ne sfâşie, spuse Brunch. 

— Evident, murmură fata. Le e foame... mai mult, 
le e clar că punem la cale ceva împotriva lor. Vor 
încerca să intre, cu orice preţ, ca să ne devoreze. 
Trebuie să vă apucaţi de treabă cât timp ne apără 
furtuna. Imediat ce tunetele or să înceteze, animalele 
or să preia controlul minţii dumneavoastră şi o să vă 
oblige să faceţi dinamita să explodeze. 

— Cre... crezi? 

— Sunt sigură. Treceţi la treabă fără întârziere. 
Aveţi puţin timp. Când furtuna se va opri, trebuie să 
fim gata să lansăm racheta în direcţia soarelui 
albastru. 

Profesorul dădu din cap, îşi scoase imper- 
meabilul leoarcă şi începu să asambleze piesele 
necesare montării pe masa lungă de lucru. Racheta 
de care vorbise Dudley era acolo, pe rampa de 
lansare. Seth Brunch scotea deja fuselajul ca să 
instaleze încărcătura explozivă. 

Peggy Sue, care nu putea fi de nici un folos în 
această activitate, se năpusti spre fereastră cu 
toporul în mâini. 

Lincşii continuau să se agaţe de uşa metalică a 
atelierului; zgomotul ghearelor avea un efect 
dezastruos asupra nervilor. 

Fulgerele brăzdau cerul întunecat şi Peggy se 
ruga să dureze furtuna cât mai mult timp posibil. 

Între două bubuituri de tunet, i se păru că aude 
răgete venind din clădire. 

„Animalele se luptă între ele, gândi ea, gata cu 
minunata alianţă de la început. Prădătorii vor carne 
proaspătă.“ 

Coioţii aveau să se adune în haită, după 
obiceiul lor, şi să atace prada mai uşoară: pisicile, 
căţeii... Lincşii, care mai erau numiţi şi „leii munţilor“, 
urmau să sfâşie vacile, caprele. 

Un răget furios o smulse din meditaţie. Un linx 
tocmai se cocoţase până sus, la ferestra cu grilaj. Cu 
dinţii, cu ghearele, încerca să disloce drugii de fier 
care protejau fereastra. O făcea cu atâta înfocare, că 
nici nu băga în seamă rănile pe care i le producea 
această activitate furibundă. 

Peggy Sue dădu înapoi. Ce se va întâmpla când 
o să smulgă grilajul? 

Se întoarse spre profesorul de matematică, 
aplecat peste lucrarea lui. 

— Progresaţi? întrebă ea, neliniştită. 

Da, şopti Seth Brunch. Mă rog... cred. Nu sunt 
deloc îndemânatic în fabricarea bombelor zburătoa- 
re! Am meşterit un sistem de explozie cu întârziere, a 

cărei numărătoare inversă se va declanşa după ce i 
se dă foc. Cred că racheta va avea nevoie de zece 
secunde ca s-atingă soarele albastru. Explozia se va 
produce chiar înainte ca maşinăria să atingă supra- 
faţa. Efectul suflului ar trebui să fie suficient ca să 
stingă astrul miniatural. 

— În felul ăsta sunt stinse puţurile de petrol 
aprinse, nu-i aşa? întrebă fata. 

— Da, confirmă Seth Brunch. Suflul unei explozii 
e uneori mai periculos decât explozia în sine, care 
rămâne localizată. Sper ca suflul bombei noastre să 
stingă soarele ca pe o lumânare obişnuită şi să facă 
din el un fel de cărbune zburător. 

— Mi se pare OK, suspină Peggy. Numai să nu 
întârziaţi. Mai trebuie să urcăm racheta pe acoperişul 
colegiului. Nu ştiu dacă vă daţi seama, dar cori- 
doarele sunt pline de animale la pândă. Va trebui să 
ne croim drum prin mijlocul lor. 

Brunch se strâmbă. Îşi pierduse calmul lui 
obişnuit, iar tensiunea nervoasă îl făcea să pară mult 
mai bătrân. 

Un urlet de animal în agonie urcă în noapte. 
Peggy tremură. Se-ntrebă ce se întâmplase cu câinele 
albastru. Îl devoraseră lincşii? Gândul o întristă. Cu 
toate crizele de răutate ale micului animal, întot- 
deauna simţise pentru el un soi de tandreţe. 

Se temea şi de faptul că animalele carnivore ar 
putea să atace oamenii. Se gândea mai ales la 

locuitorii campingului, la mama, la sora ei, ascunse în 
rulota prăpădită. 

O ipoteză îngrozitoare îi trecu prin minte: ce-o 
să se-ntâmple dacă Invizibilii decideau s-ajute ani- 
malele înfometate... deschizându-le uşile caselor, de 
exemplu? 

Erau în stare de asemenea lucruri, mai ales 
dacă iniţiativa lor contribuia la haosul general. 

Se uită la ceas. Curând aveau să se ivească zorii. 

— Aţi terminat? îl întrebă ea pe profesorul de 
matematică. 

— Da, cred c-o să funcţioneze, îngăimă acesta. 
Dacă am făcut vreo greşeală, racheta va exploda la 
decolare şi o să ne facă bucățele. 

— N-avem de ales, decise fata. Furtuna aproape 
se linişteşte. Fulgerele sunt din ce în ce mai rare. 
Curând or să fie mult prea puţine ca să împiedice 
emisiile telepatice. 

— Bine, spuse Brunch. Acum trebuie să ieşim de 
aici şi să luăm liftul care duce pe acoperiş. O să pun 
racheta şi rampa pe căruţ, iar tu o să-l împingi. Eu o 
să iau arzătorul şi o să mă folosesc de el ca să ţin 
animalele la distanţă. Reglând flacăra cât mai mare, 
ar trebui să obţin ceva destul de înfricoşător. 

— Da, acceptă Peggy Sue, dar să nu vă apro- 
piaţi prea mult de rachetă sau totul va sări în aer 
înainte să ajungem la lift. 

Se priviră. Erau amândoi foarte palizi, iar faţa le 
lucea amândurora de sudoarea provocată de frică. 

Brunch improviză un fel de ham ca să-şi fixeze 
butelia de spate şi scoase o brichetă din buzunar. O 
apropie de vârful arzătorului şi aprinse o flăcăruie 
albastră, care începu să tremure. 

— Duşmanul cu flacăra lungă, explică el, asta o 
să devină repede butelia. Imediat ce ieşim afară, nu 
trebuie să pierdem timpul. 

— OK, şopti Peggy, strângând degetele pe 
mânerul căruţului care ducea racheta şi rampa de 
lansare. 

— La trei, deschid uşa..., anunţă proful de mate. 

Imediat ce uşa fu întredeschisă, mări flacăra şi 
băgă limba de foc prin deschizătură. Un răget de furie 
răsună pe coridor. Doi lincşi erau acolo, cu colții 
descoperiţi, dând lovituri de labă în gol. Flacăra îi 
obligase să dea înapoi. 

— Repede! strigă Seth Brunch, cu o notă de 
panică în voce. Liftul este la capătul culoarului. 

Peggy Sue porni, împingând căruţul din toate 
puterile. Simţea tremurând gânduri ciudate în 
preajma spiritului ei. Animalele erau gata să-şi 
recapete puterile mentale! O să încerce să se 
folosească de ele ca să-i neutralizeze pe oameni... şi 
să-i împiedice să fugă. 

Fata se apucă să spună tabla înmulţirii cu 9, de 
la coadă la cap, în spaniolă, sperând ca acest efort 

să-i acapareze creierul şi să-l facă de nepătruns 
pentru interceptările răufăcătoare. 

În spatele ei, Brunch arunca scurte jeturi de 
flăcări ca să ţină animalele la distanţă. 

Dacă i-ar fi stat în puteri, Peggy ar fi captat o 
voce vicleană care căuta să se insinueze în spiritul 
profesorului de matematică şi spunea: „Arde fata... 
este rea. Arde-o repede. Întoarce flacăra spre ea.“ 

Privind peste umăr, adolescenta văzu că Seth 
Brunch oscila, tot ezita. Îi dădu un şut în tibie. 

— Rezistaţi! urlă ea. Se pregătesc să vă hipno- 
tizeze. Rezistaţi! 

Dar chiar în secunda când ea pronunţa aceste 
cuvinte, o altă voce i se strecură în minte ca să-i 
murmure: „Căruțul este prea greu... nu eşti decât o 
fetiță, nu ai puterea să-l împingi... E fixat pe pământ 
ca o stâncă. Eşti obosită, opreşte-te.“ 

Cei doi lincşi încetaseră să mai înainteze şi, cu 
ochii fixaţi pe oameni, îşi adunau puterile mentale ca 
să-i bombardeze cu sugestii hipnotice. 

Peggy Sue îşi trase un pumn în nas ca să 
sângereze. Văzu stele verzi, dar durerea era un 
excelent remediu împotriva intervențiilor telepatice. 
Când, în fine, ajunse la ascensor, realiză că Seth 
Brunch, cu ochii rătăciţi, îndrepta spre ea aruncătorul 


de flăcări improvizat. 

„Asta e! gândi ea, în timp ce o străbătea un 
frison de groază. Animalele au pus stăpânire pe 
mintea lui, o să mă ardă de vie.“ 

Cu groază, observă cum arătătorul profesorului 
de matematică aluneca pe rotita de reglare, ca să 
obţină flacăra cea mai lungă. 

Sări spre ascensor, apăsă pe butonul de apel. 
Cabina era la parter şi uşile se deschiseră imediat. În 
timp ce se pregătea să-mpingă căruciorul înăuntru, 
Brunch lansă spre ea jetul de foc care trosnea. Peggy 
Sue ridică instinctiv mâinile ca să-şi apere faţa. Din 
fericire, animalele nu ştiau că plafonul coridorului era 
echipat cu detectoare de incendiu. Până atunci, 
Brunch nu lansase decât flăcări scurte, incapabile să 
activeze sistemul de securitate; de data asta, totuşi, 
văpaia era prea mare. Detectoarele intrară în 
funcţiune şi declanşară rampele de stropit. Jeturile de 
apă căzură din plafon şi stinseră flacăra doar cu o 
fracțiune de secundă înainte s-o pârlească pe Peggy 
Sue. 

Imediat ce căruciorul intră în cabină, fata îl trase 
de mânecă pe profesorul de matematică, năucit, şi-l 
târi după ea. Se temu atunci că uşile culisante nu se 
vor mai închide niciodată. Prădătorii săriră prea târziu, 
iar ghearele se agăţară de metalul uşilor când ascen- 
sorul urca deja spre acoperiş. Peggy îi dădu lui Seth 
Brunch o pereche zdravână de palme, gândind: 

„Ține, o meriţi, din partea Soniei şi a celorlalţi! E 
multă vreme de când aveam chef s-o fac.“ 

— Reveniţi-vă! urlă ea. Faceţi un efort de voinţă 
ca să rămâneţi conştient câteva minute încă. Trebuie 
să lansați blestemata asta de rachetă! 

— Da... da... scuză-mă, bâigui proful. M-am lăsat 
păcălit. 

Cabina se opri. Când uşile se deschiseră, Peggy 
Sue văzu că se făcuse ziuă. Soarele albastru răsărea. 

— Priviţi! strigă ea. lată ţinta. Trimiteţi-i o bombă 
drept în mijloc, să se termine cu el înainte ca 
animalele să-şi recapete puterile. 

Brunch intră în acţiune. Se debarasă de „arun- 
cătorul de flăcări“ şi desfăşură rampa. În genunchi pe 
acoperişul colegiului, făcea ultimile retuşuri. Peggy 
se apropie de balustradă şi privi în jos. Zeci de 
animale se îndreptau spre şcoală. 

„Au ghicit ce-o să facem, gândi ea, vor să-şi 
unească puterile mentale ca să ne împiedice să 
acţionăm.“ 

— Grăbiţi-vă! gemu ea, adresându-i-se lui 
Brunch, într-un minut n-o să mai fim stăpâni pe 
deciziile noastre. Animale se-adună ca să lanseze un 
atac telepatic fără precedent. N-o să rezistăm. Or să 
ne convingă să ne aruncăm în gol. Acum ori niciodată! 

— Bine, gâfâi Brunch. Dar nu garantez nimic. 
Este posibil ca maşina să explodeze la aprindere. 

— Oricum suntem terminati! i-o reteză Peggy, 
aşa că apăsaţi pe buton! Repede! 

Simţea deja undele mentale insinuându-i-se în 
craniu, ca nişte minusculi şerpi invizibili. | se răsuceau 
în cap, injectându-şi veninul în gândurile ei. Spuneau: 
„Încalecă balustrada şi sari! O să vezi ce distractiv este 
să zbori! Nu va trebui decât să dai din mâini ca să devii 
o pasăre! Sari! Sari repede!“ 

Ordinul era atât de puternic, încât nu se simţea 
în stare să-i reziste. Ca prin ceaţă, îl văzu pe Brunch 
abandonând comanda dispozitivului de aprindere şi 
privind şi el în gol. 

— Nu! urlă ea. 

Furia îi dădu forţa să acţioneze. Agăţându-se de 
balustradă, se aruncă pe burtă pe acoperiş şi apăsă 
butonul roşu, cu o lovitură de pumn. 

O limbă de foc ţâşni din ţevăraie şi mica rachetă 
decolă învârtindu-se în jurul ei, ca sfredelul unei 
maşini electrice de găurit. Traiectoria ei ezitantă 
desenă un nor alb pe cer şi, preţ de o clipă, Peggy 
Sue crezu c-o să treacă pe lângă soarele albastru, 
fără să-l atingă. 

Seth Brunch, năuc, era gata să încalece 
balustrada. 

Explozia îi surprinse pe amândoi. Suflul o lipi pe 
fată de acoperiş, în timp ce pe profesor îl aruncă în 


spate, împiedicându-l să se zdrobească treizeci de 
metri mai jos. 

În aer se auzi o explozie puternică... imediat, 
soarele albastru se stinse. 

Lumina indigo care scălda Point Bluff de la 
începutul evenimentelor dispăru şi astrul minuscul, 
care instaurase regimul nebunesc din orăşel, căpătă 
aspectul unei bucăţi de cărbune cenușiu, gata să se 
facă fărâme. De altfel, nu era atât de mare pe cât şi-l 
imaginase Peggy Sue. Lipsit de strălucire, nu avea 
nimic ameninţător. Vântul începea să-l mărunţească, 
pudrând câmpul din jur cu o ploaie de cenuşă ireală. 

Adolescenta se ridică. Jos, animalele băteau în 
retragere, descumpănite, întrebându-se ce făceau 
acolo, atât de departe de teritoriul lor obişnuit. 

Îndepărtându-se de balustradă, se aplecă spre 
profesorul de matematică. Îşi pierduse cunoştinţa, 
dar nu părea în pericol. Decise să-l lase acolo şi să 
meargă să vadă ce se întâmplase cu mami şi cu 
Julia. 


23 


Si o anume teamă în momentul când ieşi 
din colegiu, dar realiză foarte repede că 
marii carnivori o luaseră la fugă. Miraţi să se 
găsească în câmp deschis, fugiseră în direcţia 
pădurii. De altfel, mulţi dintre ei zăceau în iarbă, 
inconştienţi. Unele vaci leşinaseră, altele mergeau 
încet, mugind disperate, în timp ce ploaia de scrum le 
acoperea pielea cu o peliculă cenuşie. 

„S-a sfârşit, gândi Peggy Sue, şi-au pierdut 
puterile telepatice. Sunt ca înainte.“ 

Se grăbea atât de tare, încât simţi un junghi în 
coaste când ajunse la primele case din Point Bluff. 
Nu-i trebui multă vreme să constate că locuitorii 
orăşelului zăceau, inconştienţi, acolo unde descăr- 
carea magnetică îi lovise. Îi ascultă inima şerifului 
care se prăbuşise de-a latul unui trotuar. Inima bătea. 
Epuizată de drumul lung, luă o bicicletă şi pedală 
până la camping. Pereţii rulotei aveau urme de 
gheare. Mami şi Julia erau neatinse. Şi ele 

„dormeau“. Undeva, la celălalt capăt al taberei, un 
post de radio transmitea hituri. 

„De data asta, s-a terminat cu adevărat, cons- 
tată Peggy. Nicio barieră nu mai împiedică emisiunile 
s-ajungă în Point Bluff.“ 

Era atât de fericită, încât râse nervos la o glumă 
tâmpită a moderatorului, a cărui voce răsuna în 
spatele ei. Cobori din rulotă şi-şi lăsă capul pe spate. 
Pe cer, vântul termina de fărâmiţat soarele stins. 
Când oamenii din Point Bluff or să iasă din transă, 
n-o să mai rămână nimic din el. 

„Totuşi, am câştigat partida“, gândi ea, trecân- 
du-şi mâna peste faţă. 

Privi în direcţia pădurii, dar nu simţi nici o 
prezenţă. Invizibilii îşi luaseră tălpăşiţa. Umiliţi, 
zburaseră în căutarea unui alt loc unde să-şi pună în 
aplicare râutăţile. 

Lui Peggy îi era foame şi frig. Făcu câţiva paşi 
prin iarbă. 

Dintr-odată, ieşind din pădure, o lungă coloană 
de maşini începu să înainteze în direcţia oraşului. Era 
garda naţională. Soldaţii purtau combinezoane de 
protecţie şi măşti de gaze, aşa cum era obiceiul în caz 
de contaminare a împrejurimilor cu un agent toxic. 

Cum o zăriră pe Peggy Sue, se îndreptară spre ea. 

— E-n regulă, micuţo? întrebă unul dintre bărbaţi 
de sub costumul de protecţie. De mai multe zile 
încercăm s-ajungem la voi. Ai idee ce s-a întâmplat? 

— Nu, minţi fata. Nu-mi amintesc nimic. 

p Sue îşi dădu curând seama că 
nimeni, în afară de ea, nu-şi mai amintea 
evenimentele ultimelor săptămâni. Deflagraţia mag- 
netică ştersese memoria oamenilor. Total. 

„Numai eu ştiu adevărul, constată ea, cu o 
uşoară amărăciune. Fără îndoială, pentru că eu sunt 
cea care luptă contra Invizibililor. Nimeni nu va şti 
niciodată că eu am salvat Point Bluff, dar poate e mai 
bine aşa. Oricum, ar refuza să mă creadă.“ 


Epidemia de amnezie fu pusă pe seama unui 
şoc traumatic... sau toxic; experţii nu se hotărâseră. 
Fu analizată cenuşa, nu corespundea cu nimic 
cunoscut. Se emise atunci ipoteza că un meteorit 
explodase în spaţiul aerian din Point Bluff, dezorgani- 
zând câmpurile magnetice şi ecosistemul, antrenând 
perturbări... de neînțeles. 

Pe o păşune fusese descoperită o cireadă de 
canapele acoperite cu păr şi al căror braţ stâng era 
dotat cu o pereche de coarne. 

— Ai zice că sunt nişte vaci pregătite să pască, 
mormăi agentul special care dăduse peste acest ta- 
blou bizar. Nu ştiu ce ţicnit s-a distrat meşterind 
„operele de artă“, dar mi se face pielea ca de găină. 

Perplexitatea lui crescu când realiză că două 
dintre banchetele de salon aveau uger care dădea 
lapte (Excelent, după cum o arătară apoi analizele.). 


Dosarul deranja pe toată lumea, aşa că fu 
clasat. Nu era mai puţin adevărat că anchetatorii 
observaseră lucruri ciudate. Numeroase animale se 
sfâşiaseră între ele. Şi oamenii — mai ales copiii — 
fuseseră victime ale acestor devorări. Nu reuşiseră 
să afle ce se întâmplase cu adevărat. Foametea se 
pare că-i înnebunise complet pe carnivorii din 
pădure, până îi adusese în situaţia de a ieşi din 
bârlogurile lor ca să ia cu asalt oraşul. Când unul 
dintre agenţii speciali şopti cuvântul „canibalism“, se 
decise să se pună capăt investigaţiilor. 


Cu o strângere de inimă, Peggy Sue află că nici 
Sonia Lewine, nici Dudley nu-şi mai aminteau cine 
era ea. Băiatul îşi recăpătase chipul uman imediat ce 
se stinsese soarele albastru. În ce-l privea pe Seth 
Brunch, el uitase de escapada îngrozitoare în mijlocul 
lincşilor înfometați şi de lansarea rachetei. Toţi o 

priveau pe Peggy ca pe o „micuță nouă“, o străină 


284 


recent venită în oraş. Era în ei o ciudată oboseală şi 
o silă care-i făceau taciturni. 

„Ai zice că sunt convalescenţii dintr-un parc al 
unei clinici, gândi fata. Nu li se vorbeşte de teama de 
a nu-i obosi.“ 

Încercase să stabilească un contact cu Sonia, 
dar adolescenta se ţinea la distanţă. 

Era trist să vezi că toţi aceşti oameni cu care ea 
împărţise atâtea aventuri se comportau ca nişte 
necunoscuţi. 


— E vremea să plecăm, decretă mami, într-o 
bună dimineaţă. Oraşul ăsta îmi face pielea ca de 
găină. N-am nici o amintire despre ce ni s-a întâmplat 
aici, dar noaptea am coşmaruri groaznice. 

— Şi eu, recunoscu Julia. Cred că trebuie s-o 
ştergem cât mai repede. 

— În orice caz, am vorbit cu tatăl vostru la 
telefon, anunţă mami. A terminat treaba pe şantier, ne 
aşteaptă la Magarethville, la cinci kilometri de aici. 

Peggy Sue n-avea nimic de obiectat. Dacă se 
gândea mai bine, îşi dădea seama că n-avea absolut 
nici un chef să mai râmână în Point Bluff. Ceva îi 
spunea că locuitorii oraşului or să rămână multă 
vreme abonaţi la coşmaruri sau la nopţi albe. 

Familia Fairway porni la drum imediat ce 
autorităţile ridicară barierele cordonului sanitar. 

În timp ce maşina încetinea ca să cotească spre 
şosea, Peggy Sue zări o siluetă mică pe patru labe, 
care şchiopăta pe o pajişte. Era câinele albastru... 
plin de noroi, acoperit de muşcături, mergând cu 
urechile pleoşitite. 

Inima fetei începu să bată mai repede. Fără să 
stea pe gânduri, deschise portiera. Privirea ei o 
întâlni pe cea a micului animal. O secundă mai târziu, 
corcitura îi sări pe genunchi. 

Mami întoarse capul, cu sprâncenele încruntate. 

— Ce faci? şuieră ea. Doar n-o să mă obligi să... 

Dar nu continuă şi cuvintele i se opriră în gât. 
Tocmai îşi încrucişase privirea cu cea a câinelui. 
Imediat, furia i se spulberase în mod misterios. 

Chiar Julia, de obicei atât de critică faţă de sora 
ei, se abţinu de la orice comentariu. Peggy se-ntrebă 
ce le apucase. 

— Nu vă temeţi, spuse ea, indiferentă. O să am 
eu grijă de el. 

Nici mami, nici Julia nu obiectară nimic, 
amândouă părând că uitaseră de existenţa câinelui. 
Peggy Sue îşi mută atenţia la micul animal ghemuit 
pe genunchii ei. Fără frumoasa lui culoare indigo, îşi 
recăpătase aspectul unui biet câine maidanez. În 
jurul gâtului, îi atârna o fâşie de țesătură neagră, tot 
ce mai rămăsese din cravata pe care altădată era 
atât de mândru s-o poarte. Tremura de frig, cu limba 
scoasă. Peggy îl scărpină între urechi. 


— Deci ai scăpat, suspină ea. Sunt foarte 
bucuroasă. 

Atunci, foarte adânc în fundul minţii ei, îl auzi pe 
câine, care-i spunea: 

— Şi eu sunt foarte bucuros. 


Saint-Malo, 15 februarie 2001 


